കൃഷിയെ കൂടുതല് അറിയാം — വികാസ്പീഡിയ\nഹോം പേജ് / കൃഷി / സുസ്ഥിര കാര്‍ഷിക ഇടപെടലുകള് / സമഗ്ര കാര്‍ഷിക രീതികള് / കാർഷിക വിവരങ്ങൾ / കൃഷിയെ കൂടുതല് അറിയാം\nപേഴ്‌സിമണ് : തക്കാളിയോട് സാമ്യമുള്ള ദൈവികഫലം\nചൈനയില് മാത്രം പെഴ്‌സിമണ് പഴത്തിന്റെ രണ്ടായിരത്തോളം ഇനങ്ങള് പ്രചാരത്തിലുണ്ട്.\nകാഴ്ചയ്ക്ക് തക്കാളിയോട് ഏറെ സാമ്യമുള്ള മധുരഫലമാണ് പെഴ്‌സിമണ്. ജപ്പാന്, ചൈന, ബര്‍മ, ഹിമാലയ സാനുക്കള് എന്നിവിടങ്ങളിലാണ് പെഴ്‌സിമണ് ജന്മം കൊണ്ടത്. ഇന്ത്യയില് ഇതിന്റെ കൃഷി ആദ്യം തുടങ്ങിയത് നീലഗിരിയിലാണ്. യൂറോപ്യന് കുടിയേറ്റക്കാരാണ് ഈ ഫലവൃക്ഷം ഇന്ത്യന് മണ്ണിലും എത്തിച്ചത്. ഇപ്പോള് ഇത് ജമ്മുകാശ്മീര്, തമിഴ്‌നാട്ടിലെ കൂര്‍ഗ്, ഹിമാല്‍പ്രദേശ്, ഉത്തര്‍പ്രദേശ് എന്നിവിടങ്ങളില് വളരുന്നു. 'ഡയോസ്‌പൈറോസ്' എന്ന ജനുസില്‍പ്പെട്ടതാണ് ഈ ഫലവൃക്ഷം. 'ഡയോസ്' 'പൈറോസ്' എന്നിങ്ങനെ രണ്ടു ഗ്രീക്കുപദങ്ങള് ചേര്‍ന്നാണ് ഡയോസ്‌പൈറോസ് എന്ന പേര് ഉണ്ടായത്. 'ദൈവീകഫലം' എന്നാണ് ഈ വാക്കിന്റെ അര്‍ഥം. ഈ പഴത്തെ 'ജപ്പാനീസ് പെഴ്‌സിമണ്' എന്നും വിളിക്കുന്നുണ്ട്. ശാസ്ത്രനാമം 'ഡയോസ്‌പൈറോസ് കാക്കി'.\nഇലപൊഴിയുന്ന മരമായ പെഴ്‌സിമണ് പരമാവധി9മീറ്റര് വരെ ഉയരത്തില് വളരും. രണ്ടായിരത്തിലധികം വര്‍ഷമായി ചൈനയില് ഈ പഴം ഉപയോഗത്തിലുണ്ട്. മരത്തിന് മഞ്ഞ കലര്‍ന്ന പച്ചിലകള്; പ്രായമാകുന്നതോടെ തിളക്കമുള്ള കടുംപച്ചയാകും. എന്നാല് ശരത്കാലഗമനത്തോടെ ഇലകള്‍ക്ക് നാടകീയമായ നിറമാറ്റം സംഭവിക്കും. അവ മഞ്ഞ, ഓറഞ്ച്, ചുവപ്പ് എന്നിങ്ങനെ വ്യത്യസ്തമായ വര്‍ണങ്ങളണിയും. ആപ്പിള് മരത്തോട് സമാനമാണ് ഇതിന്റെ രൂപം. മേയ്-ജൂണ് ആണ് പൂക്കാലം. മിതോഷ്ണ കാലാവസ്ഥ മുതല് സാമാന്യം തണുത്ത കാലാവസ്ഥ വരെയാണ് പെഴ്‌സിമണ് മരത്തിന് വളരാന് ഇഷ്ടം.\nഉഷ്ണമേഖലാ സമതലപ്രദേശങ്ങളില് ഇതില് കായ്പിടിക്കുവാന് സാധ്യത കുറവാണ്. എന്നാല് ഹൈറേഞ്ചിലെ തണുത്ത മേഖലകളില് കായ്ക്കും. സാമാന്യം തണുപ്പും ചൂടും കുറഞ്ഞ വെയിലുള്ള പ്രദേശങ്ങളിലാണ് പെഴ്‌സിമണ് നന്നായി വളരുക. ഊഷ്മാവ് പൂജ്യം ഡിഗ്രി സെന്റിഗ്രേഡിലും താഴ്ന്നാലും ഇതിന് പ്രശ്‌നമില്ല. എന്നാല് ചൂടു കൂടുന്നത്. ഇഷ്ടമല്ല. ചൂടുകൂടിയാല് തടി പൊള്ളിയിളകുന്നത് കാണാം. ഉഷ്ണ മേഖലാ സമതലങ്ങളിലാകട്ടെ ഇത് കായ്ക്കുകയുമില്ല.\nഒന്നിലേറെ പ്രധാന ശിഖരങ്ങളോടെ, താഴേക്കു തുടങ്ങിയ ഇലകളുമായി അലസമായി നില്‍ക്കുന്ന പെഴ്‌സിമണ് ഉത്തമ അലങ്കാരവൃക്ഷം കൂടെയാണ്. ഇത് രണ്ടുതരമുണ്ട്. തീക്ഷ്ണ രസമുള്ളതും തീക്ഷ്ണത കുറഞ്ഞതും. പഴത്തിലടങ്ങിയിരിക്കുന്ന 'ടാനിന്' ആണ് ഈ രുചിവിത്യാസത്തിന് കാരണം. തീക്ഷ്ണതയേറിയ ഇനമാണ് 'താനെനാഷി'; തീക്ഷ്ണത കുറഞ്ഞ ഇനമാണ് 'ഫുയോ'. ഇതാണ് ഒരുപക്ഷേ ലോകത്തില് ഏറ്റവുമധികം കൃഷി ചെയ്യപ്പെടുന്ന പെഴ്‌സിമണ് ഇനവും. ഉയര്‍ന്ന തോതില് അടങ്ങിയിരിക്കുന്ന ബീറ്റാകരോട്ടിന് അഥവാ പ്രോവൈറ്റമിന് എയുടെ സാന്നിധ്യമാണ് പെഴ്‌സിമണ് പഴത്തെ പോഷകസമൃദ്ധമാക്കിയിരിക്കുന്നത്.\nചൈനയില് മാത്രം പെഴ്‌സിമണ് പഴത്തിന്റെ രണ്ടായിരത്തോളം ഇനങ്ങള് പ്രചാരത്തിലുണ്ട്. ജപ്പാനില് എണ്ണൂറോളം ഇനങ്ങള് ഉണ്ടെങ്കിലും നൂറില് താഴെ മാത്രമേ പ്രധാനമായിട്ട് കരുതുന്നുള്ളു. ഫൂയും, ജീറോ, ഗോഷോ, സുറുഗ, ഹാച്ചിയ, ആയുഷ്മിഷിരാസു, യോക്കോനോ എന്നിവ ഇവയില് ചിലതാണ്. ഇന്ത്യയില് കൂനൂരുള്ള പഴവര്‍ഗ ഗവേഷണ കേന്ദ്രത്തില് 'ദയ ദയ് മാറു' എന്ന ഇനം നന്നായി വളര്‍ന്നുവെന്ന് കണ്ടെത്തിയിട്ടുണ്ട്. അത്യാകര്‍ഷകവും ഏറെ മധുരതരവുമായ വലിയ പഴങ്ങള്‍ക്ക് കടുംചുവപ്പ് നിറമാണ്.\nമിക്ക ഇനങ്ങളും ഒട്ടുതൈകളാണെങ്കില് നട്ട് 3-4 വര്‍ഷമാകുമ്പോഴേക്കും കായ്ക്കാന് തുടങ്ങും. ചിലത് 5-6 വര്‍ഷം വരെ എടുക്കും. വളര്‍ച്ചയുടെ വിവിധ ഘട്ടങ്ങളില് ഇതില് നിന്ന് 40 മുതല് 250 വരെ കിലോ കായ്കള് കിട്ടും. തീക്ഷ്ണരസമുള്ള ഇനങ്ങള് പൂര്‍ണമായും വിളഞ്ഞിട്ടു മാത്രമേ വിളവെടുക്കാറുള്ളൂ. ഇവ മുളക്കൂട്ടുകളിലും മറ്റും വച്ചുപഴുപ്പിച്ച് വിപണിയില് എത്തിക്കുന്നു. വിദേശരാജ്യങ്ങളില് വിളവെടുപ്പിനു മൂന്നു ദിവസം മുന്‍പ് 'ജിഞ്ചറെല്ലിക്ക് ആസിഡ്' പോലുള്ള ഹോര്‍മോണുകള് തളിച്ച്് കായയുടെ മൂപ്പ് വൈകിപ്പിക്കാറുണ്ട്. ഇത്തരം കായ്കള് കൂടുതല് നാള് സൂക്ഷിച്ചുവെയ്ക്കാന് കഴിയും. സാധാരണ ഊഷ്മാവില് പഴുത്ത പഴങ്ങള് നാലുദിവസം വരെ കേടാകാതെയിരിക്കും. പഴങ്ങള് ഓരോന്നായി പേപ്പറില് വെവ്വേറെ പൊതിഞ്ഞു സൂക്ഷിക്കുന്ന പതിവുമുണ്ട്. ഇന്ത്യയില് ഇതാണ് രീതി. മൂന്നു ദിവസം കൊണ്ട് ഇവ ഭക്ഷ്യയോഗ്യമാകും.\nനന്നായി പഴുത്ത പെഴ്‌സിമണ് പഴം പാതി മുറിച്ച് ഒരു സ്പൂണ് കൊണ്ടു തന്നെ കോരി കഴിക്കാം. ചിലര് ഇതിലേക്ക് അല്‍പം നാരങ്ങാനീരോ പഞ്ചസാരയോ ചേര്‍ത്താകും കഴിക്കുക. പഴക്കാമ്പ് സലാഡ്, ജീഞ്ചര്, ഐസ്‌ക്രീം, യോഗര്‍ട്ട്, കേക്ക്, പാന്‍കേക്ക്, ജീഞ്ചര് ബ്രെഡ്, കുക്കീസ്, ഡിസേര്‍ട്ട്, പുഡ്ഡിംങ്ങ്, ജാം, മാര്‍മലെയിഡ് എന്നിവയോടൊപ്പം ചേര്‍ത്താല് മാറ്റ് കൂടും. ഇന്തൊനേഷ്യയില് പഴുത്ത പെഴ്‌സിമണ് ഫലങ്ങള്, ആവിയില് പുഴുങ്ങി, പരത്തി വെയിലത്തുണക്കി അത്തിപ്പഴം പോലെയാക്കിയാണ് ഉപയോഗിക്കുക. പഴം ഉപയോഗിച്ച് വീഞ്ഞ്, ബിയര് എന്നിവയും തയ്യാറാക്കുന്നു. ഇതിന്റെ വറുത്ത അരി (വിത്ത്) പൊടിച്ച് കാപ്പിപോലെയുള്ള പാനീയങ്ങളുണ്ടാക്കാന് ഉപയോഗിക്കുന്നു.\nപെഴ്‌സിമണിലെ പോഷകസമൃദ്ധിയാണ് അതിന് 'ദൈവത്തിന്റെ ആഹാരം' എന്ന ഓമനപേര് നേടിക്കൊടുത്തത്. മാംസ്യം, കൊഴുപ്പ്, കാര്‍ബോഹൈഡ്രേറ്റ്, എന്നിവയ്ക്കു പുറമെ, കാത്സ്യം, ഫോസ്ഫറസ്, ഇരുമ്പ്, സോഡിയം, പൊട്ടാസ്യം, മഗ്‌നീഷ്യം എന്നീ മൂലകങ്ങളും കരോട്ടിന്, തയമീന്,റിബോഫഌിന്, നിയാസിന്, ആസ്‌കോര്‍ബിക് ആസിഡ് എന്നീ ജീവകങ്ങളും ഇതലടങ്ങിയിട്ടുണ്ട്.\nഅധികം പഴുക്കാത്ത പെഴ്‌സിമണ് പഴത്തില് നിന്ന് ലഭിക്കുന്ന 'ടാനിന്' സാക്കെ എന്ന മദ്യം തയ്യാറാക്കുന്നതിലുപയോഗിക്കുന്നുണ്ട്. ടാനിന്, ചായം നിര്‍മിക്കാനും മരത്തടി സംരക്ഷിക്കാനും പ്രയോജനപ്പെടുന്നു. ഭക്ഷ്യയോഗ്യമല്ലാത്ത വന്യപെഴ്‌സിമണ് കായ്കള് ചതച്ച് വെള്ളത്തില് നേര്‍പ്പിച്ചെടുത്തത് കീടനശീകരണത്തിന് സഹായിക്കുന്നു. മരത്തടി ഫാന്‍സി ഉപകരണങ്ങള് തയ്യാറാക്കാന് ഉപയോഗിക്കുന്നു. പാകമാകാത്ത കായയുടെ നീര് പനി, ചുമ എന്നിവ അകറ്റാനും രക്തസമ്മര്‍ദ്ദം കുറയ്ക്കാനും സഹായകമാണ്\nതിരിനന മട്ടുപ്പാവില്; തോംസണ് വിശ്വാസം ജൈവകൃഷിയില്\nമട്ടുപ്പാവില് കൃഷി ചെയ്യാന് തിരിനന പ്രയോജനപ്പെടുത്തിയ ഒരു കര്‍ഷകനെ പരിചയപ്പെടാം\nഅഞ്ചു വര്‍ഷം കൊണ്ട് വീട്ടുപറമ്പ് ഫലവൃക്ഷത്തോട്ടമാക്കാനുള്ള പദ്ധതിയിലാണ് തൃശൂര് സ്വദേശിയായ തോംസണ്. തിരിനനയിലൂടെ മട്ടുപ്പാവില് ഇദ്ദേഹം നട്ടുനനച്ചു വളര്‍ത്തുന്നത് വിവിധയിനം പഴവര്‍ഗ്ഗങ്ങള്. കൃഷി ചെയ്യാന് സമയമില്ലെന്ന് പറയുന്നത് എന്തിനാണ്? തോട്ടം ഒരുക്കാന് ഇത്തിരി ക്ഷമ കാണിച്ചാല് നല്ല രീതിയില് ജൈവകൃഷി നടത്താമല്ലോ. ഇതാണ് തോംസണ് തെളിയിക്കുന്നത്.\n' സുഭാഷ് പലേക്കറുടെ ജൈവകൃഷിരീതിയില് പരിപൂര്‍ണ വിശ്വാസമുള്ള ആളാണ് ഞാന്. എല്ലാവരും പ്രകൃതിയിലേക്ക് മടങ്ങണം. മണ്ണുത്തിയിലെ പല നഴ്‌സറികളില് നിന്നായാണ് ചെടികളുടെ തൈകള് ഞാന് വീട്ടില് കൊണ്ടുവന്നത്. മട്ടുപ്പാവിലെ കൃഷി കൂടാതെ ഒന്നര ഏക്കര് പറമ്പില് വേറെയും കൃഷിയുണ്ട്. '\nമധുരച്ചാമ്പ, മധുര അമ്പഴം, മുസമ്പി, ചെറുനാരങ്ങ,മാതളം, സലാഡ് ഓറഞ്ച് , ഡ്രാഗണ് ഫ്രൂട്ട് എന്നിവയെല്ലാം മട്ടുപ്പാവില് കൃഷി ചെയ്തിരിക്കുന്നു. ഏകദേശം പന്ത്രണ്ട് വര്‍ഷത്തോളമായി തോംസണ് കൃഷി ചെയ്യാന് തുടങ്ങിയിട്ട്.\n'വിക് ഇറിഗേഷന് അഥവാ തിരിനനയാണ് ചെടി നനയ്ക്കാനായി ഞാന് ഉപയോഗിക്കുന്നത്. മട്ടുപ്പാവില് 130 ഗ്രോബാഗുകള് ഈ രീതി ഉപയോഗിച്ച് നനയ്ക്കുന്നു. ആഴ്ചയിലൊരിക്കല് ചെടികള്‍ക്ക് വെള്ളം നനച്ചുകൊടുത്താല് മതി. വീട്ടില് നിന്ന് മാറി നില്‍ക്കുന്നവര്‍ക്ക് ഈ കൃഷിരീതി അവലംബിക്കാവുന്നതാണ്. വിളവ് കൂടുതലുണ്ട്. ഈര്‍പ്പം നിലനില്‍ക്കുകയും ചെയ്യും. സാധാരണ നമ്മള് ഗ്രോബാഗില് വെള്ളം ഒഴിച്ചുകൊടുത്താല് രണ്ടോ മൂന്നോ സെക്കന്റുകൊണ്ട് വെള്ളം വാര്‍ന്നുപോകും. തിരിനന പ്രയോജനപ്പെടുത്തിയാല് ഒരുതുള്ളി പോലും വെള്ളവും വളവും നഷ്ടമാകുന്നില്ല.' തോംസണ് പറയുന്നു.\nതിരിനന രീതി കൃഷിയില് പ്രയോജനപ്പെടുത്താനായി 90 ശതമാനം സബ്‌സിഡി നല്‍കുന്നുണ്ട്. 15000 രൂപയാണ് തനിക്ക് ചെലവായതെന്നും അതില് 10,000 രൂപ സബ്‌സിഡി കിട്ടിയെന്നും തോംസണ് പറയുന്നു. നല്ലൊരു ടൈം മാനേജ്‌മെന്റ് കൂടിയാണ് കൃഷി. നാടന് പശുവിന്റെ ചാണകം,ശര്‍ക്കര എന്നിവ കലക്കിയ ജീവാമൃതമാണ് വളമായി ഉപയോഗിക്കുന്നത്. നാല് കൊല്ലമായി പരിപൂര്‍ണ വിശ്വാസമുള്ള കൃഷി രീതിയാണ് ഇതെന്ന് തോംസണ് വ്യക്തമാക്കുന്നു. ജൈവകൃഷിയില് പങ്കാളിയായി ഭാര്യയും തോംസണൊപ്പമുണ്ട്.\nമണ്ണില് പൊന്നുവിളയിച്ച് യുവകര്‍ഷകന്\nസ്വയം ആര്‍ജിച്ച അനുഭവസമ്പത്ത് ഉപയോഗിച്ച് ജൈവകൃഷി നടത്തുന്ന യുവകര്‍ഷകനെ പരിചയപ്പെടാം\nകൊടുവള്ളി: മടവൂര്‍മുക്ക് കാവാട്ട് അബ്ദുല് സലീം പുതുതലമുറയ്ക്ക് മാതൃകയാണ്. സ്വന്തം പുരയിടത്തോടു ചേര്‍ന്ന രണ്ടരയേക്കര് സ്ഥലത്തും കൈവശമുള്ള മറ്റുസ്ഥലങ്ങളിലും വിവിധയിനം കൃഷിയിറക്കി മികച്ച വിളവെടുക്കുകയാണ് ഈ യുവകര്‍ഷകന്.\nകൃഷി നഷ്ടമാണെന്നു പറയുന്നവരും സലീമിനുമുന്‍പില് നിശ്ശബ്ദരാകും. കാരണം, കൃഷിക്ക് നിലമൊരുക്കുന്നതുതൊട്ട് വിളവെടുക്കുന്നതുവരെ സലീം സ്വീകരിക്കുന്നത് സ്വയം കൃഷിയില്‍നിന്നാര്‍ജിച്ച അനുഭവസമ്പത്താണ്. ജൈവവളങ്ങളാണ് കൃഷിക്ക് ഉപയോഗിക്കുന്നത് .\nസ്വന്തം വീട്ടുവളപ്പില് അഞ്ഞൂറുതടം ചേന, അത്രയുംതന്നെ മരച്ചീനി, ചേമ്പ്, വാഴ, ഇഞ്ചി, മഞ്ഞള്, പയര് എന്നിവയെല്ലാം കൃഷിചെയ്തിട്ടുണ്ട്. കഴിഞ്ഞവര്‍ഷംവരെ കരനെല്‍ക്കൃഷിയും നടത്തിയിരുന്നു.\nബസ് ജീവനക്കാരന് കൂടിയായ സലീം ഒഴിവുസമയം പൂര്‍ണമായും കൃഷിക്കായി മാറ്റിവെച്ചിരിക്കുകയാണ്. കൃഷിസംബന്ധമായ സംശയങ്ങള് ദൂരീകരിക്കാനും വിത്തുകള് വാങ്ങാനും നാട്ടുകാര് ആശ്രയിക്കുന്നതും ഈ യുവകര്‍ഷകനെത്തന്നെ.\nപരേതനായ കാവാട്ട് കാദര് ഹാജിയുടെ മകനായ സലീം പിതാവിന്റെ പാത പിന്തുടര്‍ന്നാണ് കൃഷിയിലെത്തുന്നത്. കൃഷിയോട് അമിതസ്‌നേഹമുള്ളപ്പോള്‍ത്തന്നെ വിളവുകൂട്ടാന് രാസവളങ്ങളെ പരിധിവിട്ട് ആശ്രയിക്കാറില്ലെന്ന് സലീം അടിവരയിടുന്നു.\nചാണകം, പിണ്ണാക്ക്, കോഴിക്കാട്ടം തുടങ്ങിയ ജൈവവളങ്ങളാണ് കൃഷിക്ക് ഉപയോഗിക്കുന്നത്. കൃഷിപ്പണികളും പരമാവധി സ്വയംതന്നെ ചെയ്യുന്നു.\nഉത്പന്നങ്ങള് സ്വന്തംനാട്ടിലെ കടകളിലും തൊട്ടടുത്ത പ്രദേശങ്ങളിലുമാണ് വിറ്റഴിക്കുന്നത്. ഉത്പന്നങ്ങള്‍ക്ക് ആവശ്യക്കാര് ഏറെയുണ്ടെന്നും മികച്ച വില ലഭിക്കാറുണ്ടെന്നും സലീം പറയുന്നു.\nഒരു യുവകര്‍ഷകനെന്ന നിലയ്ക്ക് സര്‍ക്കാര് വകുപ്പില്‍നിന്നും നാട്ടില്‍നിന്നും വേണ്ട പരിഗണന ലഭിക്കുന്നുണ്ടോയെന്ന ചോദ്യത്തിന് കൃഷിയില്‍നിന്നുലഭിക്കുന്ന ആത്മസംതൃപ്തിയേക്കാള് മുകളിലല്ല മറ്റൊന്നും എന്ന പുഞ്ചിരിയോടെയുള്ള മറുപടിയാണ് സലീമില്‍നിന്ന് ലഭിച്ചത്.\nചെറുതേനീച്ചകളെ പിടിച്ച് കൂട്ടിലാക്കി വളര്‍ത്തുന്ന വിധമാണ് ഇവിടെ വിവരിക്കുന്നത്\nഒരു ചെറുതേനീച്ച കോളനി സ്ഥാപിക്കുന്നതിനൊപ്പം തന്നെ പ്രധാനപ്പെട്ട കാര്യമാണ് അതിന്റെ പരിപാലനവും. വിവിധ മാര്‍ഗങ്ങളില്‍ക്കൂടി നമുക്ക് ചെറുതേനീച്ചകളെ പിടിച്ചു കൂട്ടിലാക്കി വളര്‍ത്താന് സാധിക്കും.\nപ്രകൃതിയില് കാണപ്പെടുന്ന ചെറുതേനീച്ചക്കോളനിയെ പിടിച്ചു കൂട്ടിലാക്കാം:\nപ്രകൃതിയില് കാണപ്പെടുന്ന കോളനികളെ ഫെറല് കോളനി എന്നാണ് വിളിക്കുന്നത്. മരപ്പൊത്തുകള്, പൊളിച്ചു മാറ്റുന്ന കെട്ടിടങ്ങളുടെ തറ, സ്വിച്ച് ബോര്‍ഡുകള് തുടങ്ങിയ സ്ഥലങ്ങളില് കാണപ്പെടുന്ന ചെറുതേനീച്ചക്കൂടുകള് തുറന്ന് ഈച്ചകളെയും മുട്ടയും മറ്റും പുതിയ കൂടിനുള്ളിലേക്ക് മാറ്റുന്നതെങ്ങനെയാണെന്ന് വിശദീകരിക്കാം.\nആദ്യമായി നിറയെ ദ്വാരങ്ങള് ഇട്ട ഒരു ലിറ്റര് പ്ലാസ്റ്റിക് ബോട്ടില് കൂടിന്റെ പ്രവേശന കവാടത്തോട് ചേര്‍ത്ത് വയ്ക്കുക. ശേഷം കൂടിനു പുറത്തു ചുറ്റികയോ കല്ലോ ഉപയോഗിച്ച് ചെറുതായി മുട്ടി ഈച്ചകളെ മുഴുവനും ബോട്ടിലിനുള്ളിലേക്കു കയറ്റുക. സാമാന്യം നല്ല രീതിയില് ഈച്ചകളുള്ള കൂടാണെങ്കില് രണ്ടോ മൂന്നോ ബൂട്ടിലുകളിലേക്കു ഈച്ചകളെ ശേഖരിച്ചു വയ്ക്കാവുന്നതാണ്. ഇങ്ങനെ ശേഖരിക്കുന്ന ഈച്ചകളെ ചൂടുതട്ടാതെ തണലത്തേക്കു മാറ്റി വയ്ക്കണം.\nഇതുവഴി കൂടുതുറക്കുന്ന സമയത്തു ഈച്ചകള് നമ്മെ ആക്രമിക്കുന്നതും ചത്തൊടുങ്ങുന്നതും കുറയ്ക്കുവാന് സാധിക്കും. അതിനു ശേഷം വേണം കൂടു തുറക്കാന്. സ്വിച്ച് ബോര്‍ഡ് തുറക്കാന് യോഗ്യതയുള്ള ഒരു ഇലക്ട്രീഷ്യന്റെ സഹായം തേടണം. കൂടിനുള്ളില് കാണുന്ന മുഴുവന് മുട്ടയും പുതിയ പെട്ടിയിലേക്കു മാറ്റുക. സാധാരണ ഗതിയില് റാണിയും മുട്ടയോടൊപ്പം ഉണ്ടാകും. മുട്ട കഴിവതും പുതിയ പെട്ടിയുടെ പ്രവേശന കവാടത്തോട് ചേര്‍ത്ത് വയ്ക്കുക.\nതേന് ഉണ്ടെങ്കില് അതും എടുക്കാവുന്നതാണ്. പെട്ടിയുടെ പ്രവേശനദ്വാരം ഒറിജിനല് പ്രവേശന കവാടത്തിന്റെ നേരെ വരുന്ന രീതിയില് പെട്ടി സ്ഥാപിക്കുക. കൂടിനുള്ളില് നിന്നും അല്പം അരക്കെടുത്തു പുതിയ പെട്ടിയുടെ പ്രവേശന കവാടത്തിനു ചുറ്റും തേച്ചു പിടിപ്പിക്കുന്നത് ഈച്ചകളെ പുതിയ പെട്ടിയിലേക്കു ആകര്‍ഷിക്കാന് സഹായിക്കും.\nഈച്ചകള് പഴയ കൂട്ടില് കയറാതിരിക്കുന്നതിനായി പഴയ കൂടിരുന്ന സ്ഥലം ഒരു ഷീറ്റുപയോഗിച്ചു മറക്കുക. അതിനു ശേഷം കുപ്പിയില് ശേഖരിച്ചു വച്ചിരിക്കുന്ന ഈച്ചകളെ തുറന്ന് വിടുക. വൈകുന്നേരം ആറുമണിക്ക് ശേഷം പുതിയ കൂട് മാറ്റി സ്ഥാപിക്കാവുന്നതാണ്.\nപഴയ കൂട്ടില് നിന്നും തേനും പൂമ്പൊടിയും എടുത്തു പുതിയ കൂട്ടില് വച്ച് കൊടുക്കേണ്ടതില്ല. ഇങ്ങനെ വച്ച് കൊടുക്കുന്ന തേന്, കൂടിനുള്ളില് പൊട്ടി ഒഴുകുകയും ഉറുമ്പുകളെ ആകര്‍ഷിക്കുകയും ചെയ്യും. പൊട്ടി ഒഴുകുന്ന തേന് സംഭരിക്കാനുള്ള തിരക്കില് പുതിയ കൂടിനുള്ളിലെ വിടവുകള് മുഴുവന് അടക്കുക എന്ന ഭാരിച്ച ജോലി ഈച്ചകള് മാറ്റി വയ്ക്കുകയും ഉറുമ്പുകള്‍ക്ക് കയറാന് അത് അവസരമാവുകയും ചെയ്യും.\nസമീപ പ്രദേശങ്ങളില് തെങ്ങോ കമുകോ കപ്പയോ ഉണ്ടെങ്കില് തേനിനും പൂമ്പൊടിക്കും ക്ഷാമമുണ്ടാവുകയില്ല. കൂട് പിരിച്ചതിനു ശേഷം തോരാത്ത മഴ ഉണ്ടെങ്കില് മാത്രം തേനും പൂമ്പൊടിയും വച്ച് കൊടുത്താല് മതിയാകും. അത്തരം സാഹചര്യത്തില് ഒറ്റപ്പെട്ടു നില്ക്കുന്ന തേന് കട്ടകളും പൂമ്പൊടിയും ഉടഞ്ഞുപോകാതെ വേണം പഴയ കൂട്ടില് നിന്നും വേര്‍തിരിച്ചെടുത്ത് വെച്ചുകൊടുക്കുന്നത്\nസംയോജിത തോട്ടമൊരുക്കി കൃഷി വിജ്ഞാന കേന്ദ്രം\nപൂക്കളിലെ പ്രമുഖ സാന്നിദ്ധ്യമായ ചെണ്ടുമല്ലിയില് നിന്ന് നല്ല വരുമാനം കണ്ടെത്താനാകുമെന്ന പ്രതീക്ഷിലാണ് അധികൃതര്\nകോട്ടയം: നെല്ലും മീനും താറാവും എരുമയും ആടും കോഴിയും പച്ചക്കറിയും കുരുമുളകും തെങ്ങും ചെണ്ടുമല്ലിയുമെല്ലാം ഒരേക്കറില് കൃഷി ചെയ്യാനുള്ള പദ്ധതിക്ക് കുമരകം കൃഷി വിജ്ഞാനകേന്ദ്രത്തില് തുടക്കം. മുന് മാതൃകകളില് പുതിയ ഇനങ്ങള് കൂടി ചേര്‍ത്താണ് തോട്ടമൊരുക്കുന്നത്. നെല്ലും മീനും താറാവും എരുമയുമെല്ലാം മുമ്പ് പരീക്ഷിച്ചിരുന്നു.\nപരമാവധി ഭൂമിയും വിഭവങ്ങളുമുപയോഗിച്ച് കൃഷി ലാഭകരമാക്കുന്നതിനുള്ള പ്രചോദനം നല്‍കുകയാണ് ലക്ഷ്യമെന്ന് കെ.വി.കെ. അഗ്രികള്‍ച്ചര് എക്സ്റ്റന്‍ഷന് പ്രോഗ്രാം കോഓര്‍ഡിനേറ്റര് ഡോ. ജി.ജയലക്ഷ്മി പറഞ്ഞു. കുമരകം പ്രാദേശിക കാര്‍ഷികഗവേഷണകേന്ദ്രം പരീക്ഷിച്ച മാതൃകകളുടെ പിന്‍ബലത്തില് പ്രദേശത്തിന് അനുയോജ്യമായ രീതിയിലാണ് പുതിയ സമ്പ്രദായം നടപ്പാക്കുന്നത്.\n30 സെന്റ് വീതം തിരിച്ച് ഒരുക്കിയ പാടത്ത് ഞാറ് നടും. രോഗപ്രതിരോധശേഷിയുള്ള ഉമ എന്ന ഇനം നെല്‍വിത്ത് ട്രേകളില് പാകി മുളപ്പിച്ചെടുത്തു. സംസ്ഥാന സര്‍ക്കാര് നല്‍കിയ 15 ലക്ഷം രൂപ ഉപയോഗിച്ച് വിവിധ യന്ത്രങ്ങള് വാങ്ങിയിട്ടുണ്ട്. ഞാറ് നടുന്നവ, സ്‌പ്രേയിങ്ങ് മെഷീനുകള്, ട്രാക്ടര് എന്നിവ കെ.വി.കെയില് എത്തിച്ചു. പ്രവര്‍ത്തനം മനസ്സിലാക്കുന്നതിന് 10 പേര്‍ക്ക് പരിശീലനം നല്‍കുന്നു.\nപാടത്തിന് ചുറ്റുമുള്ള ചാല് വൃത്തിയാക്കുന്നതിനൊപ്പം ചെളി വെട്ടിയെടുത്ത് വരമ്പിന്റെ വീതിയും ഉയരവും കൂട്ടി. വരമ്പില് പച്ചക്കറി, വാഴ, ചെണ്ടുമല്ലി തുടങ്ങിയവ നടും. ചുറ്റുമുള്ള തെങ്ങുകളില് പന്നിയൂര് ഇനം കുരുമുളക് പടര്‍ത്തും. കൂടുതല് തെങ്ങിന് തൈകള് വെച്ചുപിടിപ്പിക്കും. ഓണവിപണി ലക്ഷ്യമാക്കിയാണ് പച്ചക്കറി കൃഷി. വെണ്ട, കുറ്റിപ്പയര്, മുളക്, വഴുതന, ചീര, ഇഞ്ചി, നേന്ത്രവാഴ തുടങ്ങിയവയാണ് നടുന്നത്.\nബണ്ടിനുചുറ്റും ചെണ്ടുമല്ലി തൈകള് പിടിപ്പിക്കും. പൂക്കളങ്ങളിലെ പ്രധാന സാന്നിധ്യമായ ചെണ്ടുമല്ലിയില്‍നിന്ന് നല്ല വരുമാനം കണ്ടെത്താനാകുമെന്ന പ്രതീക്ഷയിലാണ് അധികൃതര്. കൂടാതെ ചെണ്ടുമല്ലിക്ക് കീടങ്ങളെ ആകര്‍ഷിക്കാനാകും. മിത്രകീടങ്ങള്‍ക്കും രോഗാണു കീടങ്ങള്‍ക്കും ആഹാരവും അഭയവുമാകാന് ഈ ഇനം പൂക്കള്‍ക്ക് കഴിയും. നെല്‍ച്ചെടി നടുന്നതിനുമുമ്പ് വരമ്പില് ചെണ്ടുമല്ലി വളര്‍ത്താന് തുടങ്ങണം. ഇവ പുഷ്പിക്കുമ്പോള് കീടങ്ങളെ ആകര്‍ഷിക്കും.\nരോഗം വരുത്തുന്ന കീടങ്ങളെ മിത്രകീടങ്ങള് ഇവിടെവെച്ച് നശിപ്പിക്കും. ട്യൂബ് റോസും വെച്ചുപിടിപ്പിക്കാം. കരനെല്ല് കൃഷിക്കും ഈ രീതി ഫലപ്രദമാണ്. പാടത്തിന് ചുറ്റുമുള്ള ചാലില് കട്‌ല, രോഹു, ഗ്രാസ്‌കാര്‍പ്പ് തുടങ്ങിയ മത്സ്യങ്ങളെ വളര്‍ത്തും. കൊയ്ത്തുകഴിയുമ്പോള് മീനുകളെ പാടത്തേക്ക് തുറന്നുവിടും. മുട്ടക്കോഴി, കരിങ്കോഴി എന്നിവയേയും വിഗോവ ഇനത്തിലുള്ള ഇറച്ചി താറാവുകളെയും പദ്ധതിയുടെ ഭാഗമായി വളര്‍ത്തും.\nകൃഷിത്തോട്ടത്തില് എലിശല്യം കുറയ്ക്കാന് ചെത്തിക്കൊടുവേലി\nകീടനശീകരണ ശേഷിയുള്ള ചെടികളെ പരിചയപ്പെടുത്തുകയാണ് ഇവിടെ\nനമുക്കു ചുറ്റും കാണുന്ന ചില ചെടികളെ നിരീക്ഷിച്ചാല് അവയെ പ്രാണികള് അധികം ഉപദ്രവിക്കുന്നില്ല എന്നു മനസ്സിലാക്കാന് കഴിയും. ഈ ചെടികളോട് പ്രാണികള്‍ക്കുള്ള ഭയമോ വിരോധമോ ആണ് ഇതിനു കാരണം. ഇവ ചതച്ച് ചാറെടുത്ത് കീടനിവാരണത്തിന് ഉപയോഗിക്കാം. ചെടികളുടെ ചവര്‍പ്പുരസമോ കറയോ സവിശേഷഗന്ധമോ ഒക്കെയാണ് ഇവിടെ കീടങ്ങളെ അകറ്റിനിര്‍ത്തുന്നതും ആട്ടിയോടിക്കുന്നതും. ആര്യവേപ്പ്, ശീമക്കൊന്ന, കടലാവണക്ക്, കിരിയാത്ത്, ആത്ത, കാഞ്ഞിരം, എരിക്ക്, കാട്ടുതുളസി, പുകയില, വെളുത്തുള്ളി, ഉമ്മം, കരിനൊച്ചി, കൊങ്ങിണി, ഉങ്ങ്, ഇഞ്ചിപ്പുല്ല്, കറ്റാര്‍വാഴ എന്നീ ചെടികളെല്ലാം കീടനിയന്ത്രണവികര്‍ഷണശേഷിയുള്ളവയാണ്.\nഇവയില് മൂന്നോ നാലോ ചെടികളുടെ ഇലകള് ആകെ അഞ്ചു കിലോ എടുത്ത് ചെറുതായി മുറിച്ച് ഒരു ചാക്കില് കെട്ടുക. അഞ്ചു കിലോ ചാണകം, 100 ഗ്രാം ശര്‍ക്കര, പത്തു ഗ്രാം യീസ്റ്റ്, 100 ലിറ്റര് വെള്ളം എന്നിവ ലായനിയാക്കുക. ഇതിലേക്ക് ഇലച്ചാക്ക് മുക്കിവെക്കുക. തണലില് മൂടി സൂക്ഷിക്കുക. ദിവസവും രാവിലെയും വൈകീട്ടും പത്തു മിനിട്ട് നന്നായി ഇളക്കണം. 15-20 ദിവസമാകുമ്പോള് ലായനി ദുര്‍ഗന്ധം തെല്ലുമില്ലാത്ത മിശ്രിതമായി മാറും. ഇത് അരിച്ച് ചെടികളില് തളിക്കാം. മണ്ണിലും ചേര്‍ക്കാം. ചില ചെടികളുടെ ഉപയോഗവും പ്രയോഗരീതിയുംകൂടി പറയാം:\nഅരളി ഒന്നാംതരം പൂച്ചെടിയാണെങ്കിലും അരളിയുടെ വേര്, തൊലി, വിത്ത് എന്നീ ഭാഗങ്ങളില് വിഷവസ്തുക്കള് അടങ്ങിയിട്ടുണ്ട്. ഈ വിഷമാണ് കീടങ്ങളെ തുരത്താന് പ്രയോജനപ്പെടുത്തുന്നത്. അരളിയിലയുടെ നീര് ഇടിച്ചുപിഴിഞ്ഞെടുക്കുക. 100 ഗ്രാം നീര് ഒരു ലിറ്റര് വെള്ളത്തില് എന്ന തോതില് കലര്‍ത്തി തളിച്ചാല് കായീച്ച, ഇലതീനിപ്പുഴു എന്നിവയെ നിയന്ത്രിക്കാം.\nഏലത്തിന്റെ തണ്ടുതുരപ്പന്‍പുഴുവിനെ തുരത്താനും അരളിലായനി 200 ഗ്രാം ഒരു ലിറ്റര് വെള്ളത്തില് കലക്കിത്തളിച്ചാല് മതി. അരളിയുടെ വേരോ പൂവോ അരച്ച് മരച്ചീനിക്കകത്തുവെച്ച് എലിമാളത്തിനരികില് സന്ധ്യാസമയം വെച്ചുനോക്കൂ. ഇത് എലിവിഷത്തിന്റെ ഗുണംചെയ്യും. എലികള് ചാകും. അരളിയിലയുടെ അഞ്ചു ശതമാനം വീര്യമുള്ള ലായനിക്ക് തക്കാളി, വഴുതന എന്നിവയിലെത്തുന്ന കായീച്ചകളെ നശിപ്പിക്കാന് കഴിവുണ്ട്.\nആത്ത ആത്തപ്പഴത്തിന് കീടനശീകരണശേഷിയുണ്ട്. ആത്തയുടെ വിത്ത് ഉണക്കി ആട്ടിയെടുക്കുന്ന എണ്ണ 500 മില്ലിലിറ്റര്, ഒരു ലിറ്റര് വെള്ളത്തില് 20 ഗ്രാം ബാര്‍സോപ്പ് ചീകിയിട്ട് ലയിപ്പിച്ച ലായനിയിലേക്ക് ഒഴിക്കുക. ഇല അടിച്ചുപതപ്പിച്ചു വേണം തളിക്കാന്. ആത്തവിത്ത് ഉണക്കിപ്പൊടിച്ചത് ഇലകളില് വിതറിയാല് ഇലതീനിപ്പുഴുക്കളെ അകറ്റാം. ആത്തവിത്ത് 24 മണിക്കൂര് നേരം വെള്ളത്തില് കുതിര്‍ത്തുവെച്ചിട്ട് അരച്ചെടുത്ത് 50 ഗ്രാം ഒരു ലിറ്റര് വെള്ളത്തില് കലക്കിത്തളിക്കുന്നതും കീടങ്ങളെ അകറ്റും.\nകാന്താരിമുളക് നല്ല എരിവുള്ള പച്ചക്കാന്താരി നന്നായി അരച്ച് വെള്ളത്തില് കലക്കി ഒരു രാത്രി വെച്ചിട്ട് തുണിയില് അരിച്ചു നാരു നീക്കി വിളകളില് തളിക്കാം. ഇതിലേക്ക് സോപ്പുലായനികൂടി കലര്‍ത്തിയും പ്രയോഗിക്കാം. മത്തന്, കുമ്പളം, വെള്ളരി എന്നിവയുടെ പല കീടരോഗങ്ങള്‍ക്കും ഇത് ഫലവത്തായ നിയന്ത്രണവിധിയാണ്.\nനൊച്ചി-കരിനൊച്ചി, മുഞ്ഞ, ഇലതീനിപ്പുഴുക്കള് എന്നിവയെ നിയന്ത്രിക്കാന് സഹായകമാണ്. ഒരു കിലോ കരിനൊച്ചിയില അരമണിക്കൂര് നേരം വെള്ളത്തില് തിളപ്പിക്കുക. തണുക്കുമ്പോള് പിഴിഞ്ഞ് അരിച്ചെടുക്കുക. ഈ ഇലച്ചാറ് അഞ്ചു ലിറ്റര് വെള്ളം ചേര്‍ത്ത് നേര്‍പ്പിച്ചിട്ടു വേണം ചെടികളില് തളിക്കാന്.\nഉങ്ങ-് ഉങ്ങുമരത്തിന്റെ കുരുവില്‍നിന്നു കിട്ടുന്ന എണ്ണയ്ക്കാണ് കീടനശീകരണശേഷി. 30 മില്ലി ഉങ്ങെണ്ണ ഒരു ലിറ്റര് വെള്ളത്തില് നേര്‍പ്പിച്ച് വിളകളില് തളിക്കാം. ഇതല്ലെങ്കില് ഒരു കിലോ ഉങ്ങിലയില്‍നിന്ന് ചതച്ചു പിഴിഞ്ഞെടുക്കുന്ന ചാറ് അഞ്ചു ലിറ്റര് വെള്ളത്തില് കലര്‍ത്തി പ്രയോഗിച്ചാലും മതി. ഇലതീനിപ്പുഴുക്കള്, ഇലപ്പേന്, ശല്ക്കപ്രാണികള് എന്നിവയെ നിയന്ത്രിക്കാന് ഇത് ഉപകരിക്കും.\nനിത്യകല്യാണി- മണ്ണിലെ നിമവിരകളെ ആകര്‍ഷിക്കാന് കഴിവുള്ള ചെടിയാണ് നിത്യകല്യാണി അഥവാ ശവംനാറിച്ചെടി. ചെടികള്‍ക്കിടയിലും അതിരിലും നിത്യകല്യാണി നട്ടുവളര്‍ത്തിയാല് നിമവിരശല്യം കുറയും. ഇതിന്റെ ഇലകള് ചതച്ചു പിഴിഞ്ഞെടുക്കുന്ന ഇലച്ചാറ് നേര്‍പ്പിച്ച് തളിച്ചാല് ഇലതീനിപ്പുഴുക്കള് തുടങ്ങിയ പ്രാണികളെയും നശിപ്പിക്കാം.\nചെത്തിക്കൊടുവേലി -കൃഷിത്തോട്ടത്തിന്റെ അതിരിലും ചെടികള്‍ക്കിടയിലും ചെത്തിക്കൊടുവേലി നട്ടുപിടിപ്പിച്ചാല് എലിശല്യം കുറയ്ക്കാം.\nപാണല് -ഇഞ്ചിയും മഞ്ഞളും വിളവെടുത്തു കഴിഞ്ഞ് സംഭരിക്കുമ്പോള് അതിനോടൊപ്പം പാണലിന്റെ ഉണങ്ങിയ ഇലകള്‍കൂടി ചേര്‍ത്താല് കീടശല്യം ഗണ്യമായി കുറയും.\nകൊങ്ങിണി -കൊങ്ങിണിച്ചെടിയുടെ ഇലകള് ഒരു കിലോ അരമണിക്കൂറോളം വെള്ളത്തില് തിളപ്പിച്ച് പിഴിഞ്ഞ് അരിച്ചെടുക്കുക. ഈ ഇലച്ചാറ് അഞ്ചുലിറ്റര് വെള്ളം ചേര്‍ത്തു നേര്‍പ്പിക്കണം. ഇത് ഇലതീനിപ്പുഴുക്കള് ഉള്‍പ്പെടെയുള്ള പ്രാണികളെ അകറ്റാന് സഹായിക്കും.\nതുളസി- തുളസിയിലച്ചാറ് ഇലതീനിപ്പുഴുക്കളെയും കായീച്ചകളെയും ഒക്കെ നശിപ്പിക്കാനോ അകറ്റിനിര്‍ത്താനോ കഴിവുള്ളതാണ്. ജൈവകീടനിയന്ത്രണത്തില് തുളസിക്കെണിക്ക് വലിയ പ്രചാരവുമുണ്ട്.\nപെരുവലം -പെരുവലത്തിന്റെ ഇലകള് ചതച്ചെടുക്കുന്ന പെരുവലസത്തിന് കീടനശീകരണശേഷിയുണ്ട്. ചെല്ലികളെയും വേരുതീനിപ്പുഴുക്കളെയും നശിപ്പിക്കുവാന് പെരുവലത്തിനു കഴിയും.\nകമ്യൂണിസ്റ്റ് പച്ച -കമ്യൂണിസ്റ്റ് പച്ചയുടെ ഇലച്ചാറാണ് കീടനാശിനിയായി ഉപയോഗിക്കുന്നത്. മണ്ണിലെ നിമവിരകളെ തുരത്താന് കമ്യൂണിസ്റ്റ് പച്ചയുടെ ഇലകള് മണ്ണില് ഇളക്കിച്ചേര്‍ക്കുന്ന പതിവുണ്ട്.\n1500 പപ്പായകളും കുമ്പളങ്ങയും നിറഞ്ഞു നില്‍ക്കുന്ന ബാലചന്ദ്രന് നായരുടെ കൃഷിയിടത്തിലെ വിശേഷങ്ങള്\nകാവേരി വാഴ, റെഡ് ലേഡി പപ്പായ, ഗജേന്ദ്രന് ചേന എന്നിവ കൃഷിചെയ്ത് വിജയിപ്പിച്ച തിരുവനന്തപുരം നരുവാമൂട് പ്രശാന്തിയിലെ ബാലചന്ദ്രന് നായര്‍ക്ക് കുമ്പളങ്ങ കൃഷിയിലും നേട്ടം. കുമ്പളങ്ങക്കൃഷിയില് നിന്ന് നല്ല ലാഭമാണ് ഇദ്ദേഹത്തിന് കിട്ടുന്നത്. കൃഷിയിടത്തില് ഒരുഭാഗത്ത് 1500 പപ്പായകളുണ്ട്. ഇതിന്റെ ചുവട്ടില് ചേനയുമുണ്ട്. ഇതിനിടയിലാണ് കുമ്പളം നട്ടത്. പത്തടി അകലത്തില് രണ്ടടി ചതുരത്തിലും ആഴത്തിലും കുഴികളെടുത്ത് കമ്പോസ്റ്റ്, ചാണകപ്പൊടി, കുമ്മായം എന്നിവ കലര്‍ത്തി ഓരോ കുഴിയിലും അഞ്ചുവീതം വിത്തുനടും. അഞ്ചുദിവസം കഴിയുമ്പോള് വിത്തെല്ലാം മുളയ്ക്കും. നാലില പ്രായമാകുമ്പോള് പുഷ്ടിയുള്ള മൂന്നുതൈകള് നിലനിര്‍ത്തി മറ്റുള്ളവയെ നീക്കംചെയ്യും. വള്ളിവീശിത്തുടങ്ങുമ്പോള് ഓരോകുഴിയിലും നൂറുഗ്രാം വീതം വേപ്പിന്‍പിണ്ണാക്കും എല്ലുപൊടിയും പൊട്ടാഷും കലര്‍ത്തിയിട്ട് ഇളക്കി തടമൊരുക്കും.\nഅത്യുത്പാദനശേഷിയുള്ള വിത്തിനങ്ങളുടെ വ്യാപനത്തിന്റെ ഭാഗമായി ഹോര്‍ട്ടികള്‍ച്ചര് മിഷന്റെ 2016ലെ പദ്ധതിയനുസരിച്ചാണ് മറ്റു പച്ചക്കറിവിത്തിനൊപ്പം കുമ്പളത്തിന്റെ വിത്തും ലഭിച്ചത്. രോഗകീടബാധ ഇല്ലാത്ത, ഒന്നരമാസം കഴിയുമ്പോള് കായ്ച്ചുതുടങ്ങുന്ന ഇവ 20 ദിവസമാകുമ്പോള് അധികംമൂപ്പെത്തും മുമ്പേ പറിക്കാം. വള്ളി തടത്തിനുചുറ്റും വളച്ചുവെയ്ക്കുകയോ മരത്തില് കയറ്റിയോ പന്തലിലോ വളര്‍ത്താം. ഏതുകാലാവസ്ഥയിലും വര്‍ഷത്തില് മൂന്നുതവണ കൃഷിചെയ്യാം. അധികനന ആവശ്യമില്ല.\nദീര്‍ഘകാലം കേടുകൂടാതെ ഇതിന്റെ കായകള് സൂക്ഷിക്കാം. രണ്ടുമുതല് 10 കിലോവരെ തൂക്കമുള്ള കായകള് കിട്ടും. കിലോയ്ക്ക് 15 മുതല് 20 രൂപ വരെ വിലകിട്ടും. ഒരേക്കര്‍സ്ഥലത്തെ ഇടവിളക്കൃഷിയില്‍നിന്ന് ചെലവുകഴിഞ്ഞ് മൂന്നുമാസംകൊണ്ട് മുക്കാല്‍ലക്ഷത്തോളം രൂപ ലാഭം കിട്ടിയെന്ന് ബാലചന്ദ്രന് നായര് പറഞ്ഞു.\nകീടങ്ങളെ അകറ്റാന് സൗഹൃദസസ്യങ്ങള്\nഎല്ലാ കീടവും സസ്യങ്ങളുടെ ശത്രുക്കളല്ല. ശത്രുവിന്റെ ശത്രു മിത്രം എന്ന തത്ത്വമാണ് ഇവിടെ പ്രയോജനപ്പെടുത്തുന്നത്\nസസ്യങ്ങളുടെ സൗഹൃദക്കൂട്ടായ്മയിലൂടെ കീടങ്ങളെ ചെറുക്കാറുണ്ട്. ഇവയുടെ കൂട്ടുജീവിതം പ്രകൃതിയില് സ്വാഭാവികമായിത്തന്നെ നടക്കുന്നുണ്ട്. സസ്യങ്ങളുടെ ചില പ്രത്യേക ഗുണം സൗഹൃദസസ്യങ്ങള്‍ക്ക് ശത്രുകീടങ്ങളെ ചെറുക്കാന് സഹായകമാകുന്നു. ഇവയെ കണ്ടെത്തുകയാണ് പ്രധാനം.\nഉദാഹരണമായി ഉരുളക്കിഴങ്ങും പയറും നടുമ്പോള് കൂട്ടത്തില് വെളുത്തുള്ളികൂടി നട്ടുപിടിപ്പിച്ചാല് ഇവയില്‍നിന്ന് പുറപ്പെടുവിക്കുന്ന രൂക്ഷമായ ഗന്ധം ഉരുളക്കിഴങ്ങിന്റെയും പയറിന്റെയും കീടങ്ങളെ അകറ്റും.\nഎല്ലാ കീടവും സസ്യങ്ങളുടെ ശത്രുക്കളല്ല. ശത്രുവിന്റെ ശത്രു മിത്രം എന്ന തത്ത്വം ഇവിടെ പ്രയോജനപ്പെടുത്താം. സസ്യകീടങ്ങളെ ഭക്ഷിക്കുകയോ പരാദങ്ങളായി പ്രവര്‍ത്തിക്കുകയോ ചെയ്യുന്നവയ്ക്ക് താമസിക്കാന് പറ്റുന്ന തരത്തിലുള്ള ചെടികളെ തോട്ടത്തില് വെച്ചുപിടിപ്പിക്കണം. കാബേജിനെയും വെള്ളരിയെയും നശിപ്പിക്കുന്ന കീടങ്ങളെ ഭക്ഷിക്കുന്നവയാണ് ചിലന്തിയും കടന്നലും. ഇവയെ കൃഷിസ്ഥലത്ത് നിലനിര്‍ത്താന് ശതകുപ്പ വെച്ചുപിടിപ്പിക്കണം. ഈ ജീവികള്‍ക്ക് ഇഷ്ടപ്പെട്ട വാസസ്ഥലമാണ് ഈ സസ്യം. നിരന്തരമായ നിരീക്ഷണത്തിലൂടെ ഓരോ സസ്യങ്ങളുടെയും ചങ്ങാതിസസ്യങ്ങളെ നമുക്ക് കണ്ടെത്താം.\nപച്ചക്കറികളിലെ പരീക്ഷിച്ചറിഞ്ഞ ചില മിത്രസസ്യങ്ങള്: പച്ചക്കറിയും മിത്രസസ്യങ്ങളും (ബ്രാക്കറ്റില്) തക്കാളി (തുളസി, കാരറ്റ്, വെളുത്തുള്ളി), കാരറ്റ് (ഉള്ളി, പയര്, തക്കാളി), സവാള (ബീറ്റ്‌റൂട്ട്, കാബേജ്. തക്കാളി), പയര് (വെള്ളരി, ഉരുളക്കിഴങ്ങ്), ചീര (ബീന്‍സ് പയര്), മത്തന് (ബീന്‍സ്, ചോളം, കാബേജ്), കാബേജ് (ബീറ്റ്‌റൂട്ട്, ഉള്ളി, ഉരുളക്കിഴങ്ങ്), വെള്ളരി (പയര്, കാബേജ്, ചോളം), ഉരുളകിഴങ്ങ് (ബീന്‍സ്, ചോളം, കാബേജ്, പയര്), ഉള്ളി (കാരറ്റ്, കാബേജ്, തക്കാളി), കോളിഫ്‌ളവര് (പയര്, ബീന്‍സ്).\nഇന്ത്യയിലുടനീളം കൃഷി ചെയ്യാന് കഴിയുന്ന ഏക വര്‍ഷ ഓഷധിയായ എള്ളിന്റെ കൃഷി രീതികളാണ് ഇവിടെ വിവരിക്കുന്നത്\n'മകത്തിന്റെ മുഖത്ത് എള്ളെറിഞ്ഞാല് കുടത്തിന്റെ മുഖത്ത് എണ്ണ' എന്നാണ് പഴമൊഴി. പണ്ടത്തെ നമ്മുടെ നെല്‍വയലുകളില് കൃഷിചെയ്തിരുന്ന ഒരു പ്രധാന ഇടവിളയായിരുന്നു എള്ള്. നാടന്‍ചക്കിലാട്ടിയ എള്ളെണ്ണ അന്നും ഇന്നും തേച്ചുകുളിക്കാനും ഭക്ഷ്യയെണ്ണയായും നാം ഉപയോഗിച്ചുവരുന്നു. നെല്‍വയലുകള്‍ക്കൊപ്പം നെല്‍കൃഷിയും ഇടവിളകൃഷികളും വിസ്മൃതിയിലാണ്ടപ്പോള് എള്ളുകൃഷിയും പേരിനു മാത്രമായി മാറി. ശബ്ദശാസ്ത്ര പരമായി എള്‍നെയ് ആണ് എണ്ണ എണ്ണ ആകുന്നത്. അതേപോലെ എള്ളിന്റെ പര്യായമായ തിലത്തില് നിന്ന് ഉണ്ടാക്കുന്നതാണ് തൈലം. എന്നാല് കേരളത്തില് ഇപ്പോള് എള്ള് കൃഷി 300 ഹെക്ടറില് താഴെ മാത്രമാണ്. ഉത്പാദന ക്ഷമത കുറഞ്ഞു കുറഞ്ഞ് ഹെക്ടറിന് 300 കിലോയില് താഴെയെത്തി നില്‍ക്കുന്നു. പുരാതന സംസ്‌കൃതികളായ ബാബിലോണിയയിലും അസീറിയയിലും 4000 ബി.സി. മുതലേ എള്ളിനെ പരാമര്‍ശിക്കുന്നുണ്ട്.\nഇന്ത്യയിലുടനീളം കൃഷി ചെയ്യാവുന്ന ഒരു ഏകവര്‍ഷി ഓഷധിയാണ് എള്ള്. ഉത്തരേന്ത്യയിലും ദക്ഷിണേന്ത്യയില് ചില ഭാഗത്തും ആഹാരം പാകം ചെയ്യാന് എള്ളെണ്ണ ഉപയോഗിക്കുന്നു. ശൈത്യകാലവിളയായും വേനല്‍ക്കാല വിളയായും ഇവിടങ്ങളില് എള്ള് കൃഷിചെയ്തു വരുന്നു. സംസ്‌കൃതത്തില് തില, സ്‌നേഹരംഗ എന്നിങ്ങനെ പറയപ്പെടുന്ന എള്ള് ഹിന്ദിയില് അറിയപ്പെടുന്നത് തില് എന്നും തെലുങ്കില് നുവുലു എന്നുമാണ്. ആംഗലേയത്തില് ജിന്‍ജില്ലി, സെസാമി എന്നു പറയപ്പെടുന്ന എള്ളിന്റെ ശാസ്ത്രീയനാമം സെസാമം ഇന്‍ഡിക്ക എന്നാണ്. ലോകത്ത് ഏറ്റവുമധികം എള്ള് ഉത്പാദിപ്പിക്കുന്നത് ടാന്‍സാനിയക്കാരാണ്. പിന്നീട് ഇന്ത്യക്കാരാണ്. അതുകഴിഞ്ഞാല് നമ്മുടെ അയല്‍ക്കാരായ ചൈനയാണ്. 50 ശതമാനം എണ്ണയടങ്ങിയിരിക്കുന്ന ഇതില് കൊഴുപ്പിന്റെ അംശവും അധികമാണ്.\nകറികള്‍ക്ക് രുചികൂട്ടാനും അച്ചാര് കേടാകാതിരിക്കാനും മാത്രമല്ല ആര്‍ത്തവ പ്രശ്‌നങ്ങളുടെ മരുന്നായും എള്ള് ഉപയോഗിക്കുന്നു. കൂടിയാല് രണ്ടുമീറ്റര് പൊക്കമാണ് എള്ളിന്റെ ചെടിക്കുണ്ടാകുക. ഇലകളുടെ അരികുകള് ചെമ്പരത്തിയിലപോലെ കട്ടിങ്ങുകള് നിറഞ്ഞതുമായിരിക്കും. മുകള് ഭാഗത്തേക്ക് എത്തുമ്പോഴേക്കും സമുഖമായി വിന്യസിച്ചിരിക്കുന്ന മങ്ങിയ പച്ചനിറമുള്ള ഇലകള് ചെറുതായും അടുപ്പിച്ചും കാണപ്പെടുന്നു. ചെടിയുടെ കാണ്ഡത്തിലും ആസകലവും ഇലകളിലും ചെറിയ ലോമികകള് നിറഞ്ഞിരിക്കും. പൂക്കള്‍ക്ക് നിറം വെള്ളയും പീതവുമായിരിക്കും. നാല് കോണോടുകൂടിയ പയറിന്റെ ആകൃതിയിലാണ് വിത്തുകളുടെ പോഡുണ്ടാവുക. മുകളറ്റത്ത് ത്രികോണാകൃതിയില് ഒരു വടിവുണ്ടാകും.\nഎള്ള് കൃഷിയില് നിലമൊരുക്കലില് പ്രധാന ശ്രദ്ധയാവശ്യമാണ്. പശിമരാശിമണ്ണിലാണ് എള്ള് നന്നായി വിളയുക. നമ്മുടെ നാട്ടില് പാടത്ത് നെല്ലുവിളയിക്കുന്നതുപോലെയാണ് ഉത്തരേന്ത്യയില് എള്ള് വിളയിക്കുന്നത്. മുണ്ടകന് കൊയ്ത്ത് കഴിഞ്ഞാലാണ് നാം പാടത്ത് വിത്തിറക്കുന്നത്. അത് ഡിസംബര്-ഫെബ്രുവരി മാസങ്ങളിലാണ്. എന്നാല് പറമ്പുകളില് ഓഗസ്റ്റ് തുടങ്ങിയ മാസങ്ങളില് എള്ള് വിതയ്ക്കാം. വിത്ത് വിതയ്ക്കുതിനുമുമ്പ് കൃഷിയിടം നന്നായി ഉഴുത് മറിക്കണം. അതിനുശേഷം അതില് സെന്റൊന്നിന് 30-40 കിലോ തോതില് കാലിവളമോ കംപോസ്‌റ്റോ ചേര്‍ത്തിളക്കിനിരപ്പാക്കണം. അമഌുണം കൂടുതലുള്ള മണ്ണാണെങ്കില് ആവശ്യത്തിന് ഡോളമൈറ്റൊ കുമ്മായമോ ചേര്‍ത്തുകൊടുക്കാം. ഹെക്ടറിന് 65 കിലോ യൂറിയ, 90 കിലോ രാജ്‌ഫോസ്, 30 കിലോ പൊട്ടാഷ് എന്നിങ്ങനെയും ചേര്‍ത്തുകൊടുക്കാം. അങ്ങനെ വളംചേര്‍ത്ത് നിരപ്പാക്കിയ നിലത്താണ് വിത്തുകള് വിതയേ്ക്കണ്ടത്. ചെടിയുടെ വളര്‍ച്ചയുടെ ആദ്യകാലങ്ങളില് പുലര്‍കാലങ്ങളില് അന്തരീക്ഷത്തില് തണുപ്പും പകല്‍സമയത്ത് ചൂടും അത്യാവശ്യമാണ്. കൃഷിയിടത്തില് വെള്ളം കെട്ടിനില്‍ക്കരുത്. വയലില് ചാലുകളെടുക്കുമ്പോള് അത് കണക്കാക്കണം. വിതച്ച് ഒരു മാസമായാല് ഇടയിളക്കി കളകള് പിഴുതുമാറ്റണം.\nഅഞ്ച്-ആറ് ഇലകള് വന്നുകഴിഞ്ഞാല് രണ്ടാഴ്ച ഇടവിട്ട് നനയ്ക്കുന്നത് വിളവിനെ വര്‍ധിപ്പിക്കും. ശിഖരം പൊട്ടുമ്പോഴും പൂവിടുമ്പോഴും നനയ്ക്കല് നിര്‍ബന്ധമാണ്. തവാരണകളില് വിത്ത് പാകിമുളപ്പിച്ച് പറിച്ചുനട്ടാണ് ചട്ടികളില് എള്ള്്് വളര്‍ത്താവുന്നത്. മഴക്കാലത്ത് പുരയിടങ്ങളില് കൃഷിയില് എള്ള് വിതയ്ക്കാന് തടമെടുക്കുമ്പോള് നല്ല നീര്‍വാര്‍ച്ചയുള്ളിടത്തായിരിക്കണം. തടത്തില് കാലിവളം, മണല്, മണ്ണ്, വേപ്പിന്‍പിണ്ണാക്ക്, കുമ്മായം എന്നിവ നന്നായി ഇളക്കിച്ചേര്‍ത്തതിനുശേഷം വിതയ്ക്കാവുന്നതാണ്. വേനല്‍ക്കാലത്താണ് വിതയ്ക്കുന്നതെങ്കില് ഒന്നിടവിട്ട ദിവസങ്ങളില് നനച്ചുകൊടുക്കണം. സൂര്യപ്രകാശവും ലഭിക്കണം. ചെടിവളരുന്നതിനനുസരിച്ച് മാസത്തിലൊരിക്കല് കാലിവളം ചേര്‍ത്തിളക്കിക്കൊടുക്കണം. നന്നായി നനച്ചും കൊടുക്കണം.\nകാരെള്ള് , വട്ടെള്ള്, പനിക്കുടപ്പന്, കുട്ടനാടന്, വെള്ളെള്ള്, വലയ എള്ള്, ചെറിയെള്ള് എന്നിവയാണ് എള്ള് വിത്തിലെ നാടന് ഇനങ്ങള്. ഓണാട്ടുകര ഭാഗത്തെ താഴ്ന്ന പ്രദേശങ്ങള്‍ക്ക് യോജിച്ച കായംകുളം1, ഇലപ്പുള്ളിരോഗത്തെ പ്രതിരോധിക്കുന്ന തിലോത്തമ എന്ന് അറിയപ്പെടുന്ന കായംകുളം 2, സോമ എന്നറിയപ്പെടുന്ന എസിവി1, ഉയര്‍ന്ന പ്രദേശങ്ങള്‍ക്ക് അനുയോജ്യമായ സൂര്യ എന്നറിയപ്പെടുന്ന എസിവി2, വേനല്‍ക്കാലകൃഷിക്ക് അനുയോജയമായ തിലക് എന്ന എസിവി3 എന്നിവയാണ് പ്രധാന വിത്തിനങ്ങള്. ഏത് തരം വിത്തായാലും അംഗീകൃത ഔട്ട്‌ലറ്റില് നിന്നുതന്നെ വാങ്ങാന് ശ്രദ്ധിക്കുകയെന്നതാണ് വിത്തുതെരഞ്ഞെടുക്കലിന്റെ ആദ്യഘട്ടം. നൂറുകിലോ എള്ളില് നിന്ന് സാധാരണയായി 45-50 കിലോ എണ്ണ ലഭിക്കും.\nപയര്‍വര്‍ഗവിളകളെ ബാധിക്കുന്ന ശലഭപ്പുഴുക്കളും ചാഴിയുമാണ് എള്ളിനെ ബാധിക്കുന്ന കീടങ്ങള്. വൈറ്റ്‌റസ്റ്റ്, ആള്‍ടെര്‍നേരിയബ്ലൈറ്റ്, സ്‌ക്ലീറോട്ടിനിയ റോട്ട് എന്നിവ കൂടാതെ വെള്ളീച്ചയുടെ ആക്രമണവും സാധാരണയായി കണ്ടുവരുന്നു. ചെടിയുടെ തണ്ടിലും ഇലയിലും വെളുത്തപാട പോലെ പറ്റിക്കിടക്കുന്ന ഒരുതരം ഫംഗസ്സും എഫിഡും ഇതിന്റെ ശത്രുവാണ്. ചീരച്ചെടികളെ സാധാരണമായി ബാധിക്കുന്ന ഇലപ്പുള്ളിരോഗവും മൊസൈക്ക് രോഗവും സര്‍വസാധാരണമാണ്.\nവേപ്പെണ്ണ എമെല്‍ഷന്, വേപ്പധിഷ്ഠിത കീടനാശിനികള് എന്നിവ എള്ളിലെ കീടബാധയ്ക്കും രോഗബാധയ്ക്കും ഉത്തമമാണ്. രാസകൃഷിയില് വളരെയധികം കടുത്ത രാസവസ്തുക്കളാണ് ഉപയോഗിക്കുന്നത്. ഉത്തരേന്ത്യയുടെ ഭാഗങ്ങളിലും ആന്ധ്രാ പ്രദേശിന്റെ മറ്റുപല ഭാഗങ്ങളിലും നിരോധിച്ച എന്‍ഡോസള്‍ഫാന് വരെ തളിക്കുന്നുണ്ട്. വിളവെടുപ്പിന്റെ സമയത്തുള്ള കീടനാശിനിപ്രയോഗം എള്ളിന്റെയും എണ്ണയുടെയും നിലവാരത്തെ ബാധിക്കും.\nകായകള് മഞ്ഞനിറംപകര്‍ന്ന് പൊട്ടാന് തുടങ്ങുന്നതോടെയാണ് എള്ള് വിളവെടുക്കുക. ഇവ ചുവടെ അരിഞ്ഞെടുത്ത് കറ്റകളാക്കി വെയിലത്ത് കുത്തിനിര്‍ത്തണം. ഉണങ്ങിയതിനുശേഷം അടിഭാഗത്ത് പ്ലാസ്റ്റിക് ഷീറ്റ് വിരിച്ച് അതില് കിടത്തിയിട്ട് തല്ലി വിത്ത് വേര്‍തിരിച്ചെടുക്കാം. അത് ചേറിയുണക്കി മാലിന്യം കളഞ്ഞ് പോളിത്തീന് കവറുകളില് സൂക്ഷിക്കാം. നന്നായി ഉണങ്ങിയാല് മുഴുവന് എണ്ണയും ലഭിക്കും\nഎള്ളില് ഏകദേശം 45-50 ശതമാനം എണ്ണയും 22 ശതമാനം പ്രോട്ടീനും അടങ്ങിയിരിക്കുന്നു. ജീവകം ബി യുടെയും എയുടെയും നല്ല കലവറയാണ് എള്ള്. ദഹനത്തെ നന്നായി സഹായിക്കുന്ന ഇതില് കാര്‍ബോ ഹൈഡ്രേറ്റ് അടങ്ങിയിരിക്കുന്നു. കാല്‍സ്യം, ചെമ്പ്, സള്‍ഫര്, പൊട്ടാസ്യം, ഫോസ്ഫറസ്, ഇരുമ്പ്, മഗ്‌നീഷ്യം, സിങ്ക,് സോഡിയം എന്നീമൂലകങ്ങളും ഇതിലുണ്ട്. കൂടാതെ വിറ്റാമിന് എ, തയാമിന്, നിയാസിന്, റൈബോഫഌവിന്, വിറ്റാമിന് സി, അന്നജം, കൊഴുപ്പ് എന്നിവയും എള്ളില് അടങ്ങിയിരിക്കുന്നു.\nആയുര്‍വേദത്തില് ശരീരത്തിന് മയമുണ്ടാക്കാനും മലം അയഞ്ഞുപോകാനും ആര്‍ത്തവം ത്വരപ്പെടുത്താനും മുലപ്പാല് വര്‍ദ്ധിപ്പിക്കുന്നതിനും, വാതരോഗങ്ങള് ശമിപ്പിക്കാനും വിയര്‍പ്പ് ഉണ്ടാക്കാനും പിത്തത്തെ കോപിപ്പിക്കാനും എള്ള് ചേര്‍ത്ത മരുന്നുകള് ഉപയോഗിക്കുന്നു. വയറുവേദനയ്ക്ക് എള്ളും ഇലയും കഷായം വെച്ച് ശരക്കര കൂട്ടി സേവിക്കാം. പൊള്ളലിന് എള്ളെണ്ണയും വെളിച്ചെണ്ണയും സമം ചേര്‍ത്ത് പുരട്ടാം. സന്ധിവാതം, നടുവേദന, വാതജന്യമായ തലവേദന എന്നിവയ്ക്കും എള്ള്് ഔഷധമാണ്. മുറിവുണങ്ങാനും എള്ള് അരച്ച് കട്ടിയില് തേച്ചുപിടിപ്പിക്കാം. എള്ള് പതിവായി ചവച്ചരച്ച് കഴിച്ചാല് പല്ലുകള്‍ക്ക് നല്ല ഉറപ്പുണ്ടാകും.\nവിത്തു സത്യാഗ്രഹവും 'മോണിങ്ങ് ഫാമിങ്ങു'മായി സുരേഷ് മലയാളി\nകൃഷിക്കളത്തില് കൂട്ടുകൃഷിയാരംഭിച്ച നാട്ടുപച്ച കൂട്ടായ്മയുടെയും സുരേഷ് എന്ന കര്‍ഷകന്റെയും വിശേഷങ്ങളാണ് ഇത്\nകൃഷിരീതിയിലെ തനിമ സംരക്ഷിക്കാനായാണ് മലപ്പുറത്ത് പെരിന്തല്‍മണ്ണ ആലിപ്പറമ്പില് നാട്ടുപച്ചയെന്ന കര്‍ഷകരുടെ കൂട്ടായ്മയ്ക്ക് രൂപം കൊടുത്തത്. രാസവളത്തിനും കീടനാശിനിക്കും പിന്നാലെ പായുന്ന തലമുറയെ ജൈവരീതി പ്രോത്സാഹിപ്പിക്കാന് വേണ്ട ത്വരിത പ്രവര്‍ത്തനം നടത്തുകയാണ് ഇവിടെ. മലപ്പുറത്തിന്റെ കൈവിട്ടുപോയ കൃഷിത്തനിമ വീണ്ടെടുക്കാനായി നാട്ടുപച്ചയെ ജില്ല മുഴുവന് വേരു പിടിപ്പിക്കാനാണ് കര്‍ഷകരുടെ ശ്രമം.\nമണ്ണിനെ വൃത്തിയോടെ സൂക്ഷിക്കുക എന്നതുകൊണ്ടുദ്ദേശിക്കുന്നത് ഓരോ ഇഞ്ച് മണ്ണിലും വളരുന്ന സൂക്ഷ്മ ജീവികളടക്കമുള്ള ആവാസ വ്യവസ്ഥയെ സംരക്ഷിക്കുകയും, മണ്ണിന്റെ ഗുണപരമായ കഴിവ് വളര്‍ത്താനുള്ള പോഷകങ്ങള് നല്‍കി കൃഷിയിറക്കുക എന്നതുമാണ്- നാട്ടുപച്ചയുടെ പ്രധാന വക്താവായ കുടമOത്തില് സുരേഷ് പറയുന്നു.\nമണ്ണിനെ ഒരുപാട് കൊത്തിയിളക്കി ഉപ്രദവിക്കാതെ മഴവെള്ളം മണ്ണില് തന്നെ താഴാന് അനുവദിക്കുകയാണ് വേണ്ടത്. നല്ല വിത്തുകള് തെരഞ്ഞെടുത്ത് മണ്ണില് തന്നെ നടുക. മണ്ണിരകളെയും സൂക്ഷ്മ ജീവികളെയും മണ്ണില് സമൃദ്ധമാക്കുക എന്നിവയൊക്കെയാണ് മണ്ണിനെ വൃത്തിയോടെ സൂക്ഷിക്കാനുള്ള നാട്ടുപച്ചയുടെ കല്‍പനകള്.\nമഴക്കൊയ്ത്ത് മാത്രം പോരാ, വെയില് കൊയ്ത്തും വേണമെന്നാണ് കര്‍ഷകരുടെ അനുഭവ പാഠം. ആവശ്യത്തിന് സൂര്യപ്രകാശം ചെടികളില് പതിക്കാനുള്ള സൗകര്യം വേണം. വൈകുന്നേരത്തെ പോക്കുവെയില് പൊന്നു വിളയിക്കുമെന്ന സന്ദേശത്തിനും ഇവര് പ്രാധാന്യം നല്‍കുന്നു.\nപാഠങ്ങളിലും ബോധവത്കരണത്തിലും മാത്രമൊതുങ്ങാതെ, നാട്ടുപച്ച പ്രവര്‍ത്തകര് മിക്കവരും കൃഷിക്കളത്തിലേക്കിറങ്ങി കൂട്ടുകൃഷിയാരംഭിച്ചു. ബസുമതിയുടെയും നവരയുടെയും വിത്തുകള് പാകി മഡഗാസ്‌കര് രീതിയിലാണ് കൃഷി. ഞാറുകള് കൂടിയ അകലത്തില് വളര്‍ത്തുന്നതാണ് മഡഗാസ്‌കര് രീതി.\nഗ്രാമങ്ങളെ വീണ്ടെടുക്കാനായി നാട്ടുപച്ച കൂട്ടായ്മ വളര്‍ത്തുക എന്നതാണ് ഇവരുടെ അടുത്ത ലക്ഷ്യം. കര്‍ഷകരെ പങ്കെടുപ്പിച്ച് നടത്തുന്ന സെമിനാറുകള് കൃഷിയിടങ്ങളിലെ മരത്തണലുകളില് തന്നെയാണ്. കര്‍ഷകരും പരിസ്ഥിതി പ്രവര്‍ത്തകരുമെല്ലാം അനുഭവങ്ങള് പങ്കിടാന് എത്തുന്നു. സ്‌കൂളുകളില് സംസ്‌കാരം വളര്‍ത്തുന്നതിനായി മാതൃകാ കൃഷിത്തോട്ടങ്ങള് ഒരുക്കാനും മുന്നിട്ടിറങ്ങുന്നു. ജൈവ വിത്ത് കര്‍ഷകനായ സുരേഷ് മലയാളിയുടെ (സുരേഷ് കുടമഠത്തില്) നേതൃത്വത്തിലാണ് ഇതിന്റെ പ്രധാന പ്രവര്‍ത്തനം.\nഉതിര്‍മണി തെങ്ങിന് തടം തുറക്കാതെയും പറമ്പ് കൊത്തിക്കിളക്കാതെയും ഭൂമിയെ മുറിവേല്‍പ്പിക്കാതെയുള്ള കൃഷി രീതി ജൈവകര്‍ഷകര്‍ക്കിടയില് വ്യാപകമാവുന്നു. ആഴത്തില് കൊത്തിയിളക്കിയിട്ട് വളം നല്‍കുന്നതിനേക്കാള് ഫലപ്രദം മണ്ണ് ചെറുതായിളക്കിയുള്ള വളപ്രയോഗമാണെന്ന് കര്‍ഷകര് സാക്ഷ്യപ്പെടുത്തുന്നു. ചെടികള്‍ക്ക് ചുവട്ടില് നന്നായി പുതയിടുകയും ജൈവാണുക്കളെ വളരാനനുവദിക്കുകയും ചെയ്യുന്നതാണ് ഗുണകരം.\nപ്രമേഹ രോഗത്തിന് ഏറ്റവും നല്ല മരുന്നാണ് മാട്ടുഗുല്ല എന്ന നീളന് വഴുതന സുരേഷ് കൃഷി ചെയ്യുന്നുണ്ട്. രണ്ടാം ടൈപ്പ് പ്രമേഹത്തിന് ഈ വഴുതന ഫലം ചെയ്യുമെന്നാണ് കേട്ടുവരുന്നത്. ഒരു ചെടിയില് നിന്ന് അഞ്ചു വര്‍ഷം വഴുതന പറിക്കാം. വിളവ് കൂടുതലാണ്. ജൈവ വളമായ ഗോമൂത്രം, ചാണകം, ചാരം എന്നിവയ്‌ക്കൊപ്പം അല്‍പ്പം പച്ചിലയുമാണ് ചെടിക്ക് വേണ്ടത്. പാരമ്പര്യമായി കിട്ടിയ വിത്താണ് ഉപയോഗിച്ചത്. വെള്ളവും വെളിച്ചവുമുള്ള സ്ഥലമാണെങ്കില് കൃഷിയോട് താല്‍പര്യമുള്ള ഏവര്‍ക്കും കൃഷി ചെയ്ത് തരാന് സന്നദ്ധനാണ് സുരേഷ്.\nമോണിംഗ് ഫാമിങ്ങ് എന്ന കൃഷി രീതിയുടെ കൂടി പ്രചാരകനായ സുരേഷ് ഈ കൃഷി രീതിയെക്കുറിച്ച് പറയുന്നതിങ്ങനെ, 'പുലര്‍ച്ചെ അഞ്ച് മണിക്ക് തുടങ്ങിയാല് ഏഴു മണി വരെ വെയില് വരുന്നതിനു മുമ്പായി കൃഷിപ്പണി ചെയ്യുന്ന യുവ കര്‍ഷകരുടെ കൂട്ടായ്മ ഇന്ന് മലപ്പുറത്തെ പതിവ് കാഴ്ചയാണ്. സുരേഷ് കുടമഠത്തിലിന്റെ നേതൃത്വത്തിലാണ് ഈ കൂട്ടായ്മ രൂപം കൊണ്ടിട്ടുള്ളത്. മോണിംഗ് ഫാമിംഗ് എന്നാണ് പുലര്‍ച്ചെ ചെയ്യുന്ന കൃഷിയെ ഇവര് പേരിട്ടു വിളിക്കുന്നത്. രാവിലെ മടിപിടിച്ചിരിക്കുന്ന സമയം ഫലപ്രദമായി ഉപയോഗിക്കാമെന്ന് തെളിയിക്കുകയാണ് ഈ കൂട്ടായ്മ.\nമോണിംഗ് ഫാമിംഗ് കൂട്ടായ്മക്ക് നേതൃത്വം നല്‍കുന്ന സുരേഷ് മലയാളി, മലപ്പുറം കലക്ടറേറ്റ് ബംഗ്ലാവിലെ പാറപ്പുറത്ത് പൊന്നു വിളയുമെന്ന് തെളിയിച്ച ശ്രദ്ധേയനായ ജൈവ വിത്ത് കര്‍ഷകനാണ്. രാസവളത്തിനും, കീടനാശിനികള്‍ക്കും അന്തക വിത്തുകള്‍ക്കുമെതിരെയുള്ള ഒറ്റയാള് പോരാട്ടമാണ് സുരേഷ് നടത്തുന്നത്. കേരളത്തിലുടനീളം സഞ്ചരിച്ച് വിത്തുസത്യാഗ്രഹം എന്ന സമരരീതി വരെ നടത്തുകയും ചെയ്ത മലപ്പുറത്തെ പെരിന്തല്‍മണ്ണ സ്വദേശിയായ സുരേഷ് ജൈവ കൃഷിരീതി രംഗത്ത് വേറിട്ടൊരു മാതൃകയാണ്.\nജൈവകൃഷിരീതികള് പ്രോത്സാഹിപ്പിക്കാനും, കാര്‍ഷിക സംസ്‌കാരം വളര്‍ത്താനും വിവിധ സ്‌കൂളികളില് വിത്ത് പ്രദര്‍ശനം സംഘടിപ്പിക്കുകയും കൃഷി രീതികളെ പരിചയപ്പെടുത്തുകയും ചെയ്യുന്നു. കലക്ടറുടെ ബംഗ്ലാവിലെ നാടന് കൃഷി സുരേഷിനെ കൃഷി പ്രേമികള്‍ക്കിടയില് ശ്രദ്ധേയനാക്കി.\nകോഴിക്കോട്, പാലക്കാട്, മലപ്പുറം ജില്ലകളില് ഒട്ടേറെ ജൈവ കൃഷി കൂട്ടായ്മകളിലും സുരേഷിന്റെ പങ്കാളിത്തമുണ്ട്. സുരേഷ,് മലപ്പുറം സിവില് സ്റ്റേഷന് പരിസരത്ത് സ്ഥിരമായി നാടന് ജൈവവിത്തുകള് പ്രദര്‍ശിപ്പിക്കുകയും പ്രചരിപ്പിക്കുകയും ആവശ്യക്കാര്‍ക്ക് വില്‍ക്കുകയും ചെയ്യുന്നു. കൃഷിയറിവുമായി ബന്ധപ്പെട്ട് ധാരാളം പുസ്തകങ്ങളും വീഡിയോ സി.ഡി. കളും സുരേഷ് ഒരുക്കിയിട്ടുണ്ട്.\nമലപ്പുറത്തെ ധാരാളം വീടുകളില് സുരേഷിന്റെ നേതൃത്വത്തില് അടുക്കളത്തോട്ടം മോണിംഗ് ഫാമിങ്ങ് കൂട്ടായ്മ ഒരുക്കിയിട്ടുണ്ട്. വെണ്ട, വഴുതന, ചീര, മുളക്, തക്കാളി തുടങ്ങി കാബേജും, കോളിഫഌവറും വരെ ഇവര് വിളയിക്കുന്നുണ്ട്. നാടന് വിത്തുകള് മാത്രമാണ് കൃഷിക്കുപയോഗിക്കുന്നത്.\nഗോമൂത്രമാണ് പ്രധാന കീടനാശിനി. ഗോമൂത്രത്തില് തേന് ചേര്‍ത്താല് ഇരട്ടി ഫലമുണ്ടാകുമെന്ന് സുരേഷ് സാക്ഷ്യപ്പെടുത്തുന്നു. ചാരവും ചാണകവും പച്ചിലയുമാണ് പ്രധാന വളം. വിളവെടുക്കുമ്പോള് ഉള്ളത് വീതിച്ചെടുക്കുകയും ബാക്കി വരുന്നവ കുടുംബശ്രീ മേളയിലേക്കും നാട്ടുചന്തയിലേക്കും വില്‍പനയ്ക്ക് നല്‍കുകയും ചെയ്യുന്നു.\nവിത്ത് കര്‍ഷകനായി തുടങ്ങി പിന്നീട് പച്ചക്കറികൃഷിയുടെ മുഴുവന് സമയ പ്രചാരകനായി സുരേഷ് മാറി. ഇപ്പോള് സുരേഷ് തന്റെ കൃഷിയിടത്തില് ചോളം കൃഷി ചെയ്തിരിക്കുകയാണ്. അദ്ദേഹത്തിന്റെ അഭിപ്രായത്തില് കേരളത്തിന് ഇനി അരി മാത്രമല്ല, ചോളമാകണം പ്രധാന ഭക്ഷണം എന്ന നൂതന ആശയം പങ്കുവെക്കുന്നു.\nമനുഷ്യന് കൃഷിയില് നിന്നും അകലുമ്പോള് ഇവരെ തിരിച്ച് നടത്തുകയാണ് സുരേഷ്. പച്ചക്കറി രംഗത്ത് വര്‍ഷങ്ങളായി സുരേഷിന്റെ സാന്നിദ്ധ്യമുണ്ട്.\nകുമിള്‍രോഗങ്ങളെ അകറ്റാന് ഫലവത്തായ ജൈവകുമിള്‍നാശിനിയുണ്ടാക്കാം. അരക്ക് ബാക്ടീരിയാ ലായനി ഉണ്ടാക്കലാണ് ആദ്യപടി. വളര്‍ച്ചയും വിളവും മെച്ചപ്പെടുത്തുന്ന മിശ്രിതമാണിത്. ഇതുണ്ടാക്കാന് 20 കിലോഗ്രാം ചാണകം, 200 ലിറ്റര് വെള്ളം, മൂന്നു കിലോഗ്രാം ശര്‍ക്കര, 100 ഗ്രാം കടുക്കപ്പൊടി, 10 ഗ്രാം ഇരട്ടിമധുരം എന്നിവവേണം. ചാണകവും ശര്‍ക്കരയും വെള്ളവും നന്നായി ഇളക്കിച്ചേര്‍ക്കുക. വലിയ പാത്രത്തില് നിറച്ച ഈ മിശ്രിതത്തില് കടുക്കപ്പൊടി ചേര്‍ത്ത് നന്നായി ഇളക്കണം. ഇരട്ടിമധുരം 250 മില്ലീലിറ്റര് വെള്ളത്തില് തിളപ്പിച്ച് തണുത്തശേഷം മിശ്രിതത്തില് ഇളക്കിച്ചേര്‍ക്കുക.\nഇനി കുമിള്‍നാശിനിയുടെ നിര്‍മാണരീതി. 250 ഗ്രാം സ്യൂഡോമോണസ് 10 ലിറ്റര് അരക്ക് ബാക്ടീരിയാ ലായനിയില് ചേര്‍ത്ത് 12 മണിക്കൂര് പുളിപ്പിക്കണം. അഞ്ച് ഗ്രാം കറ്റാര്‍വാഴ, കിലുക്കിയുടെ ഇല, പപ്പായ ഇല, കടലാസുപൂവിന്റെ ഇല എന്നിവയിലേതെങ്കിലുമൊന്ന് അഞ്ചു കിലോഗ്രാം, 100 ഗ്രാം മഞ്ഞള്‍പ്പൊടി എന്നിവ അരച്ചത് 50 ലിറ്റര് വെള്ളത്തില് ചേര്‍ത്ത് പ്രത്യേകംവെച്ച് 12 മണിക്കൂര് പുളിപ്പിക്കണം. ഈ രണ്ടു മിശ്രിതങ്ങളും ചേര്‍ത്ത് വെള്ളമൊഴിച്ച് ആകെ അളവ് 100 ലിറ്ററാക്കുക. ഈ മിശ്രിതം വിളകളില് തളിച്ച് കുമിള്‍രോഗങ്ങളെ അകറ്റാം.\nവിത്തില് തുളയുണ്ടേല് ഇലയിലും തുള കാണുമോ?\n'വിത്തുഗുണം പത്തുഗുണ'മെന്നും 'വിത്തില് തുളയുണ്ടേല് ഇലയിലും തുള കാണു'മെന്നുമൊക്കെയുള്ള പഴഞ്ചൊല്ലുകള് വിത്തിന്റെ തിരഞ്ഞെടുപ്പിന്റെ കാര്യത്തിലേക്കാണ് വിരല് ചൂണ്ടുന്നത്. നല്ലവിത്തുകള് തന്നെയാണ് മികച്ചവിളവിന്റെ അടിസ്ഥാനം.\n1. കേടായെന്ന് തോന്നുന്ന വിത്തുകള് പാകരുത്\n2. ആറുമാസമാണ് വിത്തിന്റെ സാധാരണ മുളയക്കല് കാലാവധി. ആറുമാസത്തിലധികം പഴക്കമുള്ളവ തിരഞ്ഞെടുക്കരുത്.\n3. നാടന് വിത്തുകള് വയലിലും പറമ്പിലും മാറ്റിമാറ്റി കൃഷിചെയ്യുക.\n4. ചെള്ളുകുത്തിയത്, ദ്വാരമുള്ളത് എന്നിവ നന്നാകില്ല.\n5. സാധാരണയിലും കനം കുറഞ്ഞ പൊള്ളയായ വിത്തുകള് ഒഴിവാക്കുക. വെള്ളത്തിലിട്ടാല് പൊന്തിപ്പോകുന്നവ നടരുത്.\n6. വിത്തുകള് കാറ്റുകടക്കാതെ പാത്രത്തിലോ പോളിത്തീന് കവറിലോ സൂക്ഷിച്ചാല് കേടുകൂടാതെ കാക്കാം.\n7. ഹൈബ്രിഡ്് വിത്തുകള് വാങ്ങുമ്പോള് ഉപയോഗ കാലാവധി കൃത്യമായും നോക്കി ഉറപ്പുവരുത്തുക.\n8. പുറമേ പുരട്ടുന്ന ഫഌറസന്റ് നിറങ്ങളല്ലാതെ വിത്തിന് സ്വാഭാവിക നിറത്തില് എന്തെങ്കിലും മാറ്റം കണ്ടാല് ഉപയോഗിക്കരുത്.\n9. ഒരിക്കല് നനഞ്ഞ വിത്തുകള് വീണ്ടും ഉണക്കി കൃഷിക്ക് ഉപയോഗിക്കരുത്.\n10. ഒരു കിലോ വിത്തിന് 'തൈറാം' എന്ന മരുന്ന് മൂന്നുഗ്രാം കലര്‍ത്തി ടിന്നിലടച്ച് സൂക്ഷിക്കാം. പയര്‍വിത്തില് ചെള്ള് കുത്താതിരിക്കാന് എതെങ്കിലും സസ്യ എണ്ണകള് ( നല്ലെണ്ണ, വേപ്പെണ്ണ, വെളിച്ചെണ്ണ, കടലയെണ്ണ, കടുകെണണ്ണ) പുരട്ടി സൂക്ഷിക്കാം.\nപഞ്ചസാരയേക്കാള് കൂടുതല് അമ്ലങ്ങളുള്ള പഴമായ കാട്ടുപുളിച്ചിയെ പരിചയപ്പെടുത്തുകയാണ് ലേഖകന്\nകാര്‍ഷികവനവത്കരണത്തിന് അനുയോജ്യം; വീട്ടുവളപ്പില് നടാനുത്തമം; മണ്ണൊലിപ്പു തടയാന് സഹായകം; ജൈവവേലിക്ക് ഉത്തമം, നല്ലൊരു അലങ്കാരവൃക്ഷം; കൗരകൗശലപ്പണികള്‍ക്ക് ഇണക്കമുള്ളത്... ഇങ്ങനെ സര്‍വഗുണസമ്പന്നമാണ് 'കാട്ടുപുളിച്ചി'.\nമാര്‍ച്ചു മുതല് സെപ്റ്റംബര്‍വരെ പൂക്കാലം. കായ്കളുണ്ടാകുന്നത് ജൂണ് മുതല് ഡിസംബര് വരെ. നിറംമാറ്റമനുസരിച്ച് കായ്കള്‍ക്ക് രുചിഭേദവുമുണ്ടാകും. തീരെ പച്ചക്കായയ്ക്ക് നേരിയ പുളിയും ചവര്‍പ്പുമാണ് രസമെങ്കില് ചുവന്നാല് കായ്കള്‍ക്ക് മധുരംകലര്‍ന്ന പുളിരസമാകും. സവിശേഷമായ ഈ പുളിരസമാണ് കാട്ടുപുളിച്ചിയെ ഇതരപുളിമരങ്ങളില്‍നിന്ന് വ്യത്യസ്തമാക്കുന്നത്. മധ്യേഷ്യയിലും ഏഷ്യാവന്‍കരയുടെ കിഴക്കന് പ്രദേശങ്ങളിലും ഈ ഫലവൃക്ഷം സമൃദ്ധമായി വളരുന്നു.\nഇതിന്റെ പഴം അതേപടി കഴിക്കാന് നന്ന്. ധാരാളം പെക്റ്റിന് ഉള്ളതിനാല് ജാം, ജെല്ലി, സോസ് എന്നിവ ഉണ്ടാക്കാന് ഉപയോഗിക്കുന്നു. പഞ്ചസാരയേക്കാള് കൂടുതല് അമ്ലങ്ങളാണ് പഴത്തിലുള്ളത്. മത്സ്യം, മാംസം എന്നിവ പാകംചെയ്യുമ്പോള് സ്വാദേറ്റാനും കാട്ടുപുളിച്ചി ഉപകരിക്കുന്നു. ഇലകളില്‍നിന്ന് തലവേദന ശമിപ്പിക്കാന് ഔഷധം തയ്യാറാക്കുന്നു. തടി കഴുക്കോലിനും തൊലി കയര്‍നിര്‍മാണത്തിനും ഉപയോഗിക്കുന്നു. വിത്തുവഴിയാണ് വംശവര്‍ധന. ഒട്ടുതൈ തയ്യാറാക്കിയുള്ള പ്രജനനശ്രമങ്ങളും നടക്കുന്നു. ഹിമാലയത്തിന്റെ അടിവാരംമുതല് കന്യാകുമാരിവരെയുള്ള ഉഷ്ണമേഖലാ പ്രദേശങ്ങളില് വളരുന്ന പുളിച്ചിയെ ഇനിയും നാം അറിയേണ്ടതുണ്ട്.


മതമൗലികവാദികളുടെ ഭീഷണിയെത്തുടര്‍ന്ന് ഇന്ത്യയില് താമസമാക്കിയ ബംഗ്ലാദേശ് എഴുത്തുകാരി തസ്ലീമ നസ്രിനെ ഔറംഗാബാദില് നിന്ന് പ്രതിഷേധത്തെ തുടര്‍ന്ന് പൊലീസ് തിരിച്ചയച്ചു. മൂന്ന് ദിവസത്തെ സന്ദര്‍ശനത്തിനാണ് തസ്ലീമ ഔറംഗാബാദില് എത്തിയത്. അജന്ത എല്ലോറ അടക്കമുള്ള ചരിത്ര പ്രധാനമായ സ്ഥലങ്ങള് സന്ദര്‍ശിക്കുകയായിരുന്നു ലക്ഷ്യം. എന്നാല് പ്രതിഷേധം മൂലം തസ്ലീമക്ക് എയര്‍പോര്‍ട്ടിന് പുറത്തേക്ക് വരാന് പോലുമായില്ല.\nഗോ ബാക്ക് തസ്ലീമ’ എന്ന മുദ്രാവാക്യവുമുയര്‍ത്തി പ്രതിഷേധക്കാര് എയര്‍പോര്‍ട്ടിനു മുന്നിലും തസ്ലീമക്ക് താമസിക്കാനൊരുക്കിയ വീടിനു മുന്നിലും എത്തി. ഇതോടെ മറ്റൊരു ഫ്‌ളൈറ്റില് പൊലീസ് തസ്ലീമയെ മുംബൈയിലേക്ക് തിരിച്ചയക്കുകയായിരുന്നു.\nഎ.ഐ.എം.ഐ.എം നേതാവും എം.എല്.എയുമായ ഇംത്യാസ് ജലീല് ആണ് പ്രതിഷേധത്തിന് നേതൃത്വം നല്‍കിയതെന്നാണ് റിപ്പോര്‍ട്ടുകള്. തസ്ലീമ മതവികാരത്തെ വ്രണപ്പെടുത്തിയ എഴുത്തുകാരിയാണെന്നും തങ്ങളുടെ മണ്ണില് കാലുകുത്താന് അവരെ അനുവദിക്കില്ല എന്നും അവര് മാധ്യമപ്രവര്‍ത്തകരോട് പറഞ്ഞു.\nകഴിഞ്ഞ മാസം ആഭ്യന്തരമന്ത്രാലയം തസ്ലീമ നസീമിന്റെ വിസ കാലാവധി ഒരു വര്‍ഷം കൂടി നീട്ടി നല്‍കിയിരുന്നു. ഇതേ തുടര്‍ന്നാണ് ഔറംഗാബാദിലെ അജന്ത, എല്ലോറ ഗുഹ കാണാന് തസ്ലീമ എത്തിയത്. സംഘര്‍ഷാവസ്ഥ കണക്കിലെടുത്ത് തസ്ലീമയെ തിരികെ അയച്ചില്ലായിരുന്നെങ്കില് അവര്‍ക്ക് ആക്രമണം നേരിടേണ്ടി വരുമായിരുന്നെന്ന് പൊലീസ് ഉദ്യോഗസ്ഥര് അറിയിച്ചു. ഞായറാഴ്ച വൈകുന്നേരമാണ് തസ്ലീമ എയര്‍പോര്‍ട്ടിലെത്തിയത്.


കോളറ നിസ്സാരമല്ല; എന്നാല് ചില കാര്യങ്ങള് ശ്രദ്ധിച്ചാല് രോഗത്തെ തടയാം | What is Cholera-How to prevent Cholera-How to disinfect well- How to chlorinateawell\nകോളറ നിസ്സാരമല്ല; എന്നാല് ചില കാര്യങ്ങള് ശ്രദ്ധിച്ചാല് രോഗത്തെ തടയാം\nരോഗാണു ശരീരത്തില് പ്രവേശിച്ചു മിക്കവാറും 1-2 ദിവസത്തിനകം അസുഖമുണ്ടാകുന്നു\n# ഡോ. സജ്ന സഈദ്\nകോഴിക്കോട് ജില്ലയില് ഒരു 37 കാരന് കോളറ സ്ഥിരീകരിച്ചിരിക്കുന്നു. പ്രാചീന കാലം മുതലേ നമ്മോടൊപ്പം സഞ്ചരിക്കുന്ന ഒരു പകര്‍ച്ചവ്യാധിയാണ് കോളറ. ഒരു ലക്ഷത്തോളം ആളുകള് എല്ലാ വര്‍ഷവും കോളറ മൂലം മരണപ്പെടുന്നുണ്ടെന്നാണ് കണക്കുകള് സൂചിപ്പിക്കുന്നത്. ശുചിത്വ തത്ത്വങ്ങള് കൃത്യമായി പാലിച്ചാല് പൂര്‍ണമായും തടയാവുന്ന ഒരസുഖമാണിത്. കോളറയെ കുറിച്ച് നമുക്ക് കൂടുതലറിയാം\nവിബ്രിയോ കോളറ എന്നൊരു ബാക്ടീരിയ ഉണ്ടാക്കുന്ന ജലജന്യ രോഗമാണ് ഇത്. ഈ രോഗാണു പല തരത്തിലുണ്ടെങ്കിലും O1, O139 എന്നീ ഇനങ്ങളാണ് അണുബാധയുണ്ടാക്കുന്നത്. ഒഗാവ, ഇനാവ, ഹികോജിമാ എന്നീ പേരുകളിലാണ് ഇവ അറിയപ്പെടുന്നത്.\nഎങ്ങനെയാണ് രോഗം പകരുന്നത്?\nമലിനമായ ജലസ്രോതസ്സുകളില് നിന്നും ഭക്ഷണത്തില് നിന്നുമാണ് പ്രാധാനമായും കോളറ രോഗാണു മനുഷ്യനിലേക്ക് എത്തുന്നത്. കോളറ രോഗിയെ പരിചരിക്കുന്ന വ്യക്തി മലമൂത്ര മാലിന്യങ്ങള് കൈകാര്യം ചെയ്തതിനു ശേഷം സോപ്പിട്ട് കൈ കഴുകിയില്ലെങ്കിലും രോഗപകര്‍ച്ചയുണ്ടാകും. രോഗാണു ശരീരത്തില് പ്രവേശിച്ചു മിക്കവാറും 1-2 ദിവസത്തിനകം അസുഖമുണ്ടാകുന്നു.\nരോഗാണുബാധയുണ്ടായാലും 75 ശതമാനം ആള്‍ക്കാരും യാതൊരു ലക്ഷണങ്ങളും പ്രകടമാക്കാതെ രോഗവാഹകരായി രക്ഷപ്പെടുന്നു. ഇവര് മറ്റുള്ളവരിലേക്ക് രോഗം പകരാന് കാരണമാകും.ബാക്കി വരുന്ന 25-30 ശതമാനം ആളുകളില് കടുത്ത ഛര്‍ദി, വയറിളക്കം എന്നിവ പ്രത്യക്ഷപ്പെടുന്നു. കഞ്ഞിവെള്ളം പോലെയുള്ള മലമാണ് (rice water stool) കോളറയുടെ പ്രത്യേകത. ലക്ഷണങ്ങള് കാണിക്കുന്നവരില് നിര്‍ജലീകരണം കാരണമുള്ള സങ്കീര്‍ണതകള് നേരിടുന്നതും മരണങ്ങള് സംഭവിക്കുന്നതുമാണ് ഈ രോഗത്തെ ഇത്രയും പ്രശ്‌നക്കാരനാക്കുന്നത്. ശരീരത്തില് ഗ്ലൂക്കോസിന്റെയും മറ്റു ലവണങ്ങളുടെയും കുറവുമൂലം അപസ്മാരവും ഉണ്ടായേക്കാം.\nകുഴിഞ്ഞ് വരണ്ട കണ്ണുകള്\nഒരു വയസ്സിനു താഴെയുള്ള കുട്ടികളില് താഴ്ന്ന ഉച്ചി /പതപ്പ്\nഉണങ്ങി വരണ്ട ചുണ്ടും നാവും\nതൊലി വലിച്ചു വിട്ടാല് സാവധാനം പൂര്‍വസ്ഥിതിയിലാവല്\nഅളവില് കുറഞ്ഞു കടുത്ത നിറത്തോട് കൂടിയ മൂത്രം\nക്ഷീണം, അസ്വസ്ഥത, മയക്കം\nഈ ലക്ഷണങ്ങള് ഏതെങ്കിലും ഉണ്ടെങ്കില് ഉടനെത്തന്നെ വൈദ്യ സഹായം തേടേണ്ടതാണ്.\nഎന്തൊക്കെയാണ് ചികിത്സാ മാര്‍ഗങ്ങള്?\nനിര്‍ജലീകരണം തടയുകയാണ് പ്രധാനം. പ്രാഥമികാരോഗ്യ കേന്ദ്രം മുതല് ഏതാശുപത്രിയിലും ലഭ്യമായ ഒ.ആര്.എസ്. (Oral Rehydration Solution) ലായനിയാണ് എറ്റവും ഉത്തമം. കൂടാതെ ഗൃഹപാനീയങ്ങളും ഉപയോഗിക്കാം.\nഒ. ആര്. എസ്. ലായനി തയാറാക്കുന്ന വിധം\nരണ്ടു കൈകളും സോപ്പിട്ട് വൃത്തിയായി കഴുകുക\nവൃത്തിയുള്ള ഒരു പാത്രത്തില് ഒരു ലിറ്റര് തിളപ്പിച്ചാറിയ വെള്ളം എടുക്കുക (200 മില്ലിയുടെ ഗ്ലാസില്5തവണ നിറയെ എടുക്കാം )\nഒ.ആര്.എസ്. പാക്കറ്റിന്റെ അറ്റം പതുക്കെ വെട്ടി അകത്തുള്ള പൊടി മുഴുവനായും വെള്ളത്തിലേക്ക് ഇടുക\nപൊടി മുഴുവന് ലയിച്ചു ചേരുന്നത് വരെ വൃത്തിയുള്ള സ്പൂണ് കൊണ്ട് ഇളക്കി പാത്രം അടച്ചു വെക്കുക.\nഒരിക്കല് തയാറാക്കിയ ലായനി 24 മണിക്കൂറിനു കൂടുതല് ഉപയോഗിക്കരുത്.\nഓരോ തവണ വയറിളകി പോയി കഴിഞ്ഞാല് ഒ.ആര്.എസ്. നല്‍കുക.\n2 വയസ്സിനു താഴെയുള്ള കുട്ടികള്: കാല് ഗ്ലാസ് - അര ഗ്ലാസ് വരെ\n2 മുതല് 10 വയസ്സ് വരെയുള്ള കുട്ടികള്: അര ഗ്ലാസ് മുതല് 1 ഗ്ലാസ് വരെ\nപത്തുവയസ്സിനു മേലെയുള്ള കുട്ടികളും മുതിര്‍ന്നവരും: വേണ്ടുവോളം\nഉപ്പിട്ട കഞ്ഞി വെള്ളം\nഉപ്പിട്ട മോരിന് വെള്ളം\nസിങ്ക് (Zinc) ഗുളിക\nഛര്‍ദി മാറി കഴിഞ്ഞാല് ഡോക്ടറുടെ നിര്‍ദേശ പ്രകാരം സിങ്ക് ഗുളിക കഴിച്ചു തുടങ്ങാം.\nആമാശയത്തിന്റെ പ്രതിരോധ ശേഷി വര്‍ധിപ്പിക്കുന്നു\nഅസുഖം വേഗം മാറുന്നു\nആന്റിബയോട്ടികുകള് ഡോക്ടറുടെ നിര്‍ദേശ പ്രകാരം കഴിക്കണം. കൂടാതെ ദഹിക്കാനെളുപ്പമുള്ള ഭക്ഷണം 5-7 തവണയായി കഴിക്കുന്നതാണ് നല്ലത്.\nകുടിക്കാനും ഭക്ഷണം പാകം ചെയ്യാനും ശുദ്ധമായ/തിളപ്പിച്ചാറ്റിയ വെള്ളം മാത്രം ഉപയോഗിക്കുക.\nഇടയ്ക്കിടെ കിണറിലെ വെള്ളം ക്‌ളോറിനേറ്റ് ചെയ്യുക.\nമലമൂത്ര വിസര്‍ജനം ശൗചാലയത്തില് മാത്രം നടത്തുക.ശേഷം കൈകള് സോപ്പിട്ട് നന്നായി കഴുകുകയും ചെയ്യുക.\nവ്യക്തി ശുചിത്വം പാലിക്കുക.\nകിണറുകള് ക്ലോറിനേറ്റ് ചെയ്യുന്ന വിധം\n1000 ലിറ്റര് വെള്ളത്തിനു 2.5 ഗ്രാം ബ്ലീച്ചിങ് പൗഡര് ആണ് കിണര് വെള്ളം ക്‌ളോറിനേറ്റ് ചെയ്യാനുള്ള അളവ്.\nഓരോ പടവ് ഏകദേശം 1000 ലിറ്റര് ആയിട്ടാണ് കണക്കാക്കുന്നത്. കിണറ്റിലെ വെള്ളത്തിന്റെ അളവ് കൃത്യമായി കണക്കാക്കാന് ഫോര്‍മുല ഉണ്ട്.\nആവശ്യമായ ബ്ലീച്ചിങ് പൗഡറിന്റെ അളവ് കണ്ടെത്തി കഴിഞ്ഞാല് ഒരു ബക്കറ്റില് അല്പം വെള്ളമെടുത്തു അതിലേക്ക് ഈ അളന്നു തിട്ടപ്പെടുത്തിയ ബ്ലീച്ചിങ് പൗഡര് ഇട്ടു കുഴമ്പു രൂപത്തിലാക്കുക.\nഅതിനു ശേഷം വെള്ളമൊഴിച്ചു ബക്കറ്റിന്റെ മുക്കാല് ഭാഗം നിറയ്ക്കുക. പദാര്‍ഥങ്ങള് ബക്കറ്റിന്റെ താഴെ ഭാഗത്തേക്ക് ഊര്‍ന്നിറങ്ങാന് 10 മിനിറ്റ് കാത്തിരിക്കുക.\nമേല്‍ഭാഗത്തുള്ള തെളിവെള്ളം വേറൊരു ബക്കറ്റിലേക്ക് ഒഴിച്ച് കിണറ്റിലേക്കിറക്കി ശക്തിയായി പൊക്കുകയും താഴ്ത്തുകയും ചെയ്യുക. ക്‌ളോറിന് ലായനി വെള്ളത്തില് നന്നായി കലര്‍ത്താനാണ് ഇങ്ങനെ ചെയ്യുന്നത്.\nഒരു മണിക്കൂറിനു ശേഷം വെള്ളം ഉപയോഗിക്കാം.\nകോളറക്കെതിരേ പ്രതിരോധ കുത്തിവെപ്പുകളും ലഭ്യമാണ്. ഇത്തരം ലളിതമായ മാര്‍ഗങ്ങള് സ്വീകരിച്ചു കോളറയെ വീട്ടില് കയറ്റില്ലെന്നു നമുക്ക് ഉറപ്പു വരുത്താം..\n(കണ്ണൂര് ചെറുകുന്ന് പുന്നച്ചേരി പ്രാഥമികാരോഗ്യ കേന്ദ്രത്തിലെ അസിസ്റ്റന്റ് സര്‍ജനും ശിശുരോഗ വിദഗ്ധയുമാണ് ലേഖിക)\nContent Highlights: What is Cholera-How to prevent Cholera-How to disinfect well- How to chlorinateawell


Congress will makes an impact in gujarat, hardik patel will be the key leader | ഗുജറാത്തില് കോണ്‍ഗ്രസ് യുഗമെത്തും,3മാസത്തിനുള്ളില്, പട്ടേല് വോട്ടിന് ഇളക്കം, ഹര്‍ദിക്കിന് ചിരി! - Malayalam Oneindia\nPublished: August 16 2020, 20:52 [IST]\nഅഹമ്മദാബാദ്: ഗുജറാത്തിലെ രാഷ്ട്രീയ സാഹചര്യങ്ങള് ഹര്‍ദിക് പട്ടേല് വന്നതിന് പിന്നാലെ കോണ്‍ഗ്രസിന് അനുകൂലമാകുന്നു. പട്ടേല് വോട്ടര്‍മാരിലെ യുവാക്കളില് നല്ലൊരു വിഭാഗം കോണ്‍ഗ്രസിലേക്ക് ഒഴുകുകയാണ്. ബിജെപിയും പുതിയ പട്ടേല് നേതാവിനെ ഇതേ തുടര്‍ന്ന് കളത്തില് ഇറക്കിയിരിക്കുകയാണ്. വേറെ വഴിയില്ലെന്ന് രഹസ്യമായി കോണ്‍ഗ്രസ് സമ്മതിക്കുന്നു. ഇതുവരെയില്ലാത്ത തരത്തില് കോണ്‍ഗ്രസിലെ യുവനേതാക്കള് ഹര്‍ദിക്ക് പട്ടേലിന് പിന്തുണ പ്രഖ്യാപിച്ചിരിക്കുകയാണ്. സീനിയര് നേതാക്കളും അദ്ദേഹത്തിനൊപ്പമുണ്ട്. കോണ്‍ഗ്രസിന്റെ കരുത്ത് ഇരട്ടിയാക്കിയത് ഈ നീക്കമാണ്.\nഹര്‍ദിക്കിന്റെ വരവോടെ യുവാക്കള്‍ക്കിടയില് കോണ്‍ഗ്രസിന് വലിയ വിശ്വാസം വന്നിരിക്കുകയാണ്. പുതിയ നേതാക്കള് വരുമെന്ന പ്രഖ്യാപനവും ഹര്‍ദിക്ക് പട്ടേല് വൈകാതെ തന്നെ നടത്തും. 2017ലെ നിയമസഭാ തിരഞ്ഞെടുപ്പില് ബിജെപിയുടെ വോട്ടുബാങ്കായ നഗരവോട്ടര്‍മാരില് വിള്ളലുണ്ടാക്കാന് കോണ്‍ഗ്രസിന് സാധിച്ചിരുന്നു. മൂന്ന് വര്‍ഷത്തിന് ശേഷം കൂടുതല് പിന്തുണ കോണ്‍ഗ്രസിന് ലഭിക്കുന്നു എന്ന് വ്യക്തമാകുകയാണ്. രാഹുല് ഗാന്ധി പട്ടേലിന്റെ നിയമനത്തിലൂടെ ലക്ഷ്യമിട്ടതും ഈ മാറ്റമാണ്.\nവരാനിരിക്കുന്നത് കോണ്‍ഗ്രസ് യുഗം\nകോണ്‍ഗ്രസ് യുഗം അടുത്ത മൂന്ന് മാസത്തിനുള്ളില് തന്നെ ഗുജറാത്തില് ആരംഭിക്കുമെന്ന സൂചനകളാണ് ലഭിക്കുന്നത്. നവംബര്-ഡിസംബര് മാസങ്ങളിലായി മുനിസിപ്പല്-ജില്ലാ പഞ്ചായത്ത് തിരഞ്ഞെടുപ്പുകള് നടക്കും. ഡിസംബറിലും അഹമ്മദാബാദ്, സൂറത്ത്, രാജ്‌കോട്ട്, വഡോദര, ജാംനഗര്, ഭാവ്‌നഗര് എന്നിവിടങ്ങളിലും തിരഞ്ഞെടുപ്പ് നടക്കും. അതിന് പിന്നാലെ 33 ജില്ലാ പഞ്ചായത്തിലും തിരഞ്ഞെടുപ്പുണ്ടാകും. എല്ലാം നഗരവോട്ടര്‍മാരുടെ മണ്ഡലങ്ങളാണ്. ബിജെപി ഇവിടെ ജനപ്രിയമല്ലെന്ന വാദം നേതാക്കള് തന്നെ അംഗീകരിക്കുന്നു.\nപുതിയ വോട്ടര്‍മാരും 2010ന് ശേഷമുള്ള വോട്ടര്‍മാരായ യുവാക്കളും ബിജെപിയെ ഇപ്പോള് ഗൗരവത്തില് കാണുന്നില്ല. ബിജെപിയില് പ്രതീക്ഷയോടെ കാണുന്ന യുവനേതാക്കളുമില്ല. അതേസമയം പൂര്‍ണമായും ഗാന്ധി കുടുംബത്തില് നിന്നല്ലാത്ത നേതൃത്വത്തെ തിരഞ്ഞെടുത്തതിലൂടെ കോണ്‍ഗ്രസ് ബിജെപിക്കുള്ള എല്ലാ പഴുതും അടച്ചു. ജിഗ്നേഷ് മേവാനി കൂടി ഹര്‍ദിക്കിനൊപ്പം വന്നതോടെ യുവാക്കളുടെ പ്രിയപ്പെട്ട പാര്‍ട്ടിയായി കോണ്‍ഗ്രസ് മാറിയിരിക്കുകയാണ്. ഇപ്പോള് നിയമസഭാ തിരഞ്ഞെടുപ്പ് നടന്നാല് പോലും ബിജെപിക്ക് ഭൂരിപക്ഷം ലഭിക്കില്ല. 85 സീറ്റ് വരെ ബിജെപി നേടാനേ സാധ്യതയുള്ളൂ എന്നാണ് ഗ്രൗണ്ട് റിപ്പോര്‍ട്ട്.\nപട്ടേല് വോട്ടിലേക്ക് ബിജെപി\nപട്ടേല് വോട്ടിലൂടെയാണ് യുവാക്കള് കോണ്‍ഗ്രസിലേക്ക് എത്തുന്നതെന്ന വിലയിരുത്തലിലാണ് ബിജെപി. സിആര് പട്ടേലിനെ പുതിയ സംസ്ഥാന അധ്യക്ഷനായി പോലും നിയമിച്ചു. എന്നാല് ഇയാള് ഗുജറാത്തിയല്ല. അവിടെ ബിജെപിക്ക് പിഴച്ചു. ബിജെപി ഈ നീക്കത്തെ മാസ്റ്റര് സ്‌ട്രോക്ക് എന്ന് വിളിക്കുമ്പോഴും ഔട്ട്‌സൈഡര് ലേബലുള്ള ഒരു നേതാവ് ഗുജറാത്തില് മികവ് കാണിച്ചിട്ടില്ല എന്നതാണ് സത്യം. എട്ട് നിയമസഭാ സീറ്റുകളിലേക്ക് നടക്കുന്ന ഉപതിരഞ്ഞെടുപ്പില് ബിജെപിക്കുള്ള ഏറ്റവും വലിയ ബാധ്യതയായി സിആര് പട്ടേല് മാറുമെന്നാണ് ഭയം.\nഹര്‍ദിക്കിന്റെ നിയമനത്തെ എതിര്‍ത്ത് ഒന്നും പറയാന് പോലും ബിജെപിക്ക് സാധിച്ചിട്ടില്ല. ബിജെപിയുടെ ഏറ്റവും വലിയ വോട്ടുബാങ്കാണ് പാട്ടീദാര്. ഹര്‍ദിക്കിനെ തൊട്ടാല് ബിജെപിയുടെ അന്ത്യമായിരിക്കും. യുവാക്കള്, തൊഴിലില്ലായ്മ, കര്‍ഷകര്, ചെറുകിട വ്യാപാരം, എന്നിവ സമന്വയിപ്പിച്ചുള്ള ഹര്‍ദിക്കിന്റെ രാഷ്ട്രീയ പ്രസംഗങ്ങള് യുവാക്കള് വലിയ രീതിയില് ഏറ്റെടുത്തിരിക്കുകയാണ്. പട്ടേല് വിഭാഗം മാത്രമല്ല ഒബിസിയും ദളിതും മുസ്ലീങ്ങളും ബ്രാഹ്മണരും വരെ ഹര്‍ദിക്കിന്റെ സ്വാധീനത്തില് കോണ്‍ഗ്രസിലേക്ക് എത്തുന്നുണ്ട്.\nരാഹുല് ഗാന്ധിയുടെ അദൃശ്യ സാന്നിധ്യം പട്ടേലിന്റെ കരുത്തിന് പിന്നിലുണ്ട്. അതാണ് ജിഗ്നേഷ് മേവാനി അടക്കം തിരിച്ചെത്താന് ഇടയാക്കിയത്. രാഹുല് ബ്രിഗേഡ് ഗുജറാത്ത് സംസ്ഥാന സമിതി പിടിച്ചടക്കിയിരിക്കുകയാണ്. അതേസമയം സീനിയേഴ്‌സ് ഇല്ലാതെ പ്രവര്‍ത്തിക്കാനില്ലെന്ന് ഹര്‍ദിക്കും പ്രഖ്യാപിച്ച് കഴിഞ്ഞു. ഇതോടെ രണ്ട് ക്യാമ്പുകള് തമ്മില് വിജയത്തിനായി ഒന്നിച്ചിരിക്കുകയാണ്. എട്ട് സീറ്റില് കോണ്‍ഗ്രസ് ജയിച്ചാല് പഴയ ശക്തിയിലേക്ക് പാര്‍ട്ടി തിരിച്ചെത്തും. അത് ഹര്‍ദിക്ക് പട്ടേല് യുഗത്തിനാണ് കളമൊരുക്കുക.\nകോണ്‍ഗ്രസിലെ സീനിയര് നേതാക്കളില് പാട്ടീദാര്, ഒബിസി വിഭാഗങ്ങളുണ്ട്. ഇവരെ കൂടെ നിര്‍ത്തിയാല് ഹര്‍ദിക്കിന് കോണ്‍ഗ്രസിന്റെ വിജയമെന്ന സ്വപ്‌നം ഉറപ്പിക്കാന് സാധിക്കും. ക്യാമ്പയിന്റെ ചുമതല സീനിയേഴ്‌സിനാണ് നല്‍കുക. അഗ്രസീവ് സ്റ്റൈലിലേക്ക് കോണ്‍ഗ്രസിനെ മാറ്റാനാണ് പട്ടേലിന്റെ ശ്രമം. ബിജെപിയിലെ പുതിയ പട്ടേല് നേതാവിനെ നേരിടുന്ന ചുമതല ഹര്‍ദിക്ക് നേരിട്ട് ഏറ്റെടുക്കും. ഗ്രാമീണ മേഖലയിലെ വിദ്യാഭ്യാസമാണ് ഹര്‍ദിക്ക് പ്രധാന പ്രചാരണ വിഷയമാക്കുക. ഗുജറാത്തില് വര്‍ധിച്ച് വരുന്ന തൊഴിലില്ലായ്മയും കോണ്‍ഗ്രസിന്റെ തുറുപ്പുച്ചീട്ടാണ്.\ncongress will makes an impact in gujarat, hardik patel will be the key leader\nStory first published: Sunday, August 16, 2020, 20:52 [IST]


ട്വന്റി-20 ക്രിക്കറ്റില് നിന്നും മിഥാലി രാജ് വിരമിച്ചു | The NRI News\nSeptember 3, 2019 5:49 pm NRI Desk Sports\nഡൽഹി: ഇന്ത്യന് വനിതാ ക്രിക്കറ്റ് താരം മിഥാലി രാജ് ട്വന്റി-20 മത്സരങ്ങളില് നിന്നും വിരമിക്കല് പ്രഖ്യാപിച്ചു. 2021 വനിതാ ഏകദിന ലോകകപ്പില് പൂര്‍ണ ശ്രദ്ധ ചെലുത്തുക ലക്ഷ്യമിട്ടാണ് ട്വന്റി-20 കരിയര് അവസാനിപ്പിക്കാനുള്ള മിഥാലി രാജിന്റെ തീരുമാനം. നിലവില് ഇന്ത്യന് വനിതാ ഏകദിന ടീമിന്റെ നായികയാണ് മിഥാലി.\n2006 -ലാണ് ട്വന്റി-20 ക്രിക്കറ്റില് താരം അരങ്ങേറ്റം കുറിച്ചത്. 13 വര്‍ഷം നീണ്ട കരിയറില് 89 ട്വന്റി-20 മത്സരങ്ങള് താരം കളിച്ചിട്ടുണ്ട്. ഇക്കാലയളവില് 2,364 റണ്‍സും മിഥാലി സ്വന്തം പേരില് കുറിച്ചു. ട്വന്റി-20 ചരിത്രത്തില് ഒരിന്ത്യന് വനിതാ താരം നേടിയിട്ടുള്ള ഏറ്റവും ഉയര്‍ന്ന റണ്‍സാണിത്. ബാറ്റിങ് ശരാശരി 37.52 റണ്‍സ്. 2006 -ല് ഇന്ത്യ കളിച്ച പ്രഥമ ട്വന്റി-20 മത്സരത്തിലെ നായികയായിരുന്നു മിഥാലി. ശേഷം തുടര്‍ച്ചയായ 32 മത്സരങ്ങളില് ഇന്ത്യന് സംഘത്തെ മിഥാലി രാജ് നയിച്ചിട്ടുണ്ട്.\nമിഥാലിയുടെ നേതൃത്വത്തിലാണ് മൂന്നു ട്വന്റി-20 ലോകകപ്പ് മത്സരങ്ങളില് ഇന്ത്യ പങ്കെടുത്തത്. ഇനി 2021 ഏകദിന ലോകകപ്പാണ് താരത്തിന്റെ ലക്ഷ്യം. ഇന്ത്യയ്ക്കായി ഏകദിന ലോകകപ്പ് ഉയര്‍ത്തണമെന്നാണ് ആഗ്രഹമെന്ന് മിഥാലി രാജ് ഇന്നറിയിച്ചു. ഏകദിന ക്രിക്കറ്റില് കൂടുതല് ശ്രദ്ധിക്കണം. ട്വന്റി-20 മത്സരങ്ങളില് നിന്നും പൂര്‍ണമായി അകന്നാല് മാത്രമേ ഇതു സാധ്യമാവുകയുള്ളൂ — മിഥാലി രാജ് വ്യക്തമാക്കി.\nTags: T-20, women T-20, ടി-20, ട്വൻ്റി-20യിൽ നിന്ന് വിരമിച്ചു, മിഥാലി രാജ്


Emalayalee.com - ചിത്രകാരന് (ആര്. പഴുവില്, ന്യൂജേഴ്‌സി)\nചിത്രകാരന് (ആര്. പഴുവില്, ന്യൂജേഴ്‌സി)\nപ്രശസ്തനായ വലിയ ചിത്രകാരന് അന്നും വൈകീട്ട് നടക്കാനിറങ്ങി.\nജീവിതത്തിന്റെ സായാഹ്നത്തിലേക്കെത്തി നില്‍ക്കുന്ന അദ്ദേഹത്തിന്റെ പതിവ് നടത്തം പാര്‍ക്കില് ചെന്നാണ് അവസാനിക്കുക. ഭാര്യ ഇടയ്ക്കു അദ്ദേഹത്തെ അനുഗമിക്കും . ഇന്ന് അവര് കൂടെയില്ലായിരുന്നു.\nപാര്‍ക്കിന്റെ ഗേറ്റിനു സമീപമായി ചെറുപ്പക്കാരനായ ഒരു പുതിയ ചിത്രകാരനെ കണ്ട് അദ്ദേഹത്തിന് കൗതുകം തോന്നി. മുടിയും താടിയും നീട്ടി വളര്‍ത്തിയിട്ടുണ്ടെങ്കിലും , വൃത്തിയായി ഒതുക്കി വെച്ചിരിക്കുന്നു പുതിയ ചിത്രകാരന്. സമീപത്തു സ്റ്റൂളില് ഇരിക്കുന്ന ആളെ ക്യാന്‍വാസില് പകര്‍ത്തുന്നതില് ദത്തശ്രദ്ധനായിരുന്ന അയാള് തനിക്കു സമീപം വന്നു തന്റെ രചനയെ സാകൂതം വീക്ഷിക്കുന്നയാളെ കണ്ടതേയില്ല .\nനോക്കി നില്‍ക്കെ ആ കൊച്ചു ചിത്രകാരന്റെ രചനാ വൈഭവം അദ്ദേഹത്തില് മതിപ്പുളവാക്കി. അത്രയ്ക്ക് മികവുറ്റ ചിത്രമാണ് മുന്നില് രൂപപ്പെട്ടു കൊണ്ടിരുന്നത് .\nവഴിയില് കൂടെ നടന്നു പോകുന്നവര് ആ വലിയ ചിത്രകാരനെ ബഹുമാനപൂര്‍വം കൈ തൊഴുതു കടന്നു പോയിക്കൊണ്ടിരുന്നു. ഒപ്പം ആ ചെറുപ്പക്കാരന്റെ വരയും വിടര്‍ന്ന കണ്ണുകളോടെ സൂക്ഷിച്ചു നോക്കി. അയാള്…. പക്ഷെ അതൊന്നും അറിഞ്ഞതേയില്ല.\nപൊടുന്നനെ തന്റെ ഒരു ചിത്രം അയാളെക്കൊണ്ട് വരപ്പിക്കാന് അദ്ദേഹത്തിന് വല്ലാത്ത ആശ തോന്നി .\nഅതെ , തന്റെ ചിത്രം വരയ്ക്കാന് ഇത്രയും യോഗ്യനായ ഒരാളെ തേടി നടക്കുകയായിരുന്നു ഇത്രയും നാള്. ഇയാള് എവിടെ നിന്നുമാണോ ഇവിടെ തന്റെ നാട്ടില് എത്തിയിരിക്കുന്നത് ?\nചിത്രം വരച്ചവസാനിപ്പിച്ചതും അദ്ദേഹം അഭിനന്ദനങ്ങള് പറയാനായി മുന്നോട്ടു ചെന്നു.\nആ ചെറുപ്പക്കാരന്റെ മുഖം, ആ കണ്ണുകള്.. അതെവിടെയാണ് താന് കണ്ടിട്ടുള്ളത് ?\nആ മുഖം ..കണ്ണുകള് ..\nമനസ്സ് ദശാബ്ദങ്ങള്‍ക്കു പിറകിലോട്ടോടി തിരഞ്ഞു...\n.അതെ.. ആ കണ്ണുകള് ...\nഅവളെ . എങ്ങനെ താന് മറന്നു ?\n"ആരാണ് നീ " എന്ന് അയാളോട് ചോദിക്കാന് അദ്ദേഹത്തിനായില്ല .\nപകരം , വിവശനായി തന്റെ ഒരു ചിത്രം വരക്കാമോ എന്ന് ചോദിച്ചു.\nചെറുപ്പക്കാരനും അദ്ദേഹത്തെ സൂക്ഷിച്ചു നോക്കി . ആദ്യമായി കാണുകയാണെങ്കിലും, ഹൃദയത്തിലേക്കാഴ്ന്നിറങ്ങുന്ന എന്തോ ഒന്ന് അദ്ദേഹത്തിന്റെ കണ്ണുകളില് ഉണ്ടെന്നു അയാളും അറിഞ്ഞു. താന് ഇദ്ദേഹത്തെ എവിടെയെങ്കിലും കണ്ടിട്ടുണ്ടോ ?\nഒരു ചിത്രം വരച്ചു തീര്‍ത്ത ക്ഷീണം വക വയ്ക്കാതെ അയാള് അദ്ദേഹത്തെ അടുത്തിരുത്തി രചന തുടങ്ങി. എന്ത് കൊണ്ടോ അയാള് ഇന്ന് വരെ വരച്ചതില് വെച്ചേറ്റവും ശ്രമകരമായ ഒന്നായി അത് .\nഎങ്കിലും തളരാതെ ആവേശത്തോടെ അയാള് രചനയില് ഏര്‍പ്പെട്ടു.\nപ്രശസ്തനായ ചിത്രകാരന്റെ ചിത്രം മറ്റൊരു ചിത്രകാരന് വരയ്ക്കുന്ന കാഴ്ച അവിടെ വലിയ ആള്‍ക്കൂട്ടത്തെ വരുത്തി . പക്ഷെ അവര് രണ്ട് പേരും അതൊന്നുമറിഞ്ഞില്ല . ചിത്രം വരച്ചു കഴിയും വരെ അവര് രണ്ട് പേരും അവരുടെ ലോകത്തായിരുന്നു .\nവരച്ചു തീര്‍ന്നപ്പോഴേക്കും ചിത്രകാരന്മാര് രണ്ട് പേരും തളര്‍ന്നിരുന്നു.\nഅതിശയിപ്പിക്കുന്ന രചന !.\nഅദ്ദേഹത്തിന്റെ രചനകളെയും വെല്ലുന്ന ആ ചെറുപ്പക്കാരന് ആര് ?\nകണ്ടവര് ആശ്ച്ചര്യം കൂറി.\nനോക്കി നില്‍ക്കെ അദ്ദേഹം സാവധാനം എഴുന്നേറ്റു...\nവേച്ചു വേച്ചു അയാള്‍ക്കടുത്തേക്കു നടന്നു.\nപിന്നെ ചിത്രത്തിലേക്കും അയാളുടെ മുഖത്തേക്കും മാറി മാറി നോക്കി. അയാളുടെ കരം കവര്‍ന്നിട്ടു പറഞ്ഞു ..\n"ഞാന് എത്ര ഭാഗ്യവാനാണ് ?!"\n"നിനക്ക് ..നിനക്കേ... എന്നെ ഇതുപോലെ വരക്കാന് സാധിക്കൂ.. കാരണം .നീ എന്റെ വസുന്ധരയുടെ മകനാണ്.. അതെനിക്കുറപ്പാണ്. വിധിയുടെ കളിയാട്ടത്തില് പെട്ട് ഒരുമിക്കാന് കഴിയാതെ പോയിരുന്നില്ലെങ്കില്..എന്റെ മകന് ആകേണ്ടിയിരുന്നവന്...\nനിനക്കേ ഇതിനു കഴിയൂ.. ..\nഅത്ര കണ്ട് അവളെന്നെ മനസ്സില് പ്രതിഷ്ഠിച്ചിരുന്നു... സ്‌നേഹിച്ചിരുന്നു .. എന്റെ ചിത്രങ്ങളെക്കാള് മികച്ചതായിരുന്നു അവളുടേത് ..ഈശ്വരാ... അവള് ? !!"\nചെറുപ്പക്കാരന് അതിശയിച്ചു നില്‍ക്കെയാണ്.\nപിന്നെ സാവധാനം അയാള് പറഞ്ഞു ..'അമ്മ ..അമ്മ ഇന്നില്ല ".\nപൊടുന്നനെ അദ്ദേഹം ജനക്കൂട്ടത്തിനോട് പറഞ്ഞു .\n" കേള്‍ക്കൂ .. ഇവന് എന്റെ പിന്‍ഗാമി... നിങ്ങള് ഇവനെ എന്റെ വീട്ടില് എത്തിക്കൂ... എന്റെ ഭാര്യയോട് പറയൂ...ഞാന് എത്ര ഭാഗ്യവാന് .... ഇവന് എനിക്ക് പിറക്കാതെ പോയ മകന് ..\nഞാന് , എന്റെ ചിത്രങ്ങള്...\nഇനി ഇവനിലൂടെ ഇനി നിങ്ങള്‍ക്കു കിട്ടും. ..എന്നെ സ്‌നേഹിച്ചപോലെ ഈ നാട് ഇവനെയും സ്‌നേഹിക്കുക... ഈ അത്യുന്നത കലാകാരനെ... ഞാന്.. എത്ര ഭാഗ്യവാന്.. ."\nഅടുത്ത ക്ഷണത്തില് അദ്ദേഹം കുഴഞ്ഞു വീണു.\nഅങ്ങ് പടിഞ്ഞാറ് ചക്രവാളത്തില് സൂര്യന്റെ അവസാനത്തെ ര ശ്മിയും മറഞ്ഞ അ തേ നിമിഷം. ..\nഎങ്ങു നിന്നോ ഒരു ചെറു കാറ്റ് വീശി…\nഅത് പാര്‍ക്കിലെ മരങ്ങളില് തഴുകി, അവരെ തലോടി കടന്നുപോയി .\n*** ശുഭം ****\nആര്. പഴുവില്, ന്യൂജേഴ്‌സി.\nThis isasupremely beautiful, quite effectual. It will touch any heart.\nRight now, I I am suffering the 'noble jealousy' ofafellow artist who wishes\nthat he/she had wrought the piece.\nthe writer ought to have been humble enough to ask some trustworthy and knowledgeable\nfriend/relative to edit the work, for\nit suffers from glaring mistakes of samwrthOkaaran vs. viwrthOkaaram and of (word) spacing due to sandhi & samaasam.\nWrite on, Sree Pazhuvil!\nRaju Thomas, Hewlett, Nassau County, NY\nThis is quite beautiful. It is so effectual! I mean, this piece touches any heart. I wish I wrote it.\nWhat I suffer right now is that 'noble jealousy' that makes another feel that he/she had wrought it.\nthough there are no spelling mistakes here, which is commendable,\nthe writer should have been humble enough to ask somebody he trusted to edit it, for\nthe work suffers from glaring grammatical mistakes of samwrthokaaram vs. viwrthokaaram\nand of (word)spacing that should follow the rules of sandhi and samasam .


വെള്ളം വൈദ്യുതിക്കായാണ് ഉപയോഗിക്കുന്നതെന്ന സത്യവാങ്മൂലമാണ് കേരളത്തിന് തിരിച്ചടിയായത്.\n23 Jan, 2019 at 04:14 AM\nകാവേരി നദിയില് നിന്നും കൂടുതല് ജലം ലഭ്യമാകുമോ എന്ന കാര്യത്തില് സുപ്രിം കോടതിയില് പുനഃപരിശോധനക്കുള്ള സാധ്യത ആലോചിക്കുകയാണെന്ന് ജലവിഭവ വകുപ്പ് മന്ത്രി കെ.കൃഷ്ണന് കുട്ടി. വെള്ളം വൈദ്യുതിക്കായാണ് ഉപയോഗിക്കുന്നതെന്ന സത്യവാങ്മൂലമാണ് കേരളത്തിന് തിരിച്ചടിയായത്. നിലവിലെ വിധിയനുസരിച്ച് ബാണാസുരസാഗര് അണക്കെട്ട് വഴി കോഴിക്കോട് ജില്ലയ്ക്ക് കിട്ടുന്ന വെള്ളത്തിന്‍റെ അളവില് വലിയ കുറവുണ്ട്. വരുന്ന വേനലിലാകും ഈ വിധി തിരിച്ചടിയാവുകയെന്നും മന്ത്രി പറഞ്ഞു.\nകാവേരി നദീജലകരാര് പ്രകാരം നേരത്തെ കേരളത്തിന് ബാണാസുര സാഗര് അണക്ക്ട്ട് വഴി 8 ടി.എം.സി വെള്ളമാണ് ലഭിച്ചിരുന്നത്. ട്രിബ്യൂണല് വിധിയോടെ ഇത് .84 ടി.എം.സി മാത്രമായി മാറി. ബാണാസുര സാഗര് വഴി കുറ്റ്യാടി ജലവൈദ്യുത പദ്ധതിയിലേക്കാണ് ഈ വെള്ളമെത്തുന്നത്. കുറ്റ്യാടി പദ്ധതിയില് വൈദ്യുതി ആവശ്യം കഴിഞ്ഞുള്ള ജലമാണ് കോഴിക്കോട് ജില്ലയുടെ വിവിധ ഭാഗങ്ങളില് കുടിവെള്ളമായും കാര്‍ഷിക ആവശ്യങ്ങള്‍ക്കും ഉപയോഗിക്കുന്നത്. ട്രിബ്യൂണലില് ജലവൈദ്യുത പദ്ധതിക്ക് മുന്‍ഗണന നല്കിയതാണ് കേരളത്തിന് തിരിച്ചടിയായതെന്ന് കൃഷ്ണന് കുട്ടി പറഞ്ഞു.\nവിധി വന്നതിന് ശേഷവും കേരളം എട്ട് ടി.എം.സി വെളളമെടുക്കുന്നുണ്ടെങ്കിലും ഇത് കര്‍ണ്ണാടകത്തിന് ഏത് സമയത്ത് വേണമെങ്കിലും തടയാം. വെള്ളത്തിന്റെ അളവ് കുറയുന്നത് വേനല്‍ക്കാലത്ത് വലിയ രീതിയില് കോഴിക്കോട് ജില്ലയെ ബാധിക്കും. ഇക്കാര്യത്തില് പുനഃപരിശോധനക്കുള്ള സാധ്യത സര്‍ക്കാര് ആലോചിച്ച് വരികയാണെന്നും മന്ത്രി പറഞ്ഞു.


രാമേശ്വരത്ത് യുവതിയെ കൂട്ടബലാത്സംഗം ചെയ്ത് കൊന്നു കത്തിച്ചു, ആറ് പേർ അറസ്റ്റിൽ | Malayalam News\nരാമേശ്വരത്ത് യുവതിയെ കൂട്ടബലാത്സംഗം ചെയ്ത് കൊന്നു കത്തിച്ചു, ആറ് പേർ അറസ്റ്റിൽ\nചെന്നൈ- തമിഴ്‌നാട്ടിലെ രാമേശ്വരത്ത് യുവതിയെ കൂട്ടബലാത്സംഗം ചെയ്ത് കൊലപ്പെടുത്തി മൃതദേഹം കത്തിച്ചു. 40 കാരിയാണ് കൊല്ലപ്പെട്ടത്. രാമേശ്വരത്തിന് സമീപം വടക്കാട്ടാണ് സംഭവം. ആറ് പേർ സംഭവത്തിൽ അറസ്റ്റിലായി. ഇവർ ഒറീസയിൽ നിന്നുള്ളവരാണ്. യുവതിയുടെ മൃതദേഹം പാതി കത്തിയ നിലയിലാണ് കണ്ടെത്തിയത്. ചെമ്മീൻ കെട്ടിലെ തൊഴിലാളികളാണ് അറസ്റ്റിലായ ആറ് പേരും. ചൊവ്വാഴ്ച ജോലിക്കായി പോയ യുവതി തിരിച്ചു വരാൻ വൈകിയതിനെ തുടർന്നാണ് അന്വേഷണം ആരംഭിച്ചത്. വടക്കാട് ഗ്രാമത്തിൽ താമസിച്ചിരുന്ന യുവതി വൈകിയിട്ടും വരാതിരുന്നതിനെ തുടർന്നാണ് ഭർത്താവ് പോലീസിൽ പരാതി നൽകിയത്.\nഭർത്താവിന്റെ പരാതിയിൽ അന്വേഷണം ആരംഭിച്ച പോലീസ് ചെമ്മീൻ കെട്ടിന് സമീപം ഒഴിഞ്ഞ സ്ഥലത്ത് പാതി കത്തിയ നിലയിലാണ് മൃതദേഹം കണ്ടത്. യുവതിയുടെ മൃതദേഹം പോസ്റ്റുമോർട്ട് നടപടികൾക്കായി രാമനാഥപുരം സർക്കാർ ആശുപത്രിയിലേക്ക് മാറ്റി. യുവതിയുടെ മൃതദേഹം കണ്ടെത്തിയതോടെ നാട്ടുകാർ രോഷാകുലരായി ചെമ്മീൻ കെട്ട് തകർത്തു. കുറ്റക്കാർക്കെതിരെ നടപടി ആവശ്യപ്പെട്ട് നാട്ടുകാർ റോഡ് ഉപരോധിച്ചു. കടൽതീരത്ത് നിന്ന് ചിപ്പികളും മറ്റും ശേഖരിച്ചാണ് കൊല്ലപ്പെട്ട യുവതിയുടെ കുടുംബം പുലർത്തിയിരുന്നത്. ആളെ തിരിച്ചറിയാതിരിക്കാനാണ് ഇവർ മൃതദേഹം കത്തിച്ചതെന്നാണ് സൂചന.\nജമ്മു കശ്മീര് നിയമസഭ തെരഞ്ഞെടുപ്പില് നാഷണല് കോണ്‍ഫറന്‍സും പി.ഡി.പിയും യോജിച്ച് മത്സരിക്കും


Mammootty and Mohanlal have just been Puppets in Dileep's hands - Malayalam Filmibeat\nസൂപ്പര് താരങ്ങള് ദിലീപിന് താഴെയോ, മമ്മൂട്ടിയും മോഹന്‍ലാലും ജനപ്രിയ നായകന്റെ കളിപ്പാവകള്!!\n| Published: Tuesday, July 18, 2017, 18:38 [IST]\nനടി ആക്രമിക്കപ്പെട്ട കേസില് അറസ്റ്റിലായ ജനപ്രിയ നായകന് ദിലീപിനെ കുറിച്ച് ഞെട്ടിക്കുന്ന വിവരങ്ങളാണ് പുറത്ത് വിടുന്നത്. സഹപ്രവര്‍ത്തകരും നടന്റെ പ്രവര്‍ത്തിയോട് പ്രതിഷേധം അറിയിച്ച് കഴിഞ്ഞു. ഇപ്പോഴിതാ സംവിധായകന് വിനയന് അടുത്തിടെ മാധ്യമത്തിന് നല്‍കിയ അഭിമുഖത്തില് മലയാള സിനിമാ ഇന്‍ഡസ്ട്രിയിലെ ദിലീപിന്റെ സ്വാധീനത്തെ കുറിച്ച് തുറന്ന് പറയുകയുണ്ടായി.\nകുടുംബപ്രേക്ഷകരുടെ പ്രിയ നടനായ ദിലീപിനെ കുറിച്ചുള്ള ഞെട്ടിക്കുന്ന വിവരങ്ങളാണ് വിനയന് തുറന്ന് പറഞ്ഞത്. സൂപ്പര്‍താരങ്ങളായ മോഹന്‍ലാലിനെയും മമ്മൂട്ടിയെയും ഉപയോഗിച്ച് പല നേട്ടങ്ങളും ഉണ്ടാക്കിയതായി നേരത്തെ വാര്‍ത്തകള് വന്നിരുന്നു. എന്നാല് ആ റിപ്പോര്‍ട്ടുകളില് കൂടുതല് വ്യക്തത നല്‍കുന്നതായിരുന്നു വിനയന് പറഞ്ഞത്.\nതാന് അനുഭവിച്ചറിഞ്ഞതിനെ കുറിച്ചാണ് ദിലീപ് തുറന്ന് പറഞ്ഞത്. തനിക്ക് നന്നായി ദിലീപിനെ കുറിച്ച് അറിയാം. എന്തു സൂത്ര പണികളും ദിലീപിനെ കൊണ്ട് ചെയ്യാന് കഴിയും. സൂപ്പര് താരങ്ങളായ മമ്മൂട്ടിയും മോഹന്‍ലാലും ദിലീപിന്റെ കൈയിലെ കളിപ്പാവകളായിരുന്നുവെന്ന് വിനയന് തുറന്ന് പറഞ്ഞു.\nമലയാളം സിനിമാ ഇന്‍ഡസ്ട്രിയെ കണ്‍ട്രോള് ചെയ്യാനുള്ള പവര് ദിലീപ് ഉണ്ടാക്കിയെടുത്തിട്ടുണ്ടെന്നും വിനയന് പറഞ്ഞു. നടി ആക്രമിക്കപ്പെട്ട സംഭവത്തില് ദിലീപിനെ അറസ്റ്റ് ചെയ്തതോടെ ദിലീപിനെ മലയാള സിനിമയിലെ പ്രൊഡ്യൂസേഴ്‌സ് അസോസിയേഷന്, ഫിലിം എംപ്ലോയിസ് ഫെഡറേഷന് തുടങ്ങിയ സംഘടനയില് നിന്നെല്ലാം ദിലീപിനെ പുറത്താക്കിയിട്ടുണ്ട്.\nRead more about: malayalam film malayalam cinema malayalam movie news dileep vinayan mohanlal mammootty മലയാളം സിനിമ ദിലീപ് വിനയന് മോഹന്‍ലാല് മമ്മൂട്ടി\nMammootty and Mohanlal have just been Puppets in Dileep's hands.\nStory first published: Tuesday, July 18, 2017, 18:38 [IST]


സിംസ് പദ്ധതിയിൽ കൂടുതൽ വിവരങ്ങൾ പുറത്ത്; യുഡിഎഫ് സർക്കാരിന്‍റെ കാലത്തും പദ്ധതിക്ക് ശ്രമം |\nസിംസ് പദ്ധതിയിൽ കൂടുതൽ വിവരങ്ങൾ പുറത്ത്; യുഡിഎഫ് സർക്കാരിന്‍റെ കാലത്തും പദ്ധതിക്ക് ശ്രമം\nThiruvananthapuram, First Published 14, Feb 2020, 6:17 AM IST\n2013 ലാണ് സിംസ് പദ്ധതിയെന്ന ആശയം ഉയരുന്നത്. ഉമ്മൻചാണ്ടി സർക്കാർ കെൽട്രോണിന് നടത്തിപ്പിനുള്ള അനുമതി നൽകിയ ഉത്തരവിറക്കി. കരാർ ഒപ്പുവച്ചെങ്കിലും സാങ്കേതിക പരിജ്ഞാനമുള്ള കമ്പനിയെ കണ്ടെത്താൻ കെൽട്രോണിനായില്ല.\nതിരുവനന്തപുരം: സ്വകാര്യ സ്ഥാപനങ്ങൾക്ക് സുരക്ഷ ഒരുക്കാനുള്ള സിംസ് പദ്ധതിയിൽ കൂടുതൽ വിവരങ്ങൾ പുറത്ത്. പദ്ധതി തുടങ്ങാൻ കഴിഞ്ഞ യുഡിഎഫ് സർക്കാറിന്റെ കാലത്തും ശ്രമിച്ചിരുന്നു. വിദേശ കമ്പനിയുമായി കെൽട്രോൺ കരാറിൽ ഒപ്പിട്ടെങ്കിലും കമ്പനി സാമ്പത്തികമായി തകർന്നതോടെ പദ്ധതി ഉപേക്ഷിക്കുകയായിരുന്നു.\n2013 ലാണ് സിംസ് പദ്ധതിയെന്ന ആശയം ഉയരുന്നത്. ഉമ്മൻചാണ്ടി സർക്കാർ കെൽട്രോണിന് നടത്തിപ്പിനുള്ള അനുമതി നൽകിയ ഉത്തരവിറക്കി. 2014 ഒക്ടോബര് 15നാണ് ഉത്തരവിറക്കിയത്. പിന്നാലെ സാങ്കേതിക പരിജ്ഞാനം ഉള്ള കമ്പനിയെ കണ്ടെത്താൻ കെൽട്രോൺ ആഗോള ടെണ്ടർ വിളിച്ചു. ഷാർജയിലെ ഒരു സ്ഥാപനമായിരുന്നു ടെണ്ടറിൽ യോഗ്യത നേടിയത്. പക്ഷെ പിന്നാട് കമ്പനി സാമ്പത്തികമായി തകർന്നതോടെ പദ്ധതി തുടങ്ങാതെ ഉപേക്ഷിച്ചു. പിണറായി സർക്കാർ അധികാരത്തിൽ വന്നശേഷമാണ് വീണ്ടും സിംസിനെ കുറിച്ചുള്ള ചർച്ച തുടങ്ങിയത്. പൊലീസും കെൽട്രോണുമായി കരാറിലെത്തി.\nഅതിന് ശേഷമാണ് കെൽട്രോൺ ആഗോള ടെണ്ടർ വഴി ഗാലക്സോണുമായി കരാരിലെത്തുന്നതും പദ്ധതി തുടങ്ങുന്നതും. പക്ഷെ കരാർ വ്യവസ്ഥകള് ലംഘിച്ച് സ്വകാര്യ കമ്പനിക്ക് വേണ്ടി സ്ഥാപനങ്ങളെ കണ്ടെത്താൻ എസ്പിമാരോട് ഡിജിപി നിർദ്ദേശിച്ചതോടെയാണ് വിവാദങ്ങള് ഉയരുന്നത്. പക്ഷെ മുഖ്യമന്ത്രി നിയമസഭയിൽ എല്ലാം കെൽട്രോൺ മാത്രമാണെന്ന് വിശദീകരിച്ചതും ഗ്യാലക്സോണിനറെ കാര്യം പറയാതിരുന്നതുമാണ് ദുരൂഹത കൂട്ടിയത്. എല്ലാം സുതാര്യമാണെന്നാണ് കെൽട്രോൺ വിശദീകരണമെങ്കിലും ഇടപാടിനെ കുറിച്ച് അന്വേഷണം വേണമെന്നാണ് പ്രതിപക്ഷ ആവശ്യം.\nശബരിമല റോപ് വേ പദ്ധതിയുടെ പരിസ്ഥിതി ആഘാത പഠന റിപ്പോർട്ട് പുറത്ത്; മഹാപ്രളയത്തെപ്പറ്റി പരാമർശമില്ല


അമ്മ നടി മിനി റിച്ചാര്‍ഡ്‌സിന്റെ ഹോട്ട് ആല്‍ബത്തിനെതിരെ വിമര്‍ശകര്, പ്രണയ ആല്‍ബത്തില് അമ്മയും മോനും അഭിനയിക്കുമോയെന്ന് ചോദ്യം, സ്വയം നിര്‍മാണം നടത്തി നായികയായ നടിക്കെതിരേ ട്രോളര്‍മാരും - RashtraDeepika\nനെഗറ്റീവ് പബ്ലിസിറ്റി കൈമുതലാക്കി നിരവധി പേര് പ്രശസ്തരായിട്ടുണ്ട് കേരളത്തില്. സന്തോഷ് പണ്ഡിറ്റ് തന്നെ ഏറ്റവും വലിയ ഉദാഹരണം. ഇപ്പോഴിതാ പണ്ഡിറ്റിന്റെ പെണ്ണവതാരം എത്തിയിരിക്കുകയാണ്. മിനി റിച്ചാര്‍ഡ് എന്ന നടിയാണ് സ്വയം നിര്‍മിച്ച് നായികയായി ആല്‍ബത്തില് നിറഞ്ഞാടിയിരിക്കുന്നത്. പണ്ഡിറ്റ് ലൈനില് എത്തിയ മിനിക്കെതിരേ സോഷ്യല്‍മീഡിയയില് ട്രോളര്‍മാരും സജീവമായി രംഗത്തെത്തി. പ്രണയം പ്രമേയമാക്കി മിനി റിച്ചാര്‍ഡ് തന്നെയാണ് ആല്‍ബം നിര്‍മ്മിച്ചിരിക്കുന്നത്. ആല്‍ബത്തിലെ അഭിനയേതാക്കളെ അമ്മയും മോനും പോലുണ്ട് എന്ന് തുടങ്ങി, മിനീ താങ്കള് ഹൊറിബിള് ഹീറോയിന് എന്ന വരെയാണ് ആല്‍ബത്തിലെ മിനി റിച്ചാര്‍ഡിന്റെ അഭിനയത്തെ യൂ ട്യൂബ് ചാനലില് പ്രേക്ഷകര് പരിഹസിച്ചിരിക്കുന്നത്.\nഏതാനും ആരാധകര് മിനിയെ അഭിനന്ദിച്ചും കമന്റ് ചെയ്തിട്ടുണ്ട്. അഭിനന്ദന കമന്റുകള്‍ക്ക് മാത്രമാണ് മിനി മറുപടി നല്‍കിയിരിക്കുന്നത്. മിനി റിച്ചാര്‍ഡിന്റെ യൂ ട്യൂബ് ചാനലില് ഏറ്റവുമധികം ആളുകള് കണ്ടതും ഈ ആല്‍ബം സോങ്ങാണ്. നസീര് മിന്നലെ ആലപിച്ചിരിക്കുന്ന ഗാനത്തിന് വരികളെഴുതി സംഗീതം നല്‍കിയിരിക്കുന്നത് ഡോ. ലാല്‍ജെയിഷ് ലൗവ്‌ലിസ് ആണ്. റിയാസാണ് കോറിയോഗ്രാഫ് ചെയ്തിരിക്കുന്നത്. റിച്ചാര്‍ഡ് മിനിയും ബിനില് ഖാദറുമാണ് ആല്‍ബത്തില് അഭിനയിച്ചിരിക്കുന്നത്. ഫെബ്രുവരി രണ്ടാം വാരം മിനി റിച്ചാര്‍ഡ് സ്വന്തം യു ട്യൂബ് ചാനല് വഴിയാണ് ആല്‍ബം റിലീസ് ചെയ്തത്. ഇതിനകം തന്നെ ഒന്നരലക്ഷത്തോളം പോരാണ് ആല്‍ബം കണ്ടിരിക്കുന്നത്.\nഭരതന്റെ സൂപ്പര് ചിത്രമായ പറങ്കിമലയുടെ റീമേക്കില് കണിയാട്ടി നാണിയായി വന്ന താരമാണ് മിനി റിച്ചാര്‍ഡിനെ. കോട്ടയം കുറുപ്പന്തറയാണ് മിനി റിച്ചാര്‍ഡിന്റെ സ്വദേശം. കോട്ടയംകാരിയാണെങ്കിലും അമേരിക്കയിലെ കാലിഫോര്‍ണിയയിലാണ് മിനി റിച്ചാര്‍ഡിന്റെ താമസം. പൃഥ്വിരാജിനൊപ്പം ഐറ്റം ഡാന്‍സ് ചെയ്യുകയാണ് തന്റെ ജീവിതലക്ഷ്യമെന്ന് മിനി അടുത്തിടെ വെളിപ്പെടുത്തിയിരുന്നു.\nഇനി ക്യൂ നിന്ന് ബുദ്ധിമുട്ടേണ്ട..! കേരളത്തിലെ എംപ്ലോയ്മെന്‍റ് എക്‌സ്‌ചേഞ്ചുകള് ഇ- എംപ്ലോയ്‌മെന്‍റ് എക്‌സ്‌ചേഞ്ചുകളായി മാറുന്നു; വീട്ടിലിരുന്ന് രജിസ്റ്റർ ചെയ്യാം


Earn Money by Net: തട്ടിപ്പുകള് പലവിധം സൂക്ഷിക്കുക....??\nതട്ടിപ്പുകള് പലവിധം സൂക്ഷിക്കുക....??\n''മണിച്ചെയിന് മോഡല്, 'കൃഷി-ഫാം-വിവിധ ബിസിനസ്സ്' പങ്കാളിത്തം, ക്ലബ് മെമ്പര്‍ഷിപ്പ്, ലോട്ടറി അടിച്ചെന്ന പ്രലോഭനം, വിവാഹ തട്ടിപ്പ്, സോഷ്യല് മീഡിയ ദുരുപയോഗം ചെയ്തുള്ള കുരുക്ക്'' മന്ത്രവാദം,കൂടോത്രം, മതത്തിന്‍റെയും രാഷ്ട്രീയത്തിന്റെയും പേരില്; എന്തേ മലയാളികളെ വീണ്ടുംവീണ്ടും ചതിയില്‍പ്പെടുത്താന്, മറ്റുള്ളവര്‍ക്ക് എളുപ്പം കഴിയുന്നു? സുഹൃത്തുക്കളെ, ദയവ് ചെയ്ത് ഇത്തരം തട്ടിപ്പുകളില് അകപ്പെട്ട്, ഉള്ള ജീവിതം നശിപ്പിക്കരുതേ.\n* ഇത്തരം 'മണി ചെയിന്' മാതൃകാ തട്ടിപ്പുകള് നാട്ടിലും, ഗള്‍ഫിലും സര്‍വ്വസാധാരണമാണ്. നിര്‍ബ്ബന്ധിച്ചപ്പോള് ഒഴിവാക്കാന് കഴിയാത്ത എന്‍റെ സുഹൃത്തുക്കളെ തൃപ്തിപ്പെടുത്തുവാനായി, മൂന്നിലേറെ പ്രാവശ്യം,ഇത്തരം നടത്തിപ്പുകാരുടെ ഹൈടെക് ക്ലാസുകളില് പങ്കെടുത്തത് കാരണം, ഇവരുടെ ശാസ്ത്രീയ തട്ടിപ്പ് രീതികള് മനസ്സിലാക്കുവാന് എനിക്ക് സാധിച്ചിട്ടുണ്ട്. എന്നാല്, കാശ് ഇപ്പോഴില്ല എന്നൊക്കെ പറഞ്ഞ് തന്ത്രപൂര്‍വ്വം ഒഴിഞ്ഞുമാറുവാന് ഞാന് ശ്രദ്ധിച്ചു. അധികം താമസിയാതെ, അതൊക്കെ പൊട്ടിയ വാര്‍ത്തയും കേള്‍ക്കുവാന് കഴിഞ്ഞു. കഷ്ടമെന്നല്ലാതെ എന്ത് പറയുവാന്, അല്‍പനാളത്തെ ഇടവേളയ്ക്ക് ശേഷം, പിന്നെയും ഇത്തരം ബുദ്ധിരാക്ഷസന്മാര് തലപൊക്കാറുണ്ട്. അപ്പപ്പോള് ചെന്ന് പെടാന് മലയാളികളും ഇഷ്ടംപോലെ.\n''സുഹൃത്തേ,ഇത് മണിചെയിനാ, കാശ് പോകുന്ന ഇടപാടാ'' എന്ന് എന്നെ ചേര്‍ക്കുവാന് വിളിക്കുന്നവരോട് ഞാന് പറയാറുണ്ട്; പക്ഷെ, ആ വിമര്‍ശനം തെല്ലും ഇഷ്ടപ്പെടാതെ 'ഹേയ് ഇതങ്ങനെയല്ല, രാജു ഒരു ക്ലാസ്സിന് വന്നാല് മനസ്സിലാകും, എന്ന് പറയാന് മാത്രം അവര് അതില് അഡികറ്റ് ആയി പോയതിനാല്, ഇനി തിരുത്തണ്ടാ കൂടെ പോയേക്കാം, എന്ന് വെച്ചാണ് ഓരോപ്രാവശ്യവും അത്തരം ക്ലാസ്സുകളില് പോയത്. പലപ്പോഴും ഇത്തരം ക്ലാസ്സാണ് എന്നൊന്നും പറയാതെ, ''ഒരിടംവരെ വൈകിട്ട് പോകാം, വലിയ പ്രയോജനം ചെയ്യുന്ന കാര്യമാ'' എന്നാവും നമ്മുടെ ഏറ്റവും അടുത്ത സുഹൃത്തുക്കളില് ആരെങ്കിലും നമ്മോട് പറയുക.( ആ പാവവും അതില് മയങ്ങിപ്പോയതാണ്, അല്ലാതെ നമ്മളെയും കുരുക്കുവാണെന്ന് മനസ്സിലാക്കാതെയാണ് നമ്മെ കൂട്ടിക്കൊണ്ടുപോകുന്നത് ).\nഅവിടെ ചെല്ലുന്നവരെ 'കടം വാങ്ങിച്ചായാലും' ആ ചെയിനില് കുരുക്കുവാനുള്ള സകല ചേരുവകളും നിറച്ച ദൃശ്യങ്ങള് ഒരുക്കി കെണിയില് ആക്കിയിരിക്കും ഉറപ്പ്. താല്‍കാലിക വെബ്സൈറ്റ് ഉണ്ടാവും, ഫൈവ് സ്റ്റാര് ഹോട്ടലുകളിലെ വമ്പന് ഹാളിലാവും ക്ലാസ്സ്, വെല്‍ക്കം ഡ്രിങ്ക്സ് ഉണ്ടാവും, പ്രൊജക്റ്ററിന്റെ സഹായത്തോടെ,കോട്ടും സ്യൂട്ടും ധരിച്ച ഹിന്ദിസിനിമയിലെ നായകന്മാരെപ്പോലെയുള്ളവരാവും ക്ലാസ് നയിക്കുക. താര റാണിമാരേ പോലെയുള്ളവരും നമ്മോട്, നേരത്തെ ചേര്‍ന്ന് മാസം ലക്ഷങ്ങള് സമ്പാദിക്കുന്നു എന്ന് സാക്ഷ്യം പറയും. തുച്ഛമായ തുകയ്ക്ക്, മൂന്നു മാസം മുന്‍പ് വരെ ജോലി ചെയ്തിരുന്ന വലിയ വിദ്യാഭ്യാസമില്ലാത്തയാള്‍ക്ക് ഇപ്പോള് ആഴ്ചതോറും, പതിനായിരക്കണക്കിന് ഡോളര് കിട്ടിക്കൊണ്ടിരിക്കുന്ന സാക്ഷ്യം നിങ്ങള്‍ക്ക് അത്ഭുതമാകും. കേവലം നാലാംക്ലാസ്സുകാരനായ അയാള്ക്ക് മാസം കിട്ടുന്ന പത്തു ലക്ഷത്തിലധികം ഡോളറോ പോകട്ടെ, അതിലും എത്രയോ യോഗ്യതയുള്ള നിങ്ങള്‍ക്ക്, അതിന്‍റെ പകുതിയെങ്കിലും സമ്പാദിക്കുവാന് നിസ്സാരമായി കഴിയില്ലേ എന്ന ചോദ്യം നിങ്ങളെ ആവേശ ഭരിതരാക്കും. മാത്രമല്ല, ഒരു പത്തു കോടിയെങ്കിലും സമ്പാദിക്കുന്നത് വരെ നിങ്ങള് നിലവിലുള്ള ജോലി വിടരുതെന്ന് ഉത്തരവാദിത്ത ബോധത്തോടെ നിങ്ങളെ ഓര്‍മ്മിപ്പിക്കും. എത്രയുംവേഗം ചേര്‍ന്നാല്, അത്രയും കോടികള് ഒരുവര്‍ഷത്തിനകം നിങ്ങളുടെ ആക്കൌണ്ടില് വരുമെന്ന കണക്കുകള് നിരത്തും. കാരണം, നമ്മള് ഈ നിമിഷം ചേര്‍ന്നാല്, അടുത്ത നിമിഷം മുതല് ചേരുന്നവനെല്ലാം നമ്മുടെ അണ്ടറില് ആകുമത്രേ ( അംബാനിക്ക് പോലുമില്ലാത്ത ഭാഗ്യം കിട്ടുന്നത് തിരിച്ചറിയുന്ന നമ്മള് അപ്പോള്‍ത്തന്നെ കടംവാങ്ങാന് പരിചയക്കാര്‍ക്ക് ഫോണ് വിളികള് ആരംഭിക്കുകയോ, പരക്കംപായുകയോ ചെയ്യും തീര്‍ച്ച. സ്വന്തം സഹോദരനോടോ അളിയനോടോ പോലും സത്യം പറയില്ല, കാരണം അസൂയക്കും കുശുമ്പിനും പേരുകേട്ടവരായ മലയാളികള്, അത് ബന്ധുവായാലും നമ്മെ കോടീശ്വരന് ആകാന് അനുവദിക്കുമോ ? മാത്രമല്ല,വിവരം അറിഞ്ഞു ആക്രാന്തി മൂത്ത് അയാള് നമ്മെക്കാള് മുന്‍പേ ചേര്‍ന്നാല്,നമ്മുടെ ബോസ് ആയിപ്പോകുമല്ലോ ? നേരം വൈകും തോറും നമ്മള് മറ്റ് പീറകകളുടെ കീഴില് ആകും, എങ്ങനെയും അതൊഴിവാക്കി നമ്മള് പരമാവധി കോടീശ്വരന് ആകണമല്ലോ ? നമ്മള് ഒരുതവണ പൈസ മുടക്കുകയും; ഏതെങ്കിലും3ദരിദ്ര നാരായണന്മാരെ ചങ്ങലയില് ബന്ധിപ്പിക്കുകയും ചെയ്‌താല് മാത്രം മതി; പിന്നെ, കൈയുംകെട്ടി ഇരുന്നാല് മതി, ആ മൂന്ന് നാരായണന്മാര് മറ്റ് മൂന്നു പേരെ ചേര്‍ക്കുമ്പോള് നമ്മുടെ കീഴില് മൊത്തം 12 നാരായണന്മാര് ( നാരായണിമാരും, ദരിദ്രര് അല്ലാത്ത വൈറ്റ് കോളറന്മാരും ഇഷ്ടംപോലെ ചേരും ). പിന്നെ ചേര്‍ന്ന് കഴിഞ്ഞാല് നിങ്ങളും ഓട്ടോമാറ്റിക് ആയി മാനേജര് ആയിക്കഴിഞ്ഞു, പക്ഷെ ഒരുകാര്യം കോട്ടും സ്യൂട്ടുമിട്ട് ആ പദവിക്ക് യോജിച്ച രീതിയില് പുതിയ പുതിയ ഭാഗ്യാന്വേഷികളെയുമായി വേണം തുടര് ക്ലാസ്സുകളില് പങ്കെടുക്കുവാന്, എന്ന് പ്രത്യേകം സംഘാടകര് പറഞ്ഞ് നമ്മളെ പുളകം കൊള്ളിക്കും.\nപിന്നീട് ഇത് പൊട്ടുന്നത് വരെ നാം മൂഡസ്വര്‍ഗത്തില് ആറാടും, ഒരുവര്‍ഷത്തിനുള്ളില് കോടീശ്വരനാകുമ്പോള് ചെയ്യേണ്ട കാര്യങ്ങള് ആലോചിച്ച് കൂട്ടും, മലേഷ്യയിലോ ദുബായിലോ പ്രോപര്‍ട്ടിയും ബിസിനസും, ആഡംബര കാറുകള്, സ്വന്തം, സെക്രട്ടറി മക്കള്‍ക്ക് വിദേശ വിദ്യാഭ്യാസം, നമ്മെ ചേര്‍ത്തയാല് മശിഹായും- തട്ടിപ്പുകാര് പുതിയ ദൈവങ്ങളും ആകയാല്, യഥാര്‍ത്ഥ ദൈവത്തെ അന്നേ മനസ്സില് നിന്നും കുടിയിറക്കിയിട്ടുണ്ടാവും, പുതിയ പദവിക്ക് യോജിച്ച ഭാര്യയല്ല നിലവിലുള്ളത് എന്ന തോന്നലും ചിലരില് ഉണ്ടായ കഥകളും ഉണ്ട്, ''ഇതുവരെ എന്താണ് എനിക്കിങ്ങനെ തോന്നാഞ്ഞു'' എന്ന പാട്ട് പാടി കുളിമുറിയില് നാം ആടും; പിന്നെ എല്ലാത്തിനും അതിന്‍റേതായ സമയമുണ്ട് ദാസാ എന്ന് ആശ്വസിക്കും. രണ്ടോമൂന്നോ മാസം കഴിഞ്ഞ്, താന് ജോലി ചെയ്യുന്ന സ്ഥാപനം വിലയ്ക്ക് വാങ്ങി, അഹങ്കാരിയായ മാനേജരെ പായ്ക്ക് ചെയ്യുവാന് കഴിയുമെന്നതിനാല്, ജോലിയിലെ ശ്രദ്ധയും, ക്രിത്യതയുമൊക്കെ കുറഞ്ഞിട്ടുള്ളതിനാല്, മിക്കവാറും സ്വയം പായ്ക്ക് ആകുവാനാകും നമ്മുടെ വിധി.\nആദ്യ കുറെ മാസങ്ങളില് ആദ്യമാദ്യം ചേരുന്ന ചിലര്‍ക്ക് അല്‍പസ്വല്‍പമൊക്കെ കിട്ടും (പിന്നീട് ചേരുന്നവരെ വിശ്വസിപ്പിക്കുന്നതിന്റെ ഭാഗമായി അങ്ങനെ ബോധപൂര്‍വ്വം ചെയ്യുന്ന നാടകമാണത് ). അപ്പോഴേക്കും ഇതിന്റെ നടത്തിപ്പുകാര് ഓരോരുത്തരും അനേക കോടികളുടെ അധിപന്മാര് ആയിരിക്കും; വിശ്വാസം വരുന്നില്ല ആല്ലേ, സ്കൂളില് പഠിച്ച സമഗുണിത പ്രോഗ്രഷന് നടത്തി നോക്കിയാല് മനസ്സിലാകും, ആ ഭീമന് സംഖ്യ എത്ര വലുതാണെന്ന്.\nരാജകുമാരിയെ സൌഖ്യമാക്കിയ മന്ത്രവാദിക്ക് രാജാവ് വാഗ്ദാനംചെയ്ത പൊന്നും പണവും ജോലിയും ഒന്നും വേണ്ടത്രേ. എന്തെങ്കിലും വാങ്ങിച്ചില്ലേല് നന്ദികേടായി തോന്നരുതല്ലോ എന്ന് കരുതി, ആ വിനീതന് കുറെ നെല്ല് മാത്രം ഫീസായി ചോദിച്ചു. മന്ത്രവാദിയുടെ മണ്ടത്തരത്തെയോര്‍ത്ത് സദസ്യര് അടക്കിപ്പിടിച്ചു പരിഹസിച്ചു.ആ നെല്ല് അളക്കുന്നതില് മന്ത്രവാദി ഒരു നിബന്ധനയും വെച്ചു. 64 കളത്തിലായി, ആദ്യ കളത്തില് ഒരുപറ, രണ്ടാമത്തതില് അതിന്‍റെ ഇരട്ടിയായ രണ്ട് പറ, മൂന്നാം കളത്തില് രണ്ടിന്റെ ഇരട്ടി നാല്, അങ്ങനെ ഇരട്ടിയായി ഓരോ കളത്തിലും. ഇത്ര നിസാരമായ അളവ് നെല്ല് ഉടനെ കൊടുക്കുവാന് രാജാവ് കല്‍പ്പിച്ചു. അളന്നു തുടങ്ങിയപ്പോഴാണ് അതിന്‍റെ കെണി സകലര്‍ക്കും ബോധ്യമായത്. പകുതി കളത്തില് എത്തിയപ്പോഴേക്കും രാജ്യത്തുള്ള നെല്ല് മുഴുവന് തീര്‍ന്നു. രാജവാഗ്ദാനം മാറ്റാന് പറ്റില്ലല്ലോ, പകരം പണം കൊടുത്ത് തുടങ്ങി. 50 കളമാകുന്നതിന് മുന്‍പുതന്നെ രാജ്യം തന്നെയും അടിയറവെച്ചു രാജാവ് വനവാസത്തിനു പോകേണ്ടിവന്നുവത്രേ.\nഇതുപോലെയാണ് ചുരുങ്ങിയ സമയംകൊണ്ട് തട്ടിപ്പുകാര് നേടിയിട്ടുണ്ടാവുക. അവിടെ ഇരട്ടി വീതമാണ് ഇരട്ടിക്കുന്നതെങ്കില്, ഇവിടെ മൂന്നു വീതം ആള്‍ക്കാരെ കണ്ണികളാക്കുക വഴി, ലോകം തന്നെ വാങ്ങാനുള്ള പണം നേടിയിട്ടുണ്ടാവും.\nപോലീസിന്‍റെ ശ്രദ്ധയില്‍പ്പെടുന്നതിനു മുന്‍പുതന്നെ ആശാന്മാര് മുങ്ങിയിട്ടുണ്ടാവും. വിദേശത്ത് എങ്ങാണ്ട് ഉള്ള, നിങ്ങള് ഡോളറില് നിക്ഷേപിച്ച അക്കൌണ്ട് ക്ലോസ് ചെയ്തിട്ടുണ്ടാവും. പലരുടെയും ഒരുവര്‍ഷ സമ്പാദ്യമെങ്കിലും, ഒറ്റതവണ മുടക്കിയതില് പോയിട്ടുണ്ടാവും, അതും കടം വാങ്ങിയത്.\n* ഇതുപോലെ, വലിയ ചില ഹോട്ടലുകളിലെ ക്ലബ്ബില് അംഗത്വം എടുപ്പിക്കുന്ന തന്ത്രം ഇപ്പോഴും ഗള്‍ഫില് വരെ നിര്‍ലോഭം തുടരുന്നു. എടുത്ത് പറയേണ്ടല്ലോ ''വര്‍ഷത്തില് ഒരുദിവസം ഫ്രീയായി താമസിക്കുവാനും, തമിഴ്നാട്ടിലെ ഓണംകേറാ മൂലയില് അഞ്ച്സെന്റ് കിട്ടാനുമായി, മൂന്നു ലക്ഷം ഇന്ത്യന് രൂപയുടെ മെമ്പര്‍ഷിപ്പ് എടുക്കുന്ന'' ഭാഗ്യവാന്മാരില് കൂടുതലും മലയാളികള് തന്നെ. ഏതെങ്കിലും മാളുകളില് സൌജന്യമായി ലോട്ടറി കൂപ്പണ് നല്‍കി പൂരിപ്പിച്ച് ഇടുവാന് പ്രേരിപ്പിച്ചുകൊണ്ടു് തട്ടിപ്പ് തുടങ്ങുന്നു. ഒരു ഫാമിലിക്ക് ഒന്നേ ഇടാന് പാടുള്ളൂ എന്നൊക്കെ വ്യാജ നിര്‍ബ്ബന്ധവും പറയും. ഏറെ താമസിയാതെ '' ലോട്ട് ഇട്ട രണ്ടായിരം പേരിലെ, 20- ഭാഗ്യവാന്മാരില് ഒരാളെ തെരഞ്ഞെടുത്തതില് അഭിനന്ദനം അറിയിച്ചുള്ള കളമൊഴി കാതരം നമ്മില് എത്തിയിരിക്കും. ഇതില് സംശയം തോന്നിയ ഞാന്, സൂത്രത്തില്5കൂപ്പണ് കൈക്കലാക്കി എന്‍റെ കുടുംബാംഗങ്ങളുടെ എല്ലാവരുടെയും പേരില്, പൂരിപ്പിച്ചിട്ടു. രസാവഹമെന്നു പറയട്ടെ അഞ്ചുപേര്‍ക്കും 20-ല് ഒരാളായി തെരഞ്ഞെടുത്ത വിളി വന്നു. എല്ലാത്തിലും ഒരേ മൊബൈല്‍ഫോണ് നമ്പര് കൊടുത്ത എന്‍റെ മണ്ടത്തരം, വിളിച്ചവര് പലരാകയാല് മനസ്സിലായില്ല. വിളി വര്‍ഷങ്ങള് കഴിഞ്ഞിട്ടും ഇന്നും ഇടയ്ക്കിടെ വരുന്നു.\nആംഗലേയത്തില് തുടങ്ങുന്ന മൊഴി ''സാരു മളയാലി ആനോ, നാന്‍റെ മമ്മി വീദു കോത്തയത്താ'' എന്ന മന്ഗ്ലീഷിലേക്ക് മാറും, നമുക്ക് ഒരു പ്രത്യേക സമയം തന്നിട്ട്, ആ സമയത്ത് ലഭിച്ച വലിയ സമ്മാനം ഏറ്റുവാങ്ങുവാന് ചെല്ലണം എന്ന് പറയും; സമ്മാനം എന്താണെന്നൊക്കെ സര്‍പ്രൈസ് ആണെന്ന് പറയും, അതും ഫാമിലി സഹിതം ചെന്നെങ്കിലെ സമ്മാനം തരികയുള്ളൂവെന്ന് കുടുംബം ഉള്ളവരെ പ്രത്യേകം നിര്‍ബ്ബന്ധിക്കും. ( ആ രണ്ടായിരം പേരെയും ഇതേപോലെ വിളിക്കുന്നുണ്ട് എന്ന സത്യം, ആര്‍ക്കും പരസ്പരമറിയില്ല ). നമ്മുടെ ഈ വലിയ സമ്മാനം ഏറ്റുവങ്ങേണ്ടത് നമ്മെക്കാള് ആവശ്യം, ഇവര്‍ക്കാകയാല് അവിടെ എത്തുന്നതുവരെ കൂടെക്കൂടെ ''സാര് നാളെ വരില്ലേ, ട്രാഫിക് ജാം ഉള്ളതിനാല് നേരത്തെ ഇറങ്ങണം, കുടുമ്പത്തെയും കൂട്ടണം,പാര്‍ക്കിംഗ് പിറകിലുണ്ട്, ഇങ്ങ് എത്താറായോ'' തുടങ്ങിയ ലൈവ് വിവരങ്ങള്‍ക്കായി നമ്മളെ വിളിച്ചുകൊണ്ടേയിരിക്കും. നമ്മള് തടി തപ്പുന്നില്ലെന്ന് ഉറപ്പിക്കാനും, ഇടവിട്ട് പലര്‍ക്കും അപ്പോയിന്റ്മെന്റ് കൊടുത്തിട്ടുള്ളതിനാല്, ഇരകള് പരസ്പരം കണ്ട് പദ്ധതി പൊളിയാതിരിക്കാനുമുള്ള ഭാഗീരത ശ്രമത്തിലാവും പാവം കോള് ഏജന്റ്. അവിടെ ചെന്നുപോയാല് ആനയും അമ്പാരിയും ഒഴികെയുള്ള എല്ലാവിധ സ്വീകരണവും ഒരുക്കിയിരിക്കും; കെണിയില് പെടുത്താനുള്ള എല്ലാ സെറ്റപ്പും ഒരുക്കിയിരിക്കും. ഇന്ത്യയില് എവിടെയോയുള്ള ഹോട്ടലില് നാല് ദിവസം താമസിക്കുവാനുള്ള അഡ്രസ് ഇല്ലാത്ത വൗച്ചര് നിങ്ങള്‍ക്ക് തന്ന് സന്തോഷിപ്പിച്ച് തട്ടിപ്പിന്‍റെ അടുത്ത ഘട്ടത്തിലേക്ക് പ്രവേശിക്കും. അവരുടെ കള്ബ്ബിലെ മെമ്പര്‍ഷിപ്പ് കിട്ടുന്ന അപൂര്‍വ്വ ഭാഗ്യം നിങ്ങള്‍ക്ക് വന്ന കാര്യത്തില് നിങ്ങളെ അനുമോദനങ്ങളുടെ പൂക്കളാല് മൂടും. അതിന് കാശായി നിസ്സാര തുകയായ പത്തു ലക്ഷത്തിനടുത്തെയുള്ളു എന്ന യാഥാര്‍ത്ഥ്യം, നിങ്ങളെ ബോധിപ്പിക്കും. അതും ഇന്നുതന്നെ ചേര്‍ന്നാല്; നാളെയായാല് അത് പതിനഞ്ച് ലക്ഷമായി കൂടും. മാത്രമല്ല ഇന്നുതന്നെ ചേര്‍ന്നാല്, മറ്റൊരു സര്‍പ്രൈസ് ഗിഫ്റ്റ് നമുക്ക് കിട്ടും. അതെന്താണെന്ന് നമ്മള് നിര്‍ബ്ബന്ധിച്ചാല് പറയും, തമിഴ്നാട്ടില് ( ഏതോ ഓണംകേറാ മൂലയാണ് അതെന്നും, അവിടെ ഒരു സെന്റ് ഭൂമിക്ക് രണ്ടായിരം രൂപയ്ക്ക് പോലും ആരും വാങ്ങില്ലെന്നും, നാം അപ്പോള് ചിന്തിക്കുകയുമില്ല, അതിനുള്ള ഗ്യാപ്പ് നമുക്ക് തരികയുമില്ല. ).\nകൈയില് ഇപ്പോള് കാശില്ലെങ്കില്, നമുക്ക് ക്രെഡിറ്റ്കാര്‍ഡ് ഉപയോഗിക്കുവാനുള്ള ഭാഗ്യവും ഉണ്ട്; ക്രെഡിറ്റ്കാര്‍ഡ് ഇല്ലെങ്കില്, അതുണ്ടാക്കി തരാനുള്ള സൌകര്യവും റെഡി, ബാങ്കിന്റെ ഒരു കൌണ്ടര് അവിടെ സജ്ജമാക്കിയിട്ടുണ്ട്. ആനന്ദലബ്ധിയില് നമ്മുടെ കണ്ണുകള് ഈറനായാല് തെറ്റുണ്ടോ ? ബാക്കിയൊക്കെ ആദ്യത്തെ മണി ചെയിന് തട്ടിപ്പിന് സമം. നമ്മള് മെമ്പര്‍ഷിപ്പ് എടുത്ത് പെട്ടിരിക്കും. അവിടെ നിന്ന് രക്ഷപ്പെട്ടവരെ തേടി പിന്നെയും പിന്നെയും ആജീവനാന്തം വിളികള് വന്നുകൊണ്ടേയിരിക്കും. നിങ്ങള്‍ക്ക് വീണ്ടുംവീണ്ടും ഭാഗ്യം അടിച്ചവിവരം അറിഞ്ഞുകൊണ്ടേയിരിക്കാം. ചെല്ലുന്നവരുടെയെല്ലാം കോണ്ടാക്റ്റ് നമ്പര് അവിടെ സേവ് ചെയ്യുന്നതിനാല് ( അത് വിളിക്കുവാന് ധാരാളം ആള്‍ക്കാരുള്ള കോള് സെന്റര് ഉണ്ട്, കൈയില് കിട്ടുന്നവര് എല്ലാം , നമ്മെ മറ്റൊരാള് വിളിച്ചതറിയാതെ വീണ്ടുംവീണ്ടും ഇരകളെ വേറൊരു എജന്റ്റ് തപ്പുന്നതാണ് ), പിന്നീടുള്ള വിളിയില് നിന്ന് നമുക്ക് രക്ഷയില്ല. ഈയടുത്ത കാലത്ത് പാര്‍ക്കില് ഗെറ്റ് റ്റുഗതര് കൂടാന് തെരഞ്ഞെടുത്ത അപൂര്‍വ്വ ഭാഗ്യവാന്മാരായി, കളം മാറ്റിയിട്ടുണ്ട്.\n* തൃശൂരിലുള്ള ഒരു വലിയ ട്രേഡിംഗ് ഏജന്റിന്റെ കമ്പനി ഷെയര് പലയിടത്തും7ലക്ഷം മുതല് വാങ്ങി വിട്ടുകൊണ്ടിരിക്കുന്നു, ഒരുകോടി രൂപ കൊടുത്താല്, നേരിട്ട് നമ്മള് ഡയറക്ടര് ആകുന്നു. അങ്ങനെ ഡയറക്ടറന്മാരായവര് നൂറ് കണക്കിനാണ്. ദോഷം പറയരുതല്ലോ അവര് വാഗ്ദാനംചെയ്ത വാര്‍ഷിക ബോണസ്, ചേര്‍ന്നവര്‍ക്ക് ഇപ്പോള് കിട്ടുന്നുണ്ട്. എന്നാല് അവരുടെ നാട്ടിലുള്ള കോടികളുടെ ആസ്തികളെക്കാള് എത്രയോ ഇരട്ടിയാണ് ഇവിടെ നിന്ന് കണക്കില് പെടാതെ വാങ്ങിയിരിക്കുന്നത്. സെബിയുടെ ( Securities and Exchange Board of India ) യുടെ അംഗീകാരമില്ലാതെ, കമ്പനി ഷെയറുകള് വില്‍ക്കുന്നതും വാങ്ങുന്നതും അനധികൃതമാണെന്ന് മനസ്സിലാക്കുക. അതും പാന് കാര്‍ഡും, ഡീമാറ്റ് അക്കൌണ്ടും ഉള്ളവര്‍ക്ക് IPO ( നിശ്ചിത ഓഹരികള് മാത്രം ), FPO ( മാര്‍ക്കറ്റ് വിലയ്ക്ക് ) ഓഹരി വിപണിയില് കൂടി മാത്രം.\nഇനിയും എന്തെല്ലാം തട്ടിപ്പുകള്.ആടും തേക്കും മാഞ്ചിയവും തുടങ്ങി; എമു ഫാമും, ഫാം ടൂറിസവും,മലേഷ്യന് കൂണും; ഇനിയും എന്തെല്ലാം പുതിയ രീതിയില് വരാം. 002 എന്ന് തുടങ്ങുന്ന നമ്പരുകള് അറ്റന്‍ഡ് ചെയ്യുമ്പോള് ഏറെ ശ്രദ്ധിക്കുക.\nനമ്മള് മലയാളികള് പഠിക്കില്ല; ആരുടേയും വാചക കസര്‍ത്തില് വിശ്വസിക്കുകയും, ഹേയ് ഇത് അങ്ങനെയൊന്നുമല്ല എന്ന് സ്വയം പറഞ്ഞ് കെണിയില് വീഴുകയും ചെയ്തുകൊണ്ടേ ഇരിക്കും.\nലോട്ടറി അടിച്ചു, കോടീശ്വരനായ എന്റെ അച്ഛന് നിങ്ങളുടെ നാട്ടില് വെച്ച് മരിച്ചതിനാല്, എനിക്കുള്ള സ്വത്ത് വാങ്ങി തരുവാന് സഹായിച്ചാല്, പത്ത് ശതമാനം കമ്മീഷന് തരാം. എന്‍റെ മരണശേഷം അനാഥമാകുന്ന വലിയ സ്വത്ത് ഏതെങ്കിലും ചാരിറ്റബിള് സൊസൈറ്റികള്‍ക്ക് നല്‍കാന് സഹായിക്കണം എന്നൊക്കെയുള്ള വാചകമടിയില് വീഴുന്നവര്, പ്രാരംഭ നടപടികള്‍ക്കായി നല്ലയൊരു തുക ആരുമറിയാതെ തട്ടിപ്പുകാരന്റെ അക്കൌണ്ടില് ഇടുന്നു ( കിട്ടാന് പോകുന്ന വലിയ സംഖ്യയുടെ വളരെ ചെറിയ ശതമാനമേ ഉള്ളല്ലോ എന്ന മിഥ്യാധാരണ അത് നമ്മെക്കൊണ്ട് ചെയ്യിച്ചിരിക്കും).\nഈ ലോകത്ത് ഇന്നു വരെ ചുരുങ്ങിയ കാലം കൊണ്ട് പണം ഇരട്ടിപ്പിക്കുന്ന ഒരു തരത്തിലും ഉള്ള സാമ്പത്തിക തന്ത്രങ്ങളും ഇല്ല. ആരും ഒന്നും ആർക്കും വെറുതെ അങ്ങു കൊടുക്കില്ല. ഇന്നലെ വരെ മാറാപ്പു തോളിലേറ്റി നടന്നിരുന്നവൻ ഇന്നു മാളിക മുകളിൽ വാഴുന്നു എങ്കിൽ അവൻ സമ്പാദിച്ചത് തീർച്ചയായും നല്ല വഴിയിലൂടെ ആയിരിക്കില്ല. കേട്ടിട്ടില്ലേ, "behind every great fortune there isacrime". വളരെ ശരിയാണത്. സ്വർണ്ണം കടത്താൻ സഹായിച്ചവരിൽ നിന്നും 12 കോടി "സമ്പാദിച്ച" ആ എമിഗ്രേഷൻ പോലീസുകാരൻ തന്നെ ഉത്തമ ഉദാഹരണം. ഇങ്ങനത്തെ കുതന്ത്രങ്ങളിൽ ചെന്നു ചാടാതെ സൂക്ഷിക്കുക. നമ്മൾ വിയർപ്പൊഴുക്കി സമ്പാദിച്ചതിന്റെ വില മറ്റൊന്നിനും ഇല്ല. അത് കണ്ട കള്ളന്മാരും രാഷ്ട്രീയക്കാരും കൊണ്ടു പോയി തിന്നാതെ സൂക്ഷിക്കുക.\nഗള്‍ഫുകാരന്റെ മിച്ചം മുഴുവന് ലൈഫ് ഇന്ഷുറന്സ് പോളീസിയില് അടയ്ക്കുന്ന കെണിയില് അകപ്പെടുത്തുന്ന ഏജന്റുമാരില് നിന്ന് നോ പറഞ്ഞ് അകന്നു നില്‍ക്കാനുള്ള ആര്‍ജ്ജവം കാട്ടുക. ഇന്ഷുറന്സ്, സമ്പാദ്യം എന്നിവ രണ്ടാണെന്ന് മനസ്സിലാക്കുക. ഒരിക്കലും ബ്ലാങ്ക് ചെക്ക് ഒപ്പിട്ട് ഇന്ഷുറന്‍സ് ഏജന്റിന് കൊടുക്കരുത്. നിങ്ങളുടെ മിച്ചം മുഴുവന് വര്‍ഷങ്ങളോളം ഇന്ഷുറന്‍സ് പ്രീമിയമായി അടയ്ക്കേണ്ടിവരുന്ന ചതിക്കുഴിയില് പെടരുത്. ഇത്തരം ലൈഫ് ഇന്ഷുറന്സ് മൂലം പണം നഷ്ടപ്പെടുകില്ലെങ്കിലും, നമ്മള്, മൂന്നിലൊന്നു തവണ അടയ്ക്കുന്നതിന് മുന്‍പ് മരിച്ചാല് മാത്രമേ ലാഭകരമാകു.\nയൂണിറ്റ് ലിങ്ക്,ഇന്ഷുറന്‍സ് + എന്നിവയെക്കാള് നല്ലത് 'ടേം ഇന്ഷുറന്സ്' ആണെന്ന യാഥാര്‍ത്ഥ്യം മനസ്സിലാക്കുക. എല്ലാ ബ്രെഡും ഒറ്റ ബാസ്കറ്റില് ഇടരുത് എന്ന പഴമൊഴി ഓര്‍ത്തു വെയ്ക്കുക, ആരെങ്കിലും മേല്‍പ്പറഞ്ഞതിന് സമാനമായ ക്ലാസ്സിന് വിളിക്കുമ്പോള് തന്നെ മണി ചെയിന് അപകടം മണത്തു, ഒഴിഞ്ഞുമാറുക. ഈ പത്തു ദിവസത്തിനകം ചേര്‍ന്നാല് ഒരു ഓഫര് ഉണ്ട്, മൊത്തം അടവില് ആയിരം രൂപാ കുറഞ്ഞു കിട്ടും, എന്ന് പ്രലോഭിപ്പിച്ച് സമ്മര്‍ദ്ദം ചെയ്ത്, നിങ്ങളെ ഉടനടി ഇന്ഷുറന്സില് ചേര്‍ക്കാന് ഏജന്റ് കാട്ടുന്ന സാമര്‍ത്ഥ്യത്തില് വീഴരുത്; ഓഫറുകള് ഇതല്ലെങ്കില് വേറൊന്ന് വന്നുകൊണ്ടേയിരിക്കും.\nനിങ്ങളുടെ കൈയില് മിച്ചം കാശുണ്ടെങ്കില്, ഏറ്റവും നല്ലത് അതുകൊണ്ട് ''പരമാവധി വഴിയരികിലോട്ടു ചേര്‍ന്ന് ചെറിയ പ്ലോട്ട് വാങ്ങി ഇടുക, കുറെ കാശ് സഹകരണസംഘങ്ങളില് ഫിക്സഡ് ഡിപ്പോസിറ്റ് തുടങ്ങുക'' എന്നതൊക്കെയാണ്. ബിസിനസ്- മ്യൂച്ചല്‍ഫണ്ട്- ഓഹരി തുടങ്ങിയവ ആണെങ്കില് പോലും ആകെയുള്ള സ്വത്തിന്റെ പത്ത് ശതമാനത്തില് അധികം ഇട്ട് കളിക്കരുത്. ആകെ ലക്ഷ്യം വെയ്ക്കുന്ന തുകയുടെ പകുതിക്ക് മാത്രം, വിവിധ സെക്ടറുകളിലായി പല ഓഹരികളില് നിക്ഷേപം diversified ചെയ്യുക.\nExpert-കള് പറയുന്ന ഓഹരി വാങ്ങിക്കുക; പക്ഷെ എത്ര വിടഗ്ദാനായാലും അയാളെ കണ്ണടച്ച് വിശ്വസിച്ച് മുഴുവന് തുകയ്ക്കും ആ ഓഹരി വാങ്ങാതെ, ആകെ നിക്ഷേപിക്കുന്ന തുകയുടെ 5% മാത്രം തുകയ്ക്ക് ആ ഓഹരി വാങ്ങുക. സെന്‍സെക്സ് ഇടിവുമൂലം നമ്മുടെ ഓഹരി ഇടിഞ്ഞാല്, സന്തോഷിക്കുക; കാരണം നിസ്സാര തുകയ്ക്ക് നമ്മുടെ ഓഹരി ആവറേജ് ചെയ്യാനുള്ള സുവര്‍ണ്ണാവസരമാണ് കൈവന്നിരിക്കുന്നത്. ഇതൊരു ചാക്രികമാണ്, ഇടിഞ്ഞു തുടങ്ങിയ പോയിന്റിലും മേലേ ,ഇന്നല്ലെങ്കില് നാളെ എത്തിയിരിക്കും, അപ്പോഴുള്ള നേട്ടം വലുതാവും. എന്നാല്, സെന്‍സെക്സ് ഇടിയാതെയും, ബോണസ്സോ ഡിവിഡന്റോ ലഭിക്കാതെയും, നിങ്ങളുടെഏതെങ്കിലും ഓഹരി 30%- ല് കൂടുതല് ഇടിഞ്ഞാല്, ആ ഓഹരി വിറ്റ്, പുതിയതായി ഒന്നിലധികം വിദഗ്ദര് ശുപാര്‍ശ ചെയ്ത ഓഹരിയില് നിക്ഷേപിക്കണം. 100% - ത്തിലേറെ വര്‍ദ്ധിച്ച ഓഹരിയുടെ പകുതി വിറ്റ് , മുതല് തിരികെയെടുക്കണം. മ്യൂച്ചല്‍ഫണ്ടും ഒരൊറ്റ ഫണ്ടിലായിഇടരുത്; അത് SIP ആയെ തുടങ്ങാവു.\n''വസ്തു വാങ്ങാനോ - വീട് വയ്ക്കാനോ, കുട്ടികളുടെ വിദ്യാഭ്യാസത്തിനോ'' അല്ലാതെ കടം എടുക്കരുത്.\nപ്രലോഭിപ്പിക്കുന്ന അശ്ലീല സൈറ്റുകളില് ക്ലിക്ക് ചെയ്യരുത്. ഗ്രൂപ്പ് അഡ്മിന് ചെയ്യുന്നവര്, ഡയറക്ട് ഗ്രൂപ്പില് ഷെയര് ചെയ്യുവാന് അനുവദിക്കാതെ അപ്രൂവ് ചെയ്യുന്ന രീതിയാക്കണം.\nഫേസ്ബുക്കില് , സ്ത്രീകളുടെ പേരും സിനിമാനടിയുടെ ഫോട്ടോയുംവെച്ച് അപഥസഞ്ചാരത്തിന്‍റെ കഥകള് മാത്രം പോസ്റ്റ് ചെയ്യുകയും ചെയ്യുന്നവര് ഫേക്ക് പുരുഷന് ആണെന്ന് തിരിച്ചറിയുക ( അതറിയുന്ന പുരുഷന്മാര് പോലും,ഇനി ഒരുപക്ഷെ സ്ത്രീ ആയാലോ എന്ന് കരുതി ഫെക്കിന്റെ പോസ്റ്റിന് ആദ്യം ലൈക്ക് അടിക്കാന് ആര്‍ത്തി കാട്ടുന്നത് കാണാം). അപരിചിതരെ ഫ്രണ്ട് ആക്കിപ്പോയിട്ടുണ്ടെങ്കില് നീക്കംചെയ്യുക. സ്കൂള് വിദ്യാഭ്യാസം പോലുമില്ലാത്ത മന്ത്രവാദികള്, ഉന്നത വിദ്യാഭ്യാസമുള്ളവരുടെ പോലും വിശ്വാസം ജനിപ്പിച്ച് 'കൂടോത്രം' എന്ന് പറഞ്ഞ് എന്തൊക്കെയോ കാട്ടിക്കൂട്ടി ഇന്നും നിര്‍ലോഭം കാശുണ്ടാക്കുന്നത് തുടരുന്നു. അതുപോലെയാണ് ചിലര് മതത്തെയും കൂട്ടുപിടിച്ച് തട്ടിപ്പ് നടത്തുന്നത്. പ്രവചനം രോഗശാന്തി തുടങ്ങിയ എന്തെല്ലാം ചാകര.\nജോലി വേക്കന്‍സി ഉണ്ടെന്ന പരസ്യം നല്‍കി, ചെല്ലുന്ന ഉദ്യോഗാര്‍ത്ഥികളില് നിന്നെല്ലാം നല്ലയൊരു തുക രജിസ്ട്രേഷന് ഫീസ് വാങ്ങി, ജോലി ശരിയായാല് അറിയിക്കാം എന്ന്പറഞ്ഞ് തട്ടിപ്പ് നടത്തുന്ന ഓഫീസുകള് ഗള്‍ഫിലും ഉണ്ട്. അതിസുന്ദരിയായ ജോലിയുള്ള സമ്പന്ന യുവതിക്ക് ,പുനര്‍വിവാഹത്തിനു അപേക്ഷ ക്ഷണിച്ചുകൊണ്ട്, വിവാഹ ബ്യൂറോകള് മാധ്യമങ്ങളില് വ്യാജ പരസ്യം നല്‍കി ഇരകളെ വീഴ്ത്തുന്നു. മാനദണ്ഡങ്ങള് ഒന്നുമില്ലാത്ത ആരില് നിന്നും ആലോചന ക്ഷണിച്ചാല്, പതിനായിരങ്ങള് അകമികയാ അപേക്ഷകള് അയക്കും. രജിസ്ട്രേഷന് ഫീസായി ചുമ്മാ ലക്ഷങ്ങള് സമ്പാദിക്കാം.\nഒരേ നമ്പരില് ഒന്നിലധികം വാട്ട്സാപ് അക്കൌണ്ട് ഉണ്ടാകാന് സാദ്ധ്യതയുള്ളതിനാല്, ചാറ്റ് ചെയ്യുന്നത് , നമ്മള് ഉദ്ദേശിച്ച ആളുമായിട്ടാണെന്ന് വിളിച്ച് ഉറപ്പ് വരുത്തുക. ചില സ്ത്രീകളെങ്കിലും ഫേസ്ബുക്ക് വഴി സ്വയം കുഴിയില്‍ചാടുന്നതാണ്. അറിയാന് വയ്യാത്ത പുരുഷന്മാരെ സുഹൃത്ത് ആക്കിയും, ദിവസവും പല പോസില് ഫോട്ടോയും ഡബ്- മാഷ് ക്രിയേറ്റ് ചെയ്തു ഇട്ടും ലൈക്ക് നേടുന്നവര്, മറ്റുള്ളവര്‍ക്ക് കുരുക്കാനുള്ള ഇരയാകാന് സാധ്യതയേറെയാണ്. പിന്നീട് ദുഖിചിട്ടും, ആത്മഹത്യ ചെയ്യുമെന്ന പോസ്റ്റ് ഇട്ടിട്ടും പോയ മാനം തിരിച്ചു കിട്ടുമോ ?\nഅറിവില്ലാതെ ''പാവപ്പെട്ട - ചെറിയ ശമ്പളത്തില് ജോലി ചെയ്യുന്ന'' ആരും അബദ്ധത്തില് ചാടരുത് എന്ന് കരുതി, അവരെ ഉദ്ദേശിച്ചു മാത്രമാണ് ഈ എഴുത്ത്. അല്ലാതെ, കാശ് പോയാല് എനിക്ക് പുല്ലാ എന്നുള്ളവരെയും; ഇങ്ങനെയൊന്നും പെടാതെ ഞാന് നോക്കിക്കോളാം എന്ന അതി മിടുക്കന്മാരേയും ഉദ്ദേശിച്ചല്ല. അതുകൊണ്ട് വിവാദത്തിനുമില്ല.\nCOURTESY: ( rajupathanamthitta@gmail.com, 00971-50-6983019 )\nഓൺലൈൻ ആയി പണം സമ്പാദിക്കാവുന്ന 100 ശതമാനം വിശ്വസിക...


4 - അദ്ധ്യായം : 32 മലങ്കര ഓർത്തഡോക്സ് സുറിയാനി സഭാ സത്യവേദപുസ്തകം | എം ഒ എസ് സി ബൈബിൾ | Malankara Orthodox Syrian Church Bible | MOSC Bible\nസംഖ്യാപുസ്തകം - Numbers\nഅദ്ധ്യായം : 32\nഎന്നാൽ രൂബേന്യർക്കും ഗാദ്യർക്കും എത്രയും വളരെ ആടുമാടുകൾ ഉണ്ടായിരുന്നു; അവർ യസേർദേശവും ഗിലെയാദ്‌ദേശവും ആടുമാടുകൾക്കു കൊള്ളാകുന്ന സ്ഥലം എന്നു കണ്ടിട്ടു വന്നു\nമോശെയൊടും പുരോഹിതനായ എലെയാസാരിനോടും സഭയിലെ പ്രഭുക്കന്മാരോടും സംസാരിച്ചു:\nഅതാരോത്ത്, ദീബോൻ, യസേർ, നിമ്രാ, ഹെശ്ബോൻ, എലെയാലേ, സെബാം, നെബോ, ബെയോൻ\nഎന്നിങ്ങനെ യഹോവ യിസ്രായേൽ സഭയുടെ മുമ്പിൽ ജയിച്ചടക്കിയ ദേശം ആടുമാടുകൾക്കു കൊള്ളാകുന്ന പ്രദേശം; അടിയങ്ങൾക്കോ ആടുമാടുകൾ ഉണ്ടു.\nഅതുകൊണ്ടു നിനക്കു അടയങ്ങളോടു കൃപയുണ്ടെങ്കിൽ ഈ ദേശം അടിയങ്ങൾക്കു അവകാശമായി തരേണം; ഞങ്ങളെ യോർദ്ദാന്നക്കരെ കൊണ്ടു പോകരുതേ എന്നു പറഞ്ഞു.\nമോശെ ഗാദ്യരോടും രൂഹേന്യരോടും പറഞ്ഞതു: നിങ്ങളുടെ സഹോദരന്മർ യുദ്ധത്തിന്നു പോകുമ്പോൾ നിങ്ങൾക്കു ഇവിടെ ഇരിക്കേണമെന്നോ?\nയഹോവ യിസ്രായേൽമക്കൾക്കു കൊടുത്തിട്ടുള്ള ദേശത്തേക്കു അവർ കടക്കാതിരിപ്പാൻ തക്കവണ്ണം നിങ്ങൾ അവരെ അധൈര്യപ്പെടുത്തുന്നതു എന്തിന്നു?\nഒറ്റുനോക്കേണ്ടതിന്നു ഞാൻ നിങ്ങളുടെ പിതാക്കന്മാരെ കാദേശ്ബർന്നേയയിൽനിന്നു അയച്ചപ്പോൾ അവർ ഇങ്ങനെ തന്നേ ചെയ്തു.\nഅവർ എസ്കോൽ താഴ്വരയൊളം ചെന്നു ദേശം കണ്ടശേഷം യഹോവ യിസ്രായേൽമക്കൾക്കു കൊടുത്തിട്ടുള്ള ദേശത്തേക്കു പോകാതിരിക്കത്തക്കവണ്ണം അവരെ അധൈര്യപ്പെടുത്തി.\nഅന്നു യഹോവയുടെ കോപം ജ്വലിച്ചു; അവൻ സത്യംചേയ്തു കല്പിച്ചതു:\nകെനിസ്യനായ യെഫുന്നെയുടെ മകൻ കാലേബും നൂന്റെ മകൻ യോശുവയും യഹോവയോടു പൂർണ്ണമായി പറ്റിനിന്നതുകൊണ്ടു\nഅവരല്ലാതെ മിസ്രയീമിൽനിന്നു പോന്നവരിൽ ഇരുപതു വയസ്സുമുതൽ മേലോട്ടുള്ള ഒരുത്തനും ഞാൻ അബ്രാഹാമിനോടും യിസ്ഹാക്കിനോടും യാക്കോബിനോടും സത്യം ചെയ്ത ദേശത്തെ കാണുകയില്ല; അവർ എന്നോടു പൂർണ്ണമായി പറ്റി നിൽക്കായ്കകൊണ്ടു തന്നേ.\nഅങ്ങനെ യഹോവയുടെ കോപം യിസ്രായേലിന്റെ നേരെ ജ്വലിച്ചു; യഹോവെക്കു അനിഷ്ടമായുള്ളതു ചെയ്ത തലമുറ എല്ലാം മുടിഞ്ഞുപോകുവോളം അവൻ നാല്പതു സംവത്സരം അവരെ മരുഭൂമിയിൽ അലയുമാറാക്കി.\nഎന്നാൽ യിസ്രായേലിന്റെ നേരെ യഹോവയുടെ ഉഗ്രകോപം ഇനിയും വർദ്ധിപ്പാൻ തക്കവണ്ണം നിങ്ങളുടെ പിതാക്കന്മാർക്കു പകരം നിങ്ങൾ പാപികളുടെ ഒരു കൂട്ടമായി എഴുന്നേറ്റിരിക്കുന്നു.\nനിങ്ങൾ അവനെ വിട്ടു പിന്നോക്കം പോയാൽ അവൻ ഇനിയും അവരെ മരുഭൂമിയിൽ വിട്ടുകളയും; അങ്ങനെ നിങ്ങൾ ഈ ജനത്തെയെല്ലാം നശിപ്പിക്കും.\nഅപ്പോൾ അവർ അടുത്തു ചെന്നു പറഞ്ഞതു: ഞങ്ങൾ ഇവിടെ ഞങ്ങളുടെ ആടുമാടുകൾക്കു തൊഴുത്തുകളും ഞങ്ങളുടെ കുഞ്ഞുകുട്ടികൾക്കു പട്ടണങ്ങളും പണിയട്ടെ.\nഎങ്കിലും യിസ്രായേൽമക്കളെ അവരുടെ സ്ഥലത്തു കൊണ്ടുപോയി ആക്കുന്നതുവരെ ഞങ്ങൾ യുദ്ധസന്നദ്ധരായി അവർക്കു മുമ്പായി നടക്കും; ഞങ്ങളുടെ കുഞ്ഞുകുട്ടികളോ ദേശത്തിലെ നിവാസികൾ നിമിത്തം ഉറപ്പുള്ള പട്ടണങ്ങളിൽ പാർക്കട്ടെ.\nയിസ്രായേൽമക്കൾ ഓരോരുത്തൻ താന്താന്റെ അവകാശം അടക്കിക്കൊള്ളുംവരെ ഞങ്ങൾ ഞങ്ങളുടെ വീടുകളിലേക്കു മടങ്ങിപ്പോരികയില്ല.\nയോർദ്ദാന്നക്കരെയും അതിന്നപ്പുറവും ഞങ്ങൾ അവരോടുകൂടെ അവകാശം വാങ്ങുകയില്ല; കിഴക്കു യോർദ്ദാന്നിക്കരെ ഞങ്ങൾക്കു അവകാശം ഉണ്ടല്ലോ.\nഅതിന്നു മോശെ അവരോടു പറഞ്ഞതു: നിങ്ങൾ ഈ കാര്യം ചെയ്യുമെങ്കിൽ, യഹോവയുടെ മുമ്പാകെ യുദ്ധസന്നദ്ധരായി പുറപ്പെട്ടു\nയഹോവ തന്റെ മുമ്പിൽനിന്നു ശത്രുക്കളെ നീക്കിക്കളയുവോളം നിങ്ങൾ എല്ലാവരും അവന്റെ മുമ്പാകെ യുദ്ധസന്നദ്ധരായി യോർദ്ദാന്നക്കരെ കടന്നുപോകുമെങ്കിൽ\nദേശം യഹോവയുടെ മുമ്പാകെ കീഴമർന്നശേഷം നിങ്ങൾ മടങ്ങിപ്പോരികയും യഹോവയുടെയും യിസ്രായേലിന്റെയും മുമ്പാകെ കുറ്റമില്ലാത്തവരായിരിക്കയും ചെയ്യും; അപ്പോൾ ഈ ദേശം യഹോവയുടെ മുമ്പാകെ നിങ്ങളുടെ അവകാശമാകും.\nഎന്നാൽ നിങ്ങൾ അങ്ങനെ ചെയ്കയില്ല എങ്കിൽ നിങ്ങൾ യഹോവയോടു പാപം ചെയ്തിരിക്കുന്നു; നിങ്ങളുടെ പാപഫലം നിങ്ങൾ അനുഭവിക്കും.\nനിങ്ങളുടെ കുട്ടികൾക്കായി പട്ടണങ്ങളും നിങ്ങളുടെ ആടുകൾക്കായി തൊഴുത്തുകളും പണിതു നിങ്ങൾ പറഞ്ഞതുപോലെ ചെയ്തുകൊൾവിൻ.\nഗാദ്യരും രൂബേന്യരും മോശെയോടു യജമാനൻ കല്പിക്കുന്നതുപോലെ അടിയങ്ങൾ ചെയ്തുകൊള്ളാം.\nഞങ്ങളുടെ കുഞ്ഞുങ്ങളും ഭാര്യമാരും ഞങ്ങളുടെ കന്നുകാലികളും മൃഗങ്ങളൊക്കെയും ഗിലെയാദിലെ പട്ടണങ്ങളിൽ ഇരിക്കട്ടെ.\nഅടിയങ്ങളോ യജമാനൻ കല്പിക്കുന്നതുപോലെ എല്ലാവരും യുദ്ധസന്നദ്ധരായി യഹോവയുടെ മുമ്പാകെ യുദ്ധത്തിന്നു കടന്നു പോകാം എന്നു പറഞ്ഞു.\nആകയാൽ മോശെ അവരെക്കുറിച്ചു പുരോഹിതനായ എലെയാസാരിനോടും നൂന്റെ മകനായ യോശുവയോടും യിസ്രായേൽ മക്കളുടെ ഗോത്രപ്രധാനികളോടും കല്പിച്ചതെന്തെന്നാൽ:\nഗാദ്യരും രൂബേന്യരും ഓരോരുത്തൻ യുദ്ധസന്നദ്ധനായി യഹോവയുടെ മുമ്പാകെ നിങ്ങളോടുകൂടെ യോർദ്ദാന്നക്കരെ കടന്നുപോരികയും ദേശം നിങ്ങളുടെ മുമ്പാകെ കീഴടങ്ങുകയും ചെയ്താൽ നിങ്ങൾ അവർക്കു ഗിലെയാദ് ദേശം അവകാശമായി കൊടുക്കേണം.\nഎന്നാൽ അവർ നിങ്ങളോടുകൂടെ യുദ്ധസന്നദ്ധരായി അക്കരെക്കു കടക്കാതിരുന്നാൽ അവരുടെ അവകാശം നിങ്ങളുടെ ഇടയിൽ കനാൻ ദേശത്തുതന്നേ ആയിരിക്കേണം.\nഗാദ്യരും രൂബേന്യരും അതിന്നു: യഹോവ അടിയങ്ങളോടു അരുളിച്ചെയ്തതുപോലെ ചെയ്തുകൊള്ളാം.\nഞങ്ങളുടെ അവകാശം ലഭിക്കേണ്ടതിന്നു ഞങ്ങൾ യഹോവയുടെ മുമ്പാകെ യുദ്ധസന്നദ്ധരായി കനാൻ ദേശത്തേക്കു കടന്നുപോകാം എന്നു പറഞ്ഞു.\nഅപ്പോൾ മോശെ ഗാദ്യർക്കും രൂബേന്യർക്കും യോസേഫിന്റെ മകനായ മനശ്ശെയുടെ പാതിഗോത്രത്തിന്നും അമോർയ്യരാജാവായ സീഹോന്റെ രാജ്യവും ബാശാൻ രാജാവായ ഓഗിന്റെ രാജ്യവുമായ ദേശവും അതിന്റെ അതിരുകളിൽ ചുറ്റുമുള്ള ദേശത്തിലെ പട്ടണങ്ങളും കൊടുത്തു.\nഅങ്ങനെ ഗാദ്യർ ദീബോൻ, അതാരോത്ത്,\nഅരോയേർ, അത്രോത്ത്, ശോഫാൻ, യസേർ, യൊഗ്ബെഹാ,\nബേത്ത്-നിമ്രാ, ബേത്ത്-ഹാരാൻ എന്നിവയെ ഉറപ്പുള്ള പട്ടണങ്ങളായും ആടുകൾക്കു തൊഴുത്തുകളായും പണിതു.\nരൂബേന്യർ ഹെശ്ബോനും എലെയാലേയും കിർയ്യത്തയീമും പേരുമാറ്റിക്കളഞ്ഞ നെബോ,\nബാൽമെയോൻ എന്നിവയും സിബ്മയും പണിതു; അവർ പണിത പട്ടണങ്ങൾക്കു പുതിയ പേരിട്ടു.\nമനശ്ശെയുടെ മകനായ മാഖീരിന്റെ പുത്രന്മാർ ഗിലെയാദിൽ ചെന്നു അതിനെ അടക്കി, അവിടെ പാർത്തിരുന്ന അമോർയ്യരെ ഓടിച്ചുകളഞ്ഞു.\nമോശെ ഗിലെയാദ് ദേശം മനശ്ശെയുടെ മകനായ മാഖീരിന്നു കൊടുത്തു; അവൻ അവിടെ പാർത്തു.\n1 മനശ്ശെയുടെ പുത്രനായ യായീർ ചെന്നു അതിലെ ഊരുകളെ അടക്കി, അവെക്കു ഹവവോത്ത്-യായീർ (യായീരിന്റെ ഊരുകൾ) എന്നു പേരിട്ടു.\n2 നോബഹ് ചെന്നു കെനാത്ത് പട്ടണവും അതിന്റെ ഗ്രാമങ്ങളും അടക്കി; അതിന്നു തന്റെ പേരിൻ പ്രകാരം നോബഹ് എന്നു പേരിട്ടു.


congress leaders in kuttanad: video report on k sudhakaran and vdsatheesan visits kuttanad - 'കര്‍ഷകര് ആത്മഹത്യയുടെ വക്കിൽ'; കുട്ടനാട്ടിൽ വി ഡി സതീശനും കെ സുധാകരനും, Watch Video | Samayam Malayalam\nvideo report on k sudhakaran and vdsatheesan visits kuttanad\nDeepu Divakaran | Samayam MalayalamUpdated: Apr 12, 2022, 7:08 PM\n<iframe src="//tvid.in/1x5peqm999/lang?autoplay=false" style="height: 100%; width: 100%; max-height: 100%; max-width: 100%; visibility: visible;" border="0" frameBorder="0" seamless="" scrolling="no" allowfullscreen="true" mozallowfullscreen="true" allowtransparency="true"></iframe>\n'കര്‍ഷകര് ആത്മഹത്യയുടെ വക്കിൽ'; കുട്ടനാട്ടിൽ വി ഡി സതീശനും കെ സുധാകരനും\nകുട്ടനാട്ടിലെ പ്രശ്നങ്ങൾ പരിഹരിക്കാൻ സർക്കാർ നൽകിയിരുന്ന ഉറപ്പുകൾ പാലിക്കണമെന്ന് പ്രതിപക്ഷ നേതാവ് വിഡി സതീശൻ. കുട്ടനാട്ടിലെ മങ്കൊമ്പിൽ കൃഷി നാശം സംഭവിച്ച പ്രദേശങ്ങൾ സന്ദർശിച്ചതിന് ശേഷം മാധ്യമങ്ങളോട് പ്രതികരിക്കുകയായിരുന്നു അദ്ദേഹം. കുട്ടനാട്ടിലെ കർഷകർ ആത്മഹത്യയുടെ വക്കിലാണ്. ഇവരെ സംരക്ഷിക്കാൻ സമഗ്രമായ പദ്ധതികൾ അനിവാര്യമാണ്. സർക്കാർ കുട്ടനാടിനെ പൂർണമായും അവഗണിക്കുകയാണെന്നും സതീശൻ പറഞ്ഞു. കുട്ടനാട് മാത്രം നോക്കിയാൽ മതി കാലാവസ്ഥ വ്യത്യനത്തിന്റെ ആഘാതം മനസിലാക്കാൻ, കുട്ടനാട് മുങ്ങുകയാണ്. എന്നിട്ടും സർക്കാർ പരിസ്ഥിതിക്ക് ദോഷമായ സിൽവർ ലൈനുമായി മുന്നോട്ട് പോകാനാണ് തീരുമാനം. കുട്ടനാട്ടിൽ നശിച്ചു പോയ നെല്ല് മുഴുവൻ സർക്കാർ സംഭരിക്കണം. അതിന് ഉടൻ നടപടി സ്വീകരിക്കണം. ഇത് കർഷകരുടെ നിലനിൽപ്പിന്റെ പ്രശ്നമാണ് എന്നും വി ഡി സതീശൻ പറഞ്ഞു.സർക്കാർ കർഷകരെ വഞ്ചിക്കുകയാണെന്ന് കെപിസിസി പ്രസിഡന്റ് കെ സുധാകരൻ കുറ്റപ്പെടുത്തി. കോടികൾ മുടക്കി സർക്കാർ സിൽവർ ലൈൻ ഉണ്ടാക്കാൻ ശ്രമിക്കുന്നു. ഇവിടെ കർഷകർക്ക് ജീവിക്കാൻ സാധിക്കുന്നില്ല. അവർക്ക് വേണ്ട സർക്കാർ ആനുകൂല്യങ്ങൾ നൽകുന്നില്ല. കർഷകരുടെ താല്പര്യം സംരക്ഷിക്കാൻ പണമില്ല, വൻകിട പദ്ധതിക്ക് ആവശ്യത്തിന് പണം ഉണ്ട്. സർക്കാർ കർഷകർക്കൊപ്പമോ, ബുർഷ്വാസികൾക്ക് ഓപ്പമോ എന്ന് വ്യക്തമാക്കണമെന്നും കെ സുധാകരൻ ആവശ്യപ്പെട്ടു. യുഡിഎഫ് കൺവീനർ എം എം ഹസൻ, മോൻസി ജോസഫ്, മാണി സി കാപ്പൻ അടക്കം യുഡിഎഫ് ഘടകകക്ഷി നേതാക്കളും സന്ദർശനത്തിൽ പങ്കെടുത്തു.\nവി ഡി സതീശൻ കെ സുധാകരൻ കുട്ടനാട് ആലപ്പുഴ kuttanad k sudhakaran and vdsatheesan in kuttanad congress leaders in kuttanad alappuzha\nWeb Title : video report on k sudhakaran and vdsatheesan visits kuttanad


താൾ:Geography textbook 4th std tranvancore 1936.djvu/45 - വിക്കിഗ്രന്ഥശാല\nപ്പാൎട്ടുമെന്റിന്റെ മറ്റു ജോലികളിൽ പ്രധാനം ആനയെ പിടിച്ചു പഴക്കുക; തടികൾ വെട്ടിമുറിച്ചു വില്പിക്കുക; ഏലം, ദന്തം, തേൻ, മെഴുകു, പശ മുതലായതു ശേഖരിക്കുക; വനത്തിനുള്ളിൽ ഗതാഗതത്തിനു വഴികൾ ഉണ്ടാക്കുക; സൌകൎയ്യമുള്ളിടത്തു തേക്കു മുതലായ വൃക്ഷങ്ങൾ നട്ടുപിടിപ്പിക്കുക ഇവയാണു്. കാട്ടിൽ സ്വാഭാവികമായി വളരുന്ന തേക്കുതടി അനവധിയായി ആണ്ടുതോറും വെട്ടി ഇറക്കപ്പെട്ടുപോയാൽ കാലക്രമേണ അതിനു കുറവു വരുമെന്നു ശങ്കിച്ചിട്ടാണു് ചിലേടത്തു വലിയ തേക്കുതോട്ടങ്ങൾ ഗവൎമ്മെന്റിൽനിന്നു തന്നെ ഉണ്ടാക്കി സംരക്ഷിച്ചുപോരുന്നതു്. ഇവയിൽ പ്രധാനം കോന്നിയിലും മലയാറ്റൂരും ഉള്ള തോട്ടങ്ങൾ അത്രേ.\nതിരുവിതാംകൂറിലെ മുഖ്യതൊഴിൽ കൃഷിതന്നെ. കച്ചവടം കൈത്തൊഴിൽ മുതലായവ ചുരുക്കമാണു്. ആകെയുള്ള ജനസംഖ്യയിൽ മുക്കാൽഭാഗവും കൃഷിക്കാരാണു്. സ്വദേശികളിൽ കച്ചവടക്കാർ അധികംപേർ ഇല്ല. പ്രധാന കൈത്തൊഴിലുകളെ താഴെ വിവരിക്കുന്നു.\n൧. വസ്ത്രം നെയ്യുക:-ഇരണിയൽ, കോട്ടാർ, ഉണ്ണാവിളക്കട, അമരവിള, ബാലരാമപുരം, കുന്നത്തൂർ, കൊല്ലം, കോട്ടയം, പറവൂർ ഇവിടങ്ങളിൽ വസ്ത്രം നെയ്യുന്നു. പട്ടാൎയ്യർ, പട്ടുനൂൽക്കാർ, ചാലിയന്മാർ, ഈഴവർ, ചെട്ടികൾ മുതലായ ജാതിക്കാരാണു് ഇതു സാധാരണമായി നടത്തിവരുന്നതു്. പട്ടാൎയ്യന്മാർ പണ്ടു ചേരമാൻപെരുമാളാൽ കാശിയിൽനിന്നു് ഇവിടെ കൊണ്ടുവരപ്പെട്ടവരാണെന്നു പറഞ്ഞുവരുന്നു. കോട്ടാർ കവണികളും\n"https://ml.wikisource.org/w/index.php?title=താൾ:Geography_textbook_4th_std_tranvancore_1936.djvu/45&oldid=160103" എന്ന താളിൽനിന്ന് ശേഖരിച്ചത്


ബോളിവുഡിലെ പ്രണയങ്ങളെല്ലാം കെട്ടുകഥകള്! തുറന്നടിച്ച് നടന് നവാസുദ്ദീന് സിദ്ധിഖി | Nawazuddin Siddiqui criticized bollywood romantic films - Malayalam Filmibeat\n| Updated: Sunday, March 3, 2019, 17:11 [IST]\nപ്രണയചിത്രങ്ങള്‍ക്ക് എപ്പോഴും മികച്ച സ്വീകാര്യത നല്‍കിയിട്ടുളളവരാണ് പ്രേക്ഷകര്. ഏത് ഇന്‍ഡസ്ട്രിയില് ആയാലും ഇത്തരം സിനിമകള് എല്ലാവരുടെയും മനസ് കീഴടക്കാറുണ്ട്. ബോളിവുഡിലും മുന്‍പ് പ്രണയ സിനിമകള് ധാരാളമായി പുറത്തിറങ്ങിയിരുന്നു. ഷാരൂഖ് ഉള്‍പ്പെടെയുളള താരങ്ങളുടെ സിനിമകള്‍ക്കെല്ലാം തന്നെ മികച്ച വരവേല്‍പ്പായിരുന്നു സിനിമാ പ്രേമികള് നല്‍കിയിരുന്നത്.\nതമിഴില് ധനുഷിന്റെ നായികയായി സ്‌നേഹയുടെ തിരിച്ചുവരവ്! ചിത്രമൊരുക്കുന്നത് ഈ സംവിധായകന്! കാണൂ\nമികച്ച പ്രതികരണത്തോടൊപ്പം കൂടുതല് കാലം തിയ്യേറ്ററുകളില് പ്രദര്‍ശിപ്പിക്കുകയും ചെയ്തിരുന്നു ബോളിവുഡ് പ്രണയ ചിത്രങ്ങള്. അടുത്തിടെ നടന്നൊരു അഭിമുഖത്തില് ബോളിവുഡില് ഇറങ്ങിയ റൊമാന്റിക്ക് ചിത്രങ്ങളെക്കുറിച്ച് നടന് നവാസുദ്ദീന് സിദ്ധിഖി സംസാരിച്ചിരുന്നു. ഇത്തരം സിനിമകളെ വിമര്‍ശിച്ചുകൊണ്ടായിരുന്നു നവാസുദ്ദീന് സിദ്ധിഖി എത്തിയിരുന്നത്.\nപ്രണയ ചിത്രങ്ങളെ വിമര്‍ശിച്ച് നവാസുദ്ദീന്\nബോളിവുഡിലെ പ്രണയ സിനിമകള്‍ക്ക് ജീവിതവുമായി ഒരു ബന്ധവുമില്ലെന്ന് പറഞ്ഞുകൊണ്ടാണ് നവാസുദ്ദീന് എത്തിയിരുന്നത്. തന്റെ പുതിയ ചിത്രമായ ഫോട്ടോഗ്രാഫറിനെക്കുറിച്ച് സംസാരിക്കുന്നതിനിടെയാണ് സിനിമകളിലെ പ്രണയത്തെക്കുറിച്ച് നവാസുദ്ദീന് സിദ്ധിഖി തുറന്നുസംസാരിച്ചത്. ജീവിതത്തിലെ പ്രണയത്തോളം വരുന്ന സിനിമകള് ഒന്നും തന്നെ ഇല്ല. സിനിമയിലെ പ്രണയത്തേക്കാള് മനോഹരമായ പ്രണയങ്ങള് ജീവിതത്തില് ഉണ്ടാകുന്നുണ്ടെന്നും നടന് പറയുന്നു\nസിനിമയിലെ പ്രണയമല്ല യഥാര്‍ത്ഥ പ്രണയം. സിനിമയിലെ പ്രണയങ്ങള് എല്ലാം കെട്ടുകഥകളാണ്. പുതിയ ചിത്രം ഫോട്ടോഗ്രാഫറിനെക്കുറിച്ച് സംസാരിക്കുന്നതിനിടെ നവാസുദ്ദീന് സിദ്ധിഖി തുറന്നുപറഞ്ഞു. റിതേഷ് ബാദ്ര സംവിധാനം ചെയ്യുന്ന ഫോട്ടോഗ്രാഫറില് ജീവിതത്തോട് പടപൊരുതുന്ന ഒരു ഫോട്ടോഗ്രാഫറുടെ വേഷമാണ് നവാസുദ്ദീന് സിദ്ധിഖിയുടെത്.\nമേയ് 17നാണ് സിനിമ റിലീസ് ചെയ്യുന്നത്. സിനിമ റിലീസ് ചെയ്യുന്നതിനു മുന്‍പായി നിരവധി ഫിലിം ഫെസ്റ്റുവലുകളില് അടക്കം ചിത്രം പ്രദര്‍ശിപ്പിച്ചിരുന്നു. നവാസുദ്ദീനൊപ്പം സാനിയ മല്‍ഹോത്രയും ചിത്രത്തില് പ്രധാന വേഷത്തില് എത്തുന്നുണ്ട്. പ്രമേയപരമായി ഏറെ പ്രാധാന്യമുളള ചിത്രത്തില് നവാസുദ്ദീന് സിദ്ധിഖിയുടെ പ്രകടനത്തിനായിട്ടാണ് എല്ലാവരും ഉറ്റുനോക്കുന്നത്.\nഅടുത്തിടെ പേട്ട എന്ന ചിത്രത്തിലൂടെയായിരുന്നു നവാസുദ്ദീന് സിദ്ധിഖി തമിഴില് അരങ്ങേറ്റം കുറിച്ചിരുന്നത്. ചിത്രത്തില് സ്‌റ്റൈല് മന്നന്റെ വില്ലനായി ഗംഭീര പ്രകടനം തന്നെയായിരുന്നു നടന് കാഴ്ചവെച്ചിരുന്നത്. പേട്ടയില് വിജയ് സേതുപതിക്കൊപ്പം വില്ലന് വേഷത്തില് നവാസുദ്ദീനും തിളങ്ങിയിരുന്നു. പേട്ടയില് സിനിമാ പ്രേമികളെ ഒന്നടങ്കം ഞെട്ടിച്ച പ്രകടനം തന്നെയായിരുന്നു താരം കാഴ്ചവെച്ചിരുന്നത്. ബോളിവുഡില് നിരവധി സിനിമകളില് ശ്രദ്ധേയമാര്‍ന്ന പ്രകടനം കാഴ്ചവെച്ചതിനു ശേഷമായിരുന്നു നവാസുദ്ദീന് സിദ്ധിഖി കോളിവുഡിലേക്കും എത്തിയിരുന്നത്.\nRead more about: nawazuddin siddiqui bollywood ബോളിവുഡ്\nNawazuddin Siddiqui criticized bollywood romantic films


പെരുവണ്ണാമൂഴി - വിക്കിപീഡിയ\nLocation of പെരുവണ്ണാമൂഴി\n• വാഹനം • KL-18\nCoordinates: 11°35′0″N 75°49′0″E / 11.58333°N 75.81667°E / 11.58333; 75.81667\nകോഴിക്കോട് ജില്ലയിലെ ഒരു ഒരു പ്രധാന വിനോദസഞ്ചാര കേന്ദ്രമാണ് പെരുവണ്ണാമൂഴി. കോഴിക്കോട് നഗരത്തിൽ നിന്നും 55 കി.മി. വടക്കുകിഴക്കായാണ് ഈ പ്രദേശം സ്ഥിതി ചെയ്യുന്നത്. ജില്ലയിലെ ഒരു പ്രമുഖ വിനോദസഞ്ചാരകേന്ദ്രം കൂടിയാണ് ഈ പ്രദേശം. മലബാർ വന്യജീവി സങ്കേതത്തിൽ പെരുവണ്ണാമൂഴിയിലെ ഏതാനും വനമേഖലയും ഉൾപ്പെടുന്നുണ്ട്.\n2 സുഗന്ധവിള ഗവേഷണകേന്ദ്രം\n3 മുതലവളർത്തു കേന്ദ്രം\nപെരുവണ്ണാമുഴി അണക്കെട്ട് പെരുവണ്ണാമൂഴിയിലാണു സ്ഥിതി ചെയ്യുന്നത്. അണക്കെട്ടിന്റെ റിസർവോയറിൽ ബോട്ടിങ്ങിനുള്ള സൗകര്യവും, സ്വാതന്ത്ര്യസമരസേനാനികളുടെ ഓർമ്മക്കായ് നിർമ്മിച്ച സ്മാരക തോട്ടം എന്ന പേരിലുള്ള പൂന്തോട്ടവും മുതലവളർത്തു കേന്ദ്രവുമാണു പെരുവണ്ണാമൂഴിയുടെ പ്രധാന ആകർഷണങ്ങൾ. 'ധ്വനി' എന്ന പ്രേം നസീറിന്റെ അവസാന സിനിമയുടെ ഏറിയ പങ്കും ഈ അണക്കെട്ടിന്റെ പരിസരങ്ങളിലാണ് നടന്നത്. ഒരു പ്രാവശ്യം വന്നു ചേരുന്ന ആർക്കും രണ്ടാമതൊന്നു കൂടി വരാനുള്ള പ്രേരണ ഈ ഭൂവിന് തരാൻ സാധിക്കും. ചെമ്പനോട സമീപ ഗ്രാമമാണ്.\nദേശീയ സുഗന്ധവിള ഗവേഷണ കേന്ദ്രത്തിന്റെ (IISR) ഒരു വിഭാഗവും അതിനോടനുബന്ധിച്ചുള്ള പരീക്ഷണതോട്ടവും പെരുവണ്ണാമൂഴിയിൽ സ്ഥിതി ചെയ്യുന്നു.\nസർക്കാർ മുതലവളർത്തു കേന്ദ്രം പെരുവണ്ണാമൂഴിയിലാണ്. 1977 ജൂലൈ 1-നാണ് ഇതു സ്ഥാപിതമായത്. മഗ്ഗർ ഇനത്തിൽപ്പെട്ട മുതലകളാണ് ഇവിടെയുള്ളത്. മുതലകൾക്കു പുറമെ സമീപപ്രദേശങ്ങളിൽ നിന്നു പിടിക്കുന്ന പാമ്പുകൾ അപൂർവയിനം പക്ഷികൾ എന്നിവയെയും ഇവിടെ താത്കാലികമായി സൂക്ഷിക്കാറുണ്ട്.\nനഗരത്തിൽനിന്നും പെരുവണ്ണാ‍മൂഴിയിലേക്ക് ബസ്സുകൾ ലഭ്യമാണ്. പേരാമ്പ്രയിൽ നിന്നും പെരുവണ്ണാ‍മൂഴി അണക്കെട്ടിലേക്കും ബസ്സുകൾ ലഭ്യമാണ്.\nപെരുവണ്ണാമൂഴിയിലെ മുതലവളർത്തു കേന്ദ്രത്തിലെ പ്രധാനവിവരങ്ങൾ\nവിക്കിമീഡിയ കോമൺസിലെ Peruvannamuzhi എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\n"https://ml.wikipedia.org/w/index.php?title=പെരുവണ്ണാമൂഴി&oldid=3209005" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 12:54,7സെപ്റ്റംബർ 2019.


പ്രയാസങ്ങൾ തുറന്ന് പറയാം... | 4PM News\nപ്രവാസലോകത്ത് വാരാന്ത്യങ്ങൾ എന്നും സജീവമാണ്. ചെറുതും വലുതുമായ കൂട്ടായ്മകൾ ഒത്തുകൂടുന്ന ദിനമാണിത്. ജീവിതത്തിന്റെ ഓട്ടപാച്ചിലിനിടയിൽ ഒരു മെല്ലെപ്പോക്ക് ദിനം. ഇതിനിടെ തോന്ന്യാക്ഷരത്തിൽ തന്നെ എഴുതിയത് പോലെ ഒരു സ്ലോ മൂവിങ്ങ് ഡേയാണ് ഈ വാരാന്ത്യങ്ങൾ. വാരാന്ത്യത്തിനൊപ്പം നല്ല കാലാവസ്ഥയും കൂടിയാകുന്പോൾ അത് മനോഹരമായ ഒരു ദിനമായി തീരുന്നു. ഇത്തവണ ഇവിടെ ശൈത്യത്തോടൊപ്പം കുറേ നാൾ മഴ പെയ്തു. ഇനി വേനൽ കാലമാണ് വരാൻ പോകുന്നത്, ഒപ്പം അവധിക്കാലവും. ഇത്തവണയും പതിവ് പോലെ വിമാനകന്പനികൾ മുന്പേ പറക്കുന്ന പക്ഷികൾ എന്ന കണക്കിൽ ടിക്കറ്റ് നിരക്ക് കൂട്ടി തുടങ്ങിയിട്ടുണ്ട്. കുടുംബവുമായി നാട്ടിലേയ്ക്ക് പോകാനിരിക്കുന്നവരുടെ കണ്ണ് തള്ളുന്ന നിരക്കുകൾ ആണ് പല വിമാനകന്പനികളും നൽ‍കുന്നത്. അതോടൊപ്പം ഗൾ‍ഫ് രാജ്യങ്ങളിൽ സാന്പത്തിക പ്രതിസന്ധി രൂക്ഷമായി തുടരുന്ന അവസ്ഥയാണ് നിലവിലുള്ളത്. അതിന്റെ പ്രത്യാഘാതങ്ങളും ഈ അവധികാലത്ത് പ്രതിഫലിക്കാനിരിക്കുകയാണ്.\nമാസങ്ങളുടെയും വർ‍ഷങ്ങളുടെയും ഇടവേളകളിൽ നാട്ടിലേയ്ക്ക് പോകുന്നവരാണ് പ്രവാസികൾ. പോകുന്പോൾ കൈയിൽ ആവശ്യത്തിലധികം ലഗേജുമുണ്ടാകും. പ്രിയപ്പെട്ടവർ‍ക്ക് നൽ‍കാനുള്ള സമ്മാനപൊതികളുടെ വലിയ ഭാരമാണ് ഇതിൽ ഉണ്ടാവുക. കടം വാങ്ങിയിട്ട് പോലും ഇങ്ങിനെ നാട്ടിലേയ്ക്ക് സമ്മാനം കൊണ്ടുപോകുന്നവരാണ് മിക്കവരും. തിരികെ വന്നാൽ കടം വീട്ടാമെന്ന ചിന്തയിൽ ആണ് ഇങ്ങിനെ ചെയ്തു പോകുന്നത്. എന്നാൽ ഇത്തവണ അങ്ങിനെ പോയാൽ കാര്യങ്ങൾ അവതാളത്തിലാകുമെന്നാണ് പൊതുവെ മനസിലാക്കാൻ സാധിക്കുന്നത്. മിക്കവരും ഇവിടെയുള്ള പ്രയാസങ്ങൾ നാട്ടിൽ അറിയിക്കാതെ ജീവിക്കുന്നവരാണ്. തങ്ങൾ അൽ‍പ്പമൊന്ന് ബുദ്ധിമുട്ടിയാൽ പോലും നാട്ടിലുള്ളവർ അതൊന്നും അറിയേണ്ടതില്ലെന്ന ചിന്തയിൽ എല്ലാ വേദനയും തിന്നുന്നവരാണ് മഹാഭൂരിഭാഗം പേരും.\nഈയൊരു ചിന്ത മാറേണ്ട കാലമാണിത്. പ്രയാസങ്ങളും കഷ്ടപ്പാടുകളും നാട്ടിലുള്ളവരെ അറിയിച്ചു തുടങ്ങണം. അത്തരം തുറന്ന ചർ‍ച്ചകളിൽ ചിലപ്പോൾ നാട്ടിൽ തന്നെയുള്ള അവസരങ്ങളെ നമ്മൾ തിരിച്ചറിഞ്ഞേക്കാം എന്ന ചിന്തയിലൂടെ...